url: =Vamana-Purana, Saromahatmya (inserted after Adhy. 23)\nBased on the edition by A.S. Gupta,\nVaranasi : All India Kashiraj Trust 1967\nConsequently, many word boundaries are not marked by spaces.\nTHE TEXT NEEDS OF FURTHER PROOF READING!\nsarasvatīdṛṣadvatyorantare kurujāṅgale /\nsunipravaramāsīnaṃ purāṇaṃ lomaharṣaṇam /\naṣṭacchanta dvijavarāḥ prabhāvaṃ sarasastadā // VamPSm_1.1 //\npramāṇaṃ saraso brūhi tīrthānāṃ ca viśeṣataḥ /\ndevatānāṃ ca māhātmyamutpattiṃ vāmanasya ca // VamPSm_1.2 //\netacchrutvā vacasteṣāṃ romaharṣasamanvitaḥ /\npraṇipatya purāṇarṣiridaṃ vacanamavravīt // VamPSm_1.3 //\nbrahmaṇamagryaṃ kamalāsanasthaṃ viṣṇuṃ tathā lakṣmisamanvitaṃ ca /\nrudraṃ ca devaṃ praṇipatya mūrdhnā tīrthaṃ mahad brahmasaraḥ pravakṣye // VamPSm_1.4 //\nrantukādaujasaṃ yāvat pāvanācca caturmukham /\nsaraḥ saṃnihitaṃ proktaṃ brahmaṇā pūrvameva tu // VamPSm_1.5 //\nkalidvāparayormadhye vyāsena ca mahātmanā /\nsaraḥpramāṇaṃ yatproktaṃ tacchṛṇudhvaṃ dvijottamāḥ // VamPSm_1.6 //\nviśveśvarādasthipuraṃ rathā kanyā jaradgavī /\nyāvadoghavatī proktā tāvatsaṃnihitaṃ saraḥ // VamPSm_1.7 //\nmayā śrutaṃ pramāṇaṃ yat paṭhyamānaṃ tu vāmane /\ntacchṛṇudhvaṃ dvijaśreṣṭhāḥ puṇyaṃ vṛddhikaraṃ mahat // VamPSm_1.8 //\nviśveśvarād devavarā nṛpāvanāt sarasvatī /\nsaraḥ saṃnihitaṃ jñeyaṃ samantādarthayojanam // VamPSm_1.9 //\netadāśritya devāśca ṛṣayaśca samāgatāḥ /\nsevante muktikāmārthaṃ svargārthe cāpare sthitāḥ // VamPSm_1.10 //\nbrahmaṇā sevitamidaṃ sṛṣṭikāmena yoginā /\nviṣṇunā sthitikāmena harirūpeṇa sevitam // VamPSm_1.11 //\nrudreṇa ca saromadhyaṃ praviṣṭena mahātmanā /\nsevya tīrthaṃ mahātejāḥ sthāṇutvaṃ prāptavān haraḥ // VamPSm_1.12 //\nādyaiṣā brahmaṇo vedistato rāmahṛdaḥ smṛtaḥ /\nkaruṇā ca yataḥ kṛṣṭaṃ kurukṣetraṃ tataḥ smṛtam // VamPSm_1.13 //\ntarantukārantukayoryadantaraṃ yadantaraṃ rāmahṛdāccaturmukham /\netkurukṣetrasamantapañcakaṃ pitāmahasyottaravedirucyate // VamPSm_1.14 //\niti śrīvāmanapurāṇe saromāhātmye prathamo 'dhyāyaḥ\nbrūhi vāmanamāhātmyamutpattiṃ ca viśeṣataḥ /\nyathā balirniyamito dattaṃ rājyaṃ śatakratoḥ // VamPSm_2.1 //\nśṛṇudhvaṃ munayaḥ prītā vāmanasya mahātmanaḥ /\nutpattiṃ ca prabhāvaṃ ca nivāsaṃ kurujāṅgale // VamPSm_2.2 //\ntadeva vaṃśaṃ daityānāṃ śṛṇudhvaṃ dvijasattamāḥ /\nyasya vaṃśe samabhavad balirvairocaniḥ purā // VamPSm_2.3 //\ndaityānāmādipuruṣo hiraṇyakaśipuḥ purā /\ntasya putro mahātejāḥ prahlādo nāma dānavaḥ // VamPSm_2.4 //\ntasmād virocano jajñe balirjajñe virocanāt /\nhate hiraṇyakaśipau devānutsādya sarvataḥ // VamPSm_2.5 //\nrājyaṃ kṛtaṃ ca teneṣṭaṃ trailokye sacarācare /\nkṛtayatneṣu deveṣu trailokye daityatāṃ gate // VamPSm_2.6 //\njaye tathā balavatormayaśambarayostathā /\nśuddhāsu dikṣu sarvāsu pravṛtte dharmakarmaṇi // VamPSm_2.7 //\nsaṃpravṛtte daityapathe ayanasthe divākare /\nprahlādaśambaramayairanuhvādena caiva hi // VamPSm_2.8 //\ndikṣu sarvāsu suptāsu gagane daityapālite /\ndeveṣu makhaśobhāṃ ca svargasthāṃ darśayatsu ca // VamPSm_2.9 //\nprakṛtisthe tato loke vartamāne ca satpathe /\nabhāve sarvapāpānāṃ dharmabhāve sadotthite // VamPSm_2.10 //\ncatuṣpāde sthite dharme hyadharme pādavigrahe /\nprajāpālanayukteṣu bhrājamāneṣu rājasu /\nsvadharmasaṃprayukteṣu tathāśramanivāsiṣu // VamPSm_2.11 //\nabhiṣikto 'suraiḥ sarvairdaityarājye balistadā /\nhṛṣṭeṣvasurasaṃgheṣu nadatsu muditeṣu ca // VamPSm_2.12 //\nathābhyupagatā lakṣmīr baliṃ padmāntaraprabhā /\npadmodyatakarā devī varadā supraveśinī // VamPSm_2.13 //\nbale balavatāṃ śreṣṭha daityarāja mahādyute /\nprītāsmi tava bhadraṃ te devarājaparājaye // VamPSm_2.14 //\nyattvayā yudhi vikramya devarājyaṃ parājitam /\ndṛṣṭvā te paramaṃ sattvaṃ tato 'haṃ svayamāgatā // VamPSm_2.15 //\nnāścaryaṃ dānavavyāghra hiraṇyakaśipoḥ kule /\nprasūtasyāsurendrasya tava karme damīdṛśam // VamPSm_2.16 //\nviśeṣitastvayā rājan daityendraḥ prapitāmahaḥ /\nyena bhuktaṃ hi nikhilaṃ trailokyamidamavyayam // VamPSm_2.17 //\nevamuktvā tu sā devī lakṣmīrdaityanṛpaṃ balim /\npraviṣṭā varadā sevyā sarvadevamanoramā // VamPSm_2.18 //\ntuṣṭāśca devyaḥ pravarāḥ hrīḥ kīrtirdyutireva ca /\nprabhā dhṛtiḥ kṣamā bhūtir ṛddhirdivyā mahāmatiḥ // VamPSm_2.19 //\nśrutiḥsmṛtiriḍā kīrtiḥ śāntiḥ puṣṭistathā kriyā /\nsarvāścapsaraso divyā nṛttagītaviśāradāḥ // VamPSm_2.20 //\nprapadyante sma daityendraṃ trailokyaṃ sacarācaram /\nprāptamaiśvaryamatulaṃ balinā brahmavādinā // VamPSm_2.21 //\niti kṣīvāmanapurāṇe saromāhātmye dvitīyo 'dhyāyaḥ\nIN REE NICHT ZULÄSSIGE ZEICHEN:\ndevānāṃ brūhi naḥ karma yadvṛttāste parājitāḥ /\nkathaṃ devātidevo 'sau viṣṇurvāmanatāṃ gataḥ // VamPSm_3.1 //\nbalisaṃsthaṃ ca trailokyaṃ dṛṣṭvā devaḥ purandaraḥ/\nmeruprasthaṃ yayau śakraḥ svamāturnilayaṃ śubham // VamPSm_3.2 //\nsamīpaṃ prāpya mātuśca kathayāmāsa tāṃ giram /\nādityāśca yathā yuddhe dānavena parājitāḥ // VamPSm_3.3 //\nyadyevaṃ putra yuṣmābhirna śakyo hantumāhave /\nbalirvirocanasutaḥ sarvaiścaiva marudgaṇaiḥ // VamPSm_3.4 //\nsahasraśirasā śakyaḥ kevalaṃ hantumāhave /\ntenaikena sahasrākṣa na sa hyanyena śakyate // VamPSm_3.5 //\ntadvat pṛcchāmi pitaraṃ kaśyapaṃ brahmavādinam/\nparājayārthaṃ daityasya balestasya mahātmanaḥ // VamPSm_3.6 //\ntato 'dityā saha surāḥ paṃprāptāḥ kaśyapāntikam /\ntatrāpaśyanta mārīcaṃ muniṃ dīptataponidhim // VamPSm_3.7 //\nādyaṃ devaguruṃ divyaṃ pradīptaṃ brahmavarcasā /\ntejasā bhāskarākāraṃ sthitamagniśikhopamam // VamPSm_3.8 //\nnyastadaṇḍaṃ tapoyuktaṃ baddhakṛṣṇājināmbaram /\nvalkalājinasaṃvītaṃ pradīptamiva tejasā // VamPSm_3.9 //\nhutāśamiva dīpyantamājyagandhapuraskṛtam /\nsvādhyāyavantaṃ pitaraṃ vapuṣmantamivānalam // VamPSm_3.10 //\nbrahmavādisatyavādisurāsuraguruṃ prabhum /\nbrāhmaṇyāpratimaṃ lakṣmyā kaśyapaṃ dīptatejasam // VamPSm_3.11 //\nyaḥ sraṣṭā sarvalokānāṃ prajānāṃ patiruttamaḥ /\nātmabhāvaviśeṣeṇa tṛtīyo yaḥ prajāpatiḥ // VamPSm_3.12 //\natha praṇamya te vīrāḥ sahādityā surarṣabhāḥ /\nūcuḥ prāñjalayaḥ sarve brahmāṇamiva mānasāḥ // VamPSm_3.13 //\najeyo yudhi śakreṇa balirdaityo balādhikaḥ /\ntasmād vidhatta naḥ śreyo devānāṃ puṣṭivardhanam // VamPSm_3.14 //\nśrutvā tu vacanaṃ teṣāṃ putrāṇāṃ kaśyapaḥ prabhuḥ /\nakarod gamane buddhi brahmalokāya lokakṛt // VamPSm_3.15 //\nśakra gacchāma sadanaṃ brahmaṇaḥ paramādbhutam /\ntathā parājayaṃ sarve brahmaṇaḥ khyātumudyatāḥ // VamPSm_3.16 //\nsahādityā tato devāyātāḥ kāśyapamāśramam /\nprasthitā brahmasadanaṃ maharṣigaṇasevitam // VamPSm_3.17 //\nte muhūrtena saṃprāptā brahmalokaṃ suvarcasaḥ /\ndivyaiḥ kāmagamairyānairyathārhaiste mahābalāḥ // VamPSm_3.18 //\nbrahmāṇaṃ draṣṭumicchantastaporāśinamavyāyam /\nadhyagacchanta vistīrṇā brahmaṇaḥ paramāṃ sabhām // VamPSm_3.19 //\nṣaṭpadodgītamadhurāṃ sāmagaiḥ samudīritām /\nśreyaskarīmamitraghnīṃ dṛṣṭvā saṃjahṛṣustadā // VamPSm_3.20 //\nṛco bahvacamukhyaiśca proktāḥ kramapadākṣarāḥ /\nśuśruvurvibudhavyāghrā vitateṣu ca karmasu // VamPSm_3.21 //\nyajñavidyāvedavidaḥ padakramavidastathā /\nsvareṇa paramarṣiṇāṃ sā babhūva praṇāditā // VamPSm_3.22 //\nyajñasaṃstavavidbhiśca śikṣāvidbhistathā dvijaiḥ /\nchandasāṃ caiva cārthajñaiḥ sarvavidyāviśāradaiḥ // VamPSm_3.23 //\nlokāyatikamukhyaiśca śuśruvuḥ svaramīritam /\ntatra tatra ca viprendrā niyatāḥ śaṃsitavratāḥ // VamPSm_3.24 //\njapahomaparā mukhyā dadṛśuḥ kaśyapātmajāḥ /\ntasyāṃ sabhāyāmāste sa brahma lokapitāmahaḥ // VamPSm_3.25 //\nsurāsuraguruḥ śrīmān vidyayā vedamāyayā /\nupāsanta ca tatraiva prajānāṃ patayaḥ prabhum // VamPSm_3.26 //\ndakṣaḥ pracetāḥ pulaho marīciśca dvijottamāḥ /\nbhṛguratrirvasiṣṭhaśca gautamo nāradastathā // VamPSm_3.27 //\nvidyāstathāntarikṣaṃ ca vāyustejo jalaṃ maho /\nśabdaḥ sparśaśca rūpaṃ ca raso gandhastathaiva ca // VamPSm_3.28 //\nprakṛtiśca vikāraśca yaccānyat kāraṇaṃ mahat /\nsāṅgopāṅgāśca catvāro vedā lokapatistathā // VamPSm_3.29 //\nnayāśca kratavaścaiva saṅkalpaḥ prāṇa eva ca /\nete cānye ca bahavaḥ svayaṃbhuvamupāsate // VamPSm_3.30 //\nartho dharmaśya kāmaśca krodho harṣaśca nityaśaḥ /\nsakro bṛhaspatiścaiva saṃvarta'tha budhastathā // VamPSm_3.31 //\nśanāścaraśca rāhuśca grahāḥ sarve vyavasthitāḥ /\nmaruto viśvakarmā ca vasavaśca dvijottamāḥ // VamPSm_3.32 //\ndivākaraśca somaśca divā rātristathaiva ca /\narddhamāsāśca māsāśca ṛtavaḥ ṣaṭ ca saṃsthitāḥ // VamPSm_3.33 //\ntāṃ praviśya sabhāṃ divyāṃ brahmaṇaḥ sarvakāmikām /\nkaśyapastridaśaiḥ sārddha putrairdharmabhṛtāṃ varaḥ // VamPSm_3.34 //\nsarvatejomayīṃ divyāṃ brahmarṣigaṇasevitām /\nbrāhmyā śriyā sevyamānām acintyāṃ vigataklamām // VamPSm_3.35 //\nbrahmaṇaṃ prakṣya te sarve paramāsanamāsthitam /\nśirobhiḥ praṇatā devaṃ devā brahmarṣibhiḥ saha // VamPSm_3.36 //\ntataḥ praṇamya caraṇau niyatāḥ paramātmanaḥ /\nvimuktāḥ sarvapāpebhyaḥ śāntā vigatakalmaṣāḥ // VamPSm_3.37 //\ndṛṣṭvā tu tān surān sarvān kaśyapena sahāgatān /\nāha brahma mahātejā devānāṃ prabhurīśvaraḥ // VamPSm_3.38 //\nyadarthamiha saṃprāpta bhavantaḥ sarva eva hi /\ncintayāmyahamapyagre tadarthaṃ ca mahābalā // VamPSm_4.1 //\nbhaviṣyati ca vaḥ sarvaṃ kāṅkṣitaṃ yat surottamāḥ /\nbalerdānavamukhyasya yo 'sya jetā bhaviṣyati // VamPSm_4.2 //\nna kevalaṃ surādīnāṃ gatirmama sa viśvakṛt /\ntrailokyasyāpi netā ca devānāmapi sa prabhuḥ // VamPSm_4.3 //\nyaḥ prabhuḥ sarvalokānāṃ viśveśaśca sanātanaḥ /\npūrvajo 'yaṃ sadāpyāhurādidevaṃ sanātanam // VamPSm_4.4 //\ntandevāpi mahātmānaṃ na viduḥ ko 'pyasāviti /\ndevānāsmān śrutiṃ viśvaṃ sa vetti puruṣottamaḥ // VamPSm_4.5 //\ntasyaiva tu prasādena pravakṣye paramāṃ gatim /\nyatra yogaṃ samāsthāya tapaścarati duścaram // VamPSm_4.6 //\nkṣīrodsayottare kūle udīcyāṃ diśi viśvakṛt /\namṛtaṃ nāma paramaṃ sthānamāhurmanīṣiṇaḥ // VamPSm_4.7 //\nbhavantastatra vai gatvā tapasā śaṃsitavratāḥ /\namṛtaṃ sthānamāsādya tapaścarata duścaram // VamPSm_4.8 //\ntataḥ śroṣyatha saṃghuṣṭāṃ snigdhagambhīraniḥ svanām /\nuṣṇānte toyadasyeva toyapūrṇasya niḥsvanam // VamPSm_4.9 //\nraktāṃ puṣṭakṣarāṃ ramyamābhayāṃ sarvadā śivām /\nvāṇīṃ paramasaṃskāraṃ vadatāṃ brahmavādinām // VamPSm_4.10 //\ndivyāṃ satyakarīṃ satyāṃ sarvakalmaṣanāśinīm /\nsarvadevādhidevasya tato 'sau bhāvitātmanaḥ // VamPSm_4.11 //\ntasya vratasamāptyāṃ tu yogavratavisarjane /\namoghaṃ tasya devasya viśvatejo mahātmanaḥ // VamPSm_4.12 //\nkasya kiṃ vo varaṃ devā dadāmi varadaḥ sthitaḥ /\nsvāgataṃ vaḥ suraśreṣṭhā matsamīpamupāgatāḥ // VamPSm_4.13 //\ntato 'ditiḥ kaśyapaśca gṛhṇīyātāṃ varaṃ tadā /\npraṇamya śirasā pādau tasmai devāya dhīmate // VamPSm_4.14 //\nbhagavāneva naḥ putro bhavatviti prasīda naḥ /\nuktaśca parayā vācā tathāstvati sa vakṣyati // VamPSm_4.15 //\ndevā bruvanti te sarve kasyapo 'ditireva ca /\ntathāstviti surāḥ sarve praṇamya śirasā prabhum /\nśvetadvīpaṃ samuddiśya gatāḥ saumyadiśaṃ prati // VamPSm_4.16 //\nte 'cireṇaiva saṃprāptāḥ kṣīrodaṃ saritāṃ patim /\nyathoddiṣṭaṃ bhagavatā brahmaṇā satyavādinā // VamPSm_4.17 //\nte krāntāḥ sāgarān sarvān parvatāṃśca sakānanān /\nnadīśca vividhā divyāḥ pṛthivyāṃ te suroktamāḥ // VamPSm_4.18 //\napaśyanta tamo ghoraṃ sarvasattvavivarjitam /\nabhāskaramamaryādaṃ tamasā sarvato vṛtam // VamPSm_4.19 //\namṛtaṃ sthānamāsādyakaśyapena mahātmanā /\ndīkṣitāḥ kāmadaṃ divyaṃ vrataṃ varṣa sahasrakam // VamPSm_4.20 //\nprasādārthaṃ sureśāya tasmai yogāya dhīmate /\nnārāyaṇāya devāya sahasrākṣāya bhūtaye // VamPSm_4.21 //\nbrahmacaryeṇa maunena sthānavīrāsanena ca /\nkrameṇa ca surāḥ sarve tapa ugraṃ samāsthitāḥ // VamPSm_4.22 //\nkaśyapastatra bhagavān prasādārthaṃ mahātmanaḥ /\nudīrayata vedoktaṃ yamāhuḥ paramaṃ stavam // VamPSm_4.23 //\niti śrīvāmanapurāṇe saromāhātmye caturthe 'dhyāyaḥ\nnamo 'stu te devadeva ekaśṛṅga vṛṣārcce sindhuvṛṣa vṛṣākape suravṛṣa anādisaṃbhava rudra kapila viṣvaksena sarvabhūtapate dhruva dharmadharma vaikuṇṭha vṛṣāvarta anādimadhyanidhana dhanañjaya śuciśravaḥ pṛśnitejaḥ nijaya (5) amṛteśaya sanātana tridhāma tuṣita mahātattva lokanātha padmanābha viriñce bahurūpa akṣaya akṣara havyabhuja khaṇḍaparaśo śatakra muñjakeśa haṃsa mahādakṣiṇa hṛṣīkeśa sūkṣma mahāniyamadhara viraja lokapratiṣṭha arūpa agraja dharmaja dharmanābha (10) gabhastinābha śatakratunābha candraratha sūryatejaḥ samudravāsaḥ ajaḥ sahasraśiraḥ sahasrapāda adomukha mahāpuruṣa puruṣottama sahasrabāho sahasramūrte sahasrāsya paruṣottama sahasrabāho sahasramūrte sahasrāsya sahasrasaṃbhava sahasrasattvaṃ tvamāhuḥ /\npuṣpahāsa carama tvameva vauṣaṭ (15) vaṣaṭkāraṃ tvāmāhuragrayaṃ makheṣu prāśitāraṃ sahasradhāraṃ ca bhuśca bhuvaśca svaśca tvameva vedavedya brahmaśaya brāhmaṇapriya tvameva dyaurasi mātariśvāsi dharmo 'si hotā potā mantā netā homahetus tvameva agraya viśvadhāmnā tvameva digbhiḥ subhāṇḍa (20) ijyo 'si sumedho 'si samidhastvameva matir gatir dātā tvamasi /\nmokṣo 'si yogo 'si /\ndhātā paramayajño 'si somo 'si dīkṣito 'si dakṣiṇāsi viśvamasi /\nsthavira hiraṇyanāma nārāyaṇa trinayana ādityavarma ādityatejaḥ mahāpuruṣa (25) puruṣottama ādidedeva suvikrama prabhākara śaṃbho svayaṃbho bhūtādiḥ mahābhūto 'si viśvabhūta viśvaṃ tvameva viśvagoptāsi pavitramasi viśvabhava ūrdhvakarma amṛta divaspate vācaspate ghṛtārce anantakarma vaṃśa pragvaṃśa viśvapāstvameva varārthināṃ varado 'si tvam /\n(30) caturbhiśca caturbhiśca dvābhyāṃ pañjabhireva ca /\nhūyate ca punardvābhyāṃ tubhyaṃ hotrātmane namaḥ /\niti śrīvāmanapurāṇe saromāhātmye pañcamo 'dhyāyaḥ\nlomaharṣaṇa uvāca /\nnārāyaṇastu bhagavāñchrutvaivaṃ paramaṃ stavam /\nbrahmajñena dvijendreṇa kaśyapena samīritam // VamPSm_6.1 //\nupāca vacanaṃ samyak tuṣṭaḥ puṣṭapadākṣaram /\nśrīmān prītamanā devo yadvadet prabhurīśvaraḥ // VamPSm_6.2 //\nvaraṃ vṛṇudhvaṃ bhadraṃ vo varado 'smi surottamāḥ /\nprīto 'si naḥ suraśreṣṭha sarveṣāmeva niścayaḥ // VamPSm_6.3 //\nvāsavasyānujo bhrātā jñātīnāṃ nandivardhanaḥ /\nadityā api ca śrīmān bhagavānasta vai sutaḥ // VamPSm_6.4 //\naditirdevamātā ca etamevārthamuttamam /\nputrārthaṃ varadaṃ prāha bhagavantaṃ varārthinī // VamPSm_6.5 //\nniḥśreyasārthaṃ sarveṣāṃ daivatānāṃ maheśvara /\ntrātā bhartā ca dātā ca śaraṇaṃ bhava naḥ sadā // VamPSm_6.6 //\ntatastānabravīdviṣṇurdevān kaśyapameva ca /\nsarveṣāmeva yuṣmākaṃ ye bhaviṣyanti śatravaḥ /\nmuhūrtamapi te sarve na sthāsyanti mamāgrataḥ // VamPSm_6.7 //\nhatvāsurāgaṇan sarvān yajñabhāgāgrabhejinaḥ /\nhavyādāṃśca surān sarvān kavyādāṃśca pitṛnapi // VamPSm_6.8 //\nkariṣye vibudhaśreṣṭhāḥ pārameṣṭhyena karmaṇā /\nyathāyātena sārgeṇa nivartadhvaṃ surottamāḥ // VamPSm_6.9 //\nevamukte tu devena viṣṇunā prabhaviṣṇunā /\ntataḥ prahṛṣṭamanasaḥ pūjayanti sma taṃ prabhum // VamPSm_6.10 //\nviśvedevā mahātmānaḥ kaśyapo 'ditireva ca /\nnamaskṛtya sureśāya tasmai devāya raṃhasā // VamPSm_6.11 //\nprayātāḥ prāgdiśaṃ sarve vipulaṃ kaśyapāśramam /\nte kaśyapāśramaṃ gatvā kurukṣetravanaṃ mahāt // VamPSm_6.12 //\nprasādya hyaditiṃ tatra tapase tāṃ nyayojayan/\ntha sā cacāra tapo ghoraṃ varṣāṇāmayutaṃ tadā // VamPSm_6.13 //\ntasyā nāmnā vanaṃ divyaṃ sarvakāmapradaṃ śubham /\nārādhanāya kṛṣṇasya vāgjitā vāyubhojanā // VamPSm_6.14 //\ndaityairnirākṛtān dṛṣṭvā tanayānṛṣisattamāḥ /\nvṛthāputrāhamiti sā nirvedāt praṇayāddharim /\ntuṣṭāva vāgbhiragryābhiḥ paramārthavabodhinī // VamPSm_6.15 //\nśaraṇyaṃ śaraṇaṃ viṣṇuṃ praṇatā bhaktavatsalam /\ndevadaityamayaṃ cādimadhyamāntasvarūpiṇam // VamPSm_6.16 //\nnamaḥ kṛtyārtināśāya namaḥ puṣkaramāline /\nnamaḥ paramakalyāṇa kalyāṇāyādivedhase // VamPSm_6.17 //\nnamaḥ paṅkajanetrāya namaḥ paṅkajanābhaye /\nnamaḥ paṅkajasaṃbhūtisaṃbhavāyātmayonaye // VamPSm_6.18 //\nśriyaḥ kāntāya dāntāya dāntadṛśyāya cakriṇe /\nnamaḥ padmāsihastāya namaḥ kanakaretase // VamPSm_6.19 //\ntathātmajñānayajñāya yogicintyāya yogine /\nnirguṇāya viśeṣāya haraye brahmarūpiṇe // VamPSm_6.20 //\njagacca tiṣṭhate yatra jagato yo na dṛsyate /\nnamaḥ sthūlātisūkṣmāya tasmai devāya śārṅiḍṇe // VamPSm_6.21 //\nyaṃ na paśyanti paśyanto jagadapyakhilaṃ narāḥ /\napaśyadbhirjagadyaśca dṛśyate hṛdi saṃsthitaḥ // VamPSm_6.22 //\nbahirjyoti ralakṣyo yo lakṣyate jyotiṣaḥ paraḥ /\nyasminneva yataścaiva yasyaitadakhilaṃ jagat // VamPSm_6.23 //\ntasmai samastajagatām amarāya namo namaḥ /\nādyaḥ prajāpatiḥ so 'pi pitṝṇāṃ paramaḥ patiḥ /\npatiḥ surāṇāṃ yastasmai namaḥ kṛṣṇāya vedhase // VamPSm_6.24 //\nyaḥ pravṛttairnivṛttaiśca karmastasmai virajyate /\nsvargāpavargaphalado namastasmai gadābhṛte // VamPSm_6.25 //\nyastu saṃcityamāno 'pi sarvaṃ pāpaṃ vyapohati /\nnamastasmai viśuddhāya parasmai harimedhase // VamPSm_6.26 //\nye paśyantyakhilādhāramīśānamajamavyayam /\nna punarjanmamaraṇaṃ prāpnuvanti namāmi tam // VamPSm_6.27 //\nyo yajño yajñaparamairijyate yajñasaṃsthitaḥ /\ntaṃ yajñapuruṣaṃ viṣṇuṃ namāmi prabhumīśvaram // VamPSm_6.28 //\ngīyate sarvavedeṣu vedavidbhirvidāṃ gatiḥ /\nyastasmai vedavedyāya nityāya viṣṇave namaḥ // VamPSm_6.29 //\nyato viśvaṃ samudbhūtaṃ yasmin pralayameṣyati /\nviśvodbhavapratiṣṭhāya namastasmai mahātmane // VamPSm_6.30 //\nābrahmastambaparyantaṃ vyāptaṃ yena carācaram /\nmāyājālasamunnaddhaṃ tamupendraṃ namāmyaham // VamPSm_6.31 //\nyo 'tra toyasvarūpastho bibhartyakhilamīśvaraḥ /\nviśvaṃ viśvapatiṃ viṣṇuṃ taṃ namāmi prajāpatim // VamPSm_6.32 //\nmūrta tamo 'suramayaṃ tadvidho vinihanti yaḥ /\nrātrijaṃ sūryarūpī ca tamupendraṃ namāmyaham // VamPSm_6.33 //\nyasyākṣiṇi candrasūryau sarvalokaśubhāśubham /\npaśyataḥ karma satataṃ tamupendraṃ namāmyaham // VamPSm_6.34 //\nyasmin sarveśvare sarvaṃ satyametanmayoditam /\nnānṛtaṃ tamajaṃ viṣṇuṃ namāmi prabhavāvyayam // VamPSm_6.35 //\nyadyetatsatyamuktaṃ me bhūyaścāto janārdana /\nsatyena tena sakalāḥ pūryantāṃ me manorathāḥ // VamPSm_6.36 //\niti śrīvāmanapurāṇe saromāhātmye ṣaṣṭho 'dhyāyaḥ\nevaṃ stuto 'tha bhagavān vāsudeva uvāca tām /\nadṛśyaḥ sarvabhūtānāṃ tasyāḥ saṃdarśane sthitaḥ // VamPSm_7.1 //\nmanorathāṃstvamadite yānicchasyabhivāñchitān /\ntāṃstvaṃ prāpyasi dharmajñe matprasādānna saṃśayaḥ // VamPSm_7.2 //\nśṛṇu tvaṃ ca mahābhāge varo yaste hṛti sthitaḥ /\nmaddarśanaṃ hi viphalaṃ na kadācid bhaviṣyati // VamPSm_7.3 //\nyaśceha tvadvane sthitvā trirātraṃ vai kariṣyati /\nsarve kāmāḥ samṛdhyante manasā yānihecchati // VamPSm_7.4 //\ndūrastho 'pi vanaṃ yastu adityāḥ smarate naraḥ /\nso 'pi yāti paraṃ sthānaṃ kiṃ punarnivasan naraḥ // VamPSm_7.5 //\nyaśceha brāhmaṇān pañca trīn vā dvāvekameva vā /\nbhojayecchraddhayā yuktāḥ sa yāti paramāṃ gatim // VamPSm_7.6 //\nyadi deva prasannastvaṃ bhaktyā me bhaktavatsala /\ntrailokyādhipatiḥ putrastadastu mama vāsavaḥ // VamPSm_7.7 //\nhṛtaṃ rājyaṃ hṛtaścāsya yajñabhāga ihāsuraiḥ /\ntvayi prasanne parada tat prāpnotu suto mama // VamPSm_7.8 //\nhṛtaṃ rājyaṃ na duḥkhāya mama putrasya keśava /\nprapannadāyavibhraṃśo bādhāṃ me kurute hṛti // VamPSm_7.9 //\nkṛtaḥ prasādo hi mayā tava devi yathepsitam /\nsvāṃśena caiva te garbhe saṃbhaviṣyāmi kaśyapāt // VamPSm_7.10 //\ntava garbhe samudbhūtastataste ye tvarātayaḥ /\ntānahaṃ ca haniṣyāmi nivṛttā bhava nandini // VamPSm_7.11 //\nprasīda devadeveśa namaste viśvabhāvana /\nnāhaṃ tvāmudare voḍhumīśa śakṣyāmi keśava /\nyasmin pratiṣṭhitaṃ sarvaṃ viśvayonistvamīśvaraḥ // VamPSm_7.12 //\nahaṃ tvāṃ ca vahiṣyāmi ātmānaṃ caiva nandini /\nna ca pīḍāṃ kariṣyāmi svasti te 'stu vrajāmyaham // VamPSm_7.13 //\nityuktvāntarhite deve 'ditirgarbhaṃ samādadhe /\ngarbhasthite tataḥ khṛṣṇe cacāla saralā kṣitiḥ /\ncakampire mahāśailā jagmuḥ kṣobhaṃ mahābdhayaḥ // VamPSm_7.14 //\nyato yato 'ditiryāti dadāti padamuttamam /\ntatastataḥ kṣitiḥ khedānnanāma dvijapuṅgavāḥ // VamPSm_7.15 //\ndaityānāmapi sarveṣāṃ garbhasthe madhusūdane /\nbabhūva tejaso hāniryathoktaṃ parameṣṭhinā // VamPSm_7.16 //\niti śrīvāmanapurāṇe saromāhātmye sapmo 'dhyāyaḥ\nnisteso 'surān dṛṣṭavā samastānasureśvaraḥ /\nprahlādamatha papraccha balirātmapitāmaham // VamPSm_8.1 //\ntāta nistejaso daityā nirdagdhā iva vahninā /\nkimete sahasaivādya brahmadaṇḍahatā iva // VamPSm_8.2 //\nduriṣṭaṃ kiṃ tu daityānāṃ ki kṛtyā vidhinirmitā /\nnāśāyaiṣāṃ samudbhutā yena nistejaso 'surāḥ // VamPSm_8.3 //\nityasuravarastena pṛṣṭaḥ pautreṇa brāhmaṇāḥ /\nciraṃ dhyātvā jagādedamasuraṃ taṃ tadā balim // VamPSm_8.4 //\ncalanti girayo bhīmirjahāti sahasā dhatim /\nsadyaḥ samudrāḥ kṣubhitā daityā nistejasaḥ kṛtāḥ // VamPSm_8.5 //\nsūryodaye yathā pūrvaṃ tathā gacchanti na grahāḥ /\ndevānāṃ ca parā lakṣmīḥ karaṇenānumīyate // VamPSm_8.6 //\nmahadetanmahābāho kāraṇaṃ dānaveśvara /\nna hyalpamiti mantavyaṃ tvayā kāryaṃ kathañcana // VamPSm_8.7 //\nityuktvā dānavapatiṃ prahlādaḥ so 'surottamaḥ /\natyarthabhakto deveśaṃ jagāma manasā harim // VamPSm_8.8 //\nsa dhyānapathagaṃ kṛtvā prahlādaśca mano 'suraḥ /\nvicārayāmāsa tato yathā devo janārdanaḥ // VamPSm_8.9 //\nsa dadarśodare 'dityāḥ prahlādo vāmanākṛtim /\ntadantaśca vasūn rudrānaśvinau sarutāstathā // VamPSm_8.10 //\nsādhyān viśve tathādityān gandharvoragarākṣasān /\nvirocanaṃ ca tanayaṃ baliṃ cāsuranāyakam // VamPSm_8.11 //\njambhaṃ kujambhaṃ narakaṃ bāṇamanyāṃstathāsurān /\nātmānamurvīṃ gaganaṃ vāyuṃ vāri hutāśanam // VamPSm_8.12 //\nsamudrādrisariddvīpān sarāṃsi ca paśūn mahīm /\nvayomanuṣyānakhilāṃstathaiva ca sarīsṛpān // VamPSm_8.13 //\nsamastalokasraṣṭāraṃ brahmaṇaṃ bhavameva ca /\ngrahanakṣatratārāśca dakṣādyāṃśca prajāpatīn // VamPSm_8.14 //\nsaṃpaśyan vismayāviṣṭaḥ prakṛtisthaḥ kṣaṇāt punaḥ /\nprahlādaḥ prāha daityendraṃ baliṃ vairociniṃ tataḥ // VamPSm_8.15 //\ntatsaṃjñātaṃ mayā sarvaṃ yadarthaṃ bhavatāmiyam /\ntejaso hānirutpannā śṛṇvantu tadaśeṣataḥ // VamPSm_8.16 //\ndevadevo jagadyonirayonirjagadādijaḥ /\nanādirādirviśvasya vareṇyo varado hariḥ // VamPSm_8.17 //\nparāvarāṇāṃ paramaḥ parāparasatāṃ gatiḥ /\nprabhuḥ pramāṇaṃ mānānāṃ saptalokagurorguruḥ /\nsthitiṃ kartu jagannāthaḥ so 'cintyo garbhatāṃ gataḥ // VamPSm_8.18 //\nprabhuḥ prabhūṇāṃ paramaḥ parāṇāmanādimadhyo bhagavānanantaḥ /\ntrailokyamaṃśena sanāthamekaḥ kartu mahātmāditijo 'vatīrmaḥ // VamPSm_8.19 //\nna yasya rudro na ca padmayonirnendro na sūryendumarīcimiśrāḥ /\njānanti daityādhipa yatsvarūpaṃ sa vāsudevaḥ kalayāvatīrṇaḥ // VamPSm_8.20 //\nyamakṣaraṃ vedavido vadanti viśanti yaṃ jñānavidhūtapāpāḥ /\nyasmin praviṣṭā na purarbhavanti taṃ vāsudevaṃ praṇamāmi devam // VamPSm_8.21 //\nbhṛtānyaśeṣāṇi yato bhavanti yathormayastoyandherajasram /\nlayaṃ ca yasmin pralaye prayānti taṃ vāsudevaṃ praṇato 'smyacintyam // VamPSm_8.22 //\nna yasya rūpaṃ na balaṃ prabhāvo na ca pratāpaḥ paramasya puṃsaḥ /\nvijñāyate sarvapitāmahādyaistaṃ vāsudevaṃ praṇamāmi nityam // VamPSm_8.23 //\nrūpasya cakṣurgrahaṇe tvageṣā sparśagrahitrī rasanā rasasya /\nghrāṇaṃ ca gandhagrahaṇe niyuktaṃ na ghrāṇacakṣuḥ śravaṇādi tasya // VamPSm_8.24 //\nsvayaṃprakāśaḥ paramārthato yaḥ sarveśvaro veditavyaḥ sa yuktyā /\nśakyaṃ tamīḍyamanaghaṃ ca devaṃ grāhyaṃ nato 'haṃ harimīśitāram // VamPSm_8.25 //\nyenaikadaṃṣṭreṇa samuddhṛteyaṃ dharācalā dhārayatīha sarvam /\nśete grasitvā sakalaṃ jagad yastamīḍyamīśaṃ praṇato 'smi viṣṇum // VamPSm_8.26 //\naṃśāvatīrṇena ca yena garbhe hṛtāni tejāṃsi mahāsurāṇām /\nnamāmi taṃ devamanantamīśamaśeṣasaṃsārataroḥ kuṭhāram // VamPSm_8.27 //\ndevo jagadyonirayaṃ mahātmā sa ṣoḍśāṃśena mahāsurendrāḥ /\nsurendramāturjaṭharaṃ praviṣṭo hṛtāni vastena balaṃ vapūṃṣi // VamPSm_8.28 //\ntāta ko 'yaṃ harirnāma yato no bhayamāgatam /\nsanti me śataśo daityā vāsudevabalādhikāḥ // VamPSm_8.29 //\nvipracittiḥ śibiḥ śaṅkurayaḥ śaṅkustathaiva ca /\nhayaśirā aśvaśirā bhaṅgakāro mahāhanuḥ // VamPSm_8.30 //\npratāpī praghaśaḥ śaṃbhuḥ kukkurākṣaśca durjayaḥ /\nete cānye ca me santi daiteyā dānavāstathā // VamPSm_8.31 //\nmahābalā mahāvīryā bhūbhāradharaṇakṣamāḥ /\neṣāmekaikaśaḥ kṛṣṇo na vīryārddhena saṃmitaḥ // VamPSm_8.32 //\npautrasyaitad vacaḥ śrutvā prahlādo daityasattamaḥ /\nsakrodhaśca baliṃ prāha vaikuṇṭhākṣepavādinam // VamPSm_8.33 //\nvināśamupayāsyanti daityā ye cāpi dānavāḥ /\nyeṣāṃ tvamīdṛśo rājā durbuddhiravivekavān // VamPSm_8.34 //\ndevadevaṃ mahābhāgaṃ vāsudevamajaṃ vibhum /\ntvāmṛte pāpasaṅkalpa ko 'nya evaṃ vadiṣyati // VamPSm_8.35 //\nya ete bhavatā proktāḥ samastā daityadānavāḥ /\nsabrahmakāstathā devāḥ sthāvarāntā vibhūtayaḥ // VamPSm_8.36 //\ntvaṃ cāhaṃ ca jagaccedaṃ sādridrumanadīvanam /\nsasamudradvīpaloko 'yaṃ yaścedaṃ sacarācaram // VamPSm_8.37 //\nyasyābhivādyavandyasya vyāpinaḥ paramātmanaḥ /\nekāṃśāṃśakalājanma kastamevaṃ pravakṣyati // VamPSm_8.38 //\nṛte vināśābimukhaṃ tvāmekamavivekinam /\ndurbuddhimajitātmānaṃ vṛddhānaṃ śāsanātigam // VamPSm_8.39 //\nśocyo 'haṃ yasya me gehe jātastava pitādhamaḥ /\nyasya tvamīdṛśaḥ putro devadevāvamānakaḥ // VamPSm_8.40 //\nkṛṣṇe bhaktirahaṃ tāvadavekṣyo bhavatā na kim // VamPSm_8.41 //\nna me priyataraḥ kṛṣṇādapi deho 'yamātmanaḥ /\niti jānātyayaṃ loko bhavāṃśca ditinandana // VamPSm_8.42 //\njānannapi priyataraṃ prāṇebhyo 'pi hariṃ mama /\nnindāṃ karoṣi tasya tvamakurvan gauravaṃ mama // VamPSm_8.43 //\nvirocanastava gururgurustayāpyahaṃ bale /\nmamāpi sarvajagatāṃ gururnārāyaṇo hariḥ // VamPSm_8.44 //\nnindāṃ karoṣi tasmistvaṃ kṛṣṇe gurugurorgurau /\nyasmāt tasmādihaiva tvam aiśvaryād bhrāṃśameṣyasi // VamPSm_8.45 //\nsa devo jagatāṃ nātho bale prabhurjanārdanaḥ /\nnanvahaṃ pratyavekṣyaste bhaktimānatra me guruḥ // VamPSm_8.46 //\netāvanmātramapyatra nindatā jagato gurum /\nnāpekṣitastvayā yasmāt tasmācchāpaṃ dadāmi te // VamPSm_8.47 //\nyathā me śirasaśchedādidaṃ gurutaraṃ bale /\ntvayoktamacyutākṣepaṃ rājyabhraṣṭastathā pata // VamPSm_8.48 //\nyathā na kṛṣṇādaparaḥ paritrāṇaṃ bhavārṇave /\ntathācireṇa paśyeyaṃ bhavantaṃ rājyavicyutam // VamPSm_8.49 //\niti śrīvāmanapurāṇe saromāhātmye aṣṭamo 'dhyāyaḥ\niti daityapatiḥ śrutvā vacanaṃ raudramapriyam /\nprasādayāmāsa guruṃ praṇipatya punaḥ punaḥ // VamPSm_9.1 //\nprasīda tāta mā kopaṃ kuru mohahate mayi /\nbalāvalepamūḍhena mayaitadvākyamīritam // VamPSm_9.2 //\nmohāpahatavijñānaḥ papo 'haṃ ditijottama /\nyacchapto 'smi durācārastatsādhu bhavatā kṛtam // VamPSm_9.3 //\nrājyabhraṃśaṃ yaśobhraṃśaṃ prapsyāmīti tatastvaham /\nviṣaṇṇo 'si yathā tāta tathaivāvinaye kṛte // VamPSm_9.4 //\ntrailokyarājyamaiśvaryamanyadvā nātidurlabham /\nsasāre durlabhāstāta guravo ye bhavadvidhāḥ // VamPSm_9.5 //\nprasīda tāta mā kopaṃ kartumarhasi daityapa /\ntvatkopaparidagdho 'haṃ paritapye divāniśam // VamPSm_9.6 //\nvatsa kopena me moho janitastena te mayā /\nśāpo datto vivekaśca mohenāpahṛto mama // VamPSm_9.7 //\nyadi mohena me jñānaṃ nākṣiptaṃ syānmahāsura /\ntatkathaṃ sarvagaṃ jānan hariṃ kaccicchapāmyaham // VamPSm_9.8 //\nyo yaḥ śāpo mayā datto bhavato 'surapuṅgava /\nbhāvyametena nūnaṃ te tasmāttvaṃ mā viṣīda vai // VamPSm_9.9 //\nadyaprabhṛti deveśe bhagavatyacyute harau /\nbhavethā bhaktimānīśe sa te trātā bhaviṣyati // VamPSm_9.10 //\nśāpaṃ prāpya ca me vīra deveśaḥ saṃsmṛtastvayā /\ntathā tathā vadiṣyāmi śreyastvaṃ prāpsyase yathā // VamPSm_9.11 //\naditirvaramāsādya sarvakāmasamṛddhidam /\nkrameṇa hyudare devo vṛddhiṃ prāpto mahāyaśāḥ // VamPSm_9.12 //\ntato māse 'tha daśame kāle prasava āgate /\najāyata sa govindo bhagavān vāmanākṛtiḥ // VamPSm_9.13 //\navatīrṇe jagannāthe tasmin sarvāmareśvare /\ndevāśca mumucurduḥkhaṃ devamātāditistathā // VamPSm_9.14 //\nvavurvātāḥ sukhaspārśā nīrajaskamabhūnnabhaḥ /\ndharme ca sarvabhūtānāṃ tadā matirajāyata // VamPSm_9.15 //\nnodvegaścāpyabhūd dehe manujānāṃ dvijottamāḥ /\ntadā hi sarvabhūtānāṃ dharme matirajāyata // VamPSm_9.16 //\ntaṃ jātamātraṃ bhagavān brahma lokapitāmahaḥ /\njātakarmādikāṃ kṛtvā kriyāṃ tuṣṭāva ca prabhum // VamPSm_9.17 //\njayādhīśa jayājeya jaya viśvaguro hare /\njanmamṛtyujarātīta jayānanta jayācyuta // VamPSm_9.18 //\njayājita jayāśeṣa jayāvyaktasthite jaya /\nparamārthārtha sarvajña jñānajñeyārthaniḥsṛta // VamPSm_9.19 //\njayāśeṣa jagatsākṣiñjagatkartarjagadguro /\njagato 'jagadanteśa sthitau pālayate jaya // VamPSm_9.20 //\njayākhila jayāśeṣa jaya sarvahṛdisthita /\njayādimadhyāntamaya sarvajñānamayottama // VamPSm_9.21 //\nmumukṣubhiranirdeśya nityahṛṣṭa jayeśvara /\nyogibhirmuktikāmaistu damādighuṇabhūṣaṇa // VamPSm_9.22 //\njayātisūkṣma durjñeya jaya sthūla jaganmaya /\njaya sūkṣmātisūkṣma tvaṃ jayānindriya sendriya // VamPSm_9.23 //\njaya svamāyāyogastha śeṣabhoga jayākṣara /\njayaikadaṃṣṭraprāntena samuddhṛtavasuṃdhara // VamPSm_9.24 //\nnṛkesarin surārātivakṣasthalavidāraṇa /\nsāmprataṃ jaya viśvātman māyāvāmana keśava // VamPSm_9.25 //\nnijamāyāparicchinna jagaddhātarjanārdana /\njayācintya jayānekāsvarūpaikavidha prabho // VamPSm_9.26 //\nvarddhasva vardhitānekavikāraprakṛte hare /\ntvayyeṣā jagatāmīśe saṃsthitā dharmapaddhatiḥ // VamPSm_9.27 //\nna tvāmahaṃ na ceśāno nendrādyāstridaśā hare /\njñātumīśā na munayaḥ sanakādyā na yoginaḥ // VamPSm_9.28 //\ntvaṃ māyāpaṭasaṃvīto jagatyatra jagatpate /\nkastvāṃ vetsyati sarveśa tvatprasādaṃ vinā naraḥ // VamPSm_9.29 //\ntvamevārādhito yasya prasādasumukhaḥ prabho /\nsa eva kevalaṃ devaṃ vetti tvāṃ netaro naja // VamPSm_9.30 //\ntadīśvareśvareśāna vibho varddhasva bhāvana /\nprabhavāyāsya viśvasya viśvātman pṛthulocana // VamPSm_9.31 //\nelaṃ stuto hṛṣīkeśaḥ sa tadā vāmanākṛtiḥ /\nprahasya bhāvagambhīramuvācārūḍhasaṃpadam // VamPSm_9.32 //\nstuto 'haṃ bhavatā pūrvamindrādyaiḥ kaśyapena ca /\nmayā ca vaḥ pratijñātamindrasya bhuvanatrayam // VamPSm_9.33 //\nbhṛyaścahaṃ stuto 'dityā tasyāścāpi mayāśrutam /\nyathā śakrāya dāsyāmi trailokyaṃ hatakaṇṭakam // VamPSm_9.34 //\nso 'haṃ tathā kariṣyāmi yathendro jagataḥ patiḥ /\nbhaviṣyati sahasrākṣaḥ satyametad bravīmi vaḥ // VamPSm_9.35 //\ntataḥ kṛṣṇājinaṃ brahma hṛṣīkeśāya dattavān /\nyajñopavītaṃ bhagavān dadau tasya bṛhaspatiḥ // VamPSm_9.36 //\nāṣāḍhamadadād daṇḍaṃ marīcirbrahmaṇaḥ sutaḥ /\nkamaṇḍaluṃ vasiṣṭhaśca kauśaṃ cīramathāṅgirāḥ /\nāsanaṃ caiva pulahaḥ pulastyaḥ pītavāsasī // VamPSm_9.37 //\nupatasthuśca taṃ vedāḥ praṇavasvarabhūṣaṇāḥ /\nśāstrāṇyaśeṣāṇi tathā sāṃkhyayogoktayaśca yāḥ // VamPSm_9.38 //\nsa vāmano jaṭī daṇḍī chatrī dhṛtakamaṇḍaluḥ /\nsarvadevamayo devo baleradhvaramabhyagāt // VamPSm_9.39 //\nyatra yatra padaṃ viprā bhūbhāge vāmano dadau /\ndadāti bhūmirvivaraṃ tatra tatrābhipīḍitā // VamPSm_9.40 //\nsa vāmano jaḍagatirmṛdu gacchan saparvatām /\nsābdhidvīpavatīṃ sarvāṃ cālayāmāsa bhedinīm // VamPSm_9.41 //\nbṛhaspatistu śanakairmārgaṃ darśayate śubham /\ntathā krīḍāvinodārthamatijāḍyagato 'bhavat // VamPSm_9.42 //\ntataḥ śeṣo mahānāgo niḥsṛtyāsau rasātalāt /\nsāhāyyaṃ kalpayāmāsa devadevasya cakriṇaḥ // VamPSm_9.43 //\ntadadyāpi ca vikhyātamahervilamanuttamam /\ntasya saṃdarśanādeva nāgebhyo na bhayaṃ bhavet // VamPSm_9.44 //\niti śrīvāmanapurāṇe saromāhātmye navamo 'dhyāyaḥ\nsaparvatavanāmurvīṃ dṛṣṭvā saṃkṣubhitāṃ baliḥ /\npapracchośanasaṃ śukraṃ praṇipatya kṛtāñjaliḥ // VamPSm_10.1 //\nācārya kṣobhamāyāti sābdhibhūmidharā mahī /\nkasmācca nāsurān bhāgān pratigṛhṇanti vahnayaḥ // VamPSm_10.2 //\niti pṛṣṭo 'tha balinā kāvyo vedavidāṃ varaḥ /\nuvāca daityādhipatiṃ ciraṃ dhyātvā mahāmatiḥ // VamPSm_10.3 //\navatīrṇo jagadyoniḥ kaśyapasya gṛhe hariḥ /\nvāmaneneha rūpeṇa paramātmā sanātanaḥ // VamPSm_10.4 //\nsa nūnaṃ yajñamāyāti tava dānavapuṅgava /\ntatpādanyāsavikṣobhādiyaṃ pracalitā mahī // VamPSm_10.5 //\nkampante girayaśceme kṣubhitā makarālayāḥ /\nneyaṃ bhūtapatiṃ bhūmiḥ samarthā voḍhumīśvaram // VamPSm_10.6 //\nsadevāsuragandharvā yakṣarākṣasapannagā /\nanenaiva dhṛtā bhūmirāpo 'gniḥ pavano nabhaḥ /\ndhārayatyakhilān devān manuṣyāṃśca mahāsurān // VamPSm_10.7 //\niyamasya jagaddhāturmāyā kṛṣṇasya gahvarī /\ndhāryadhārakabhāvena yayā saṃpīḍitaṃ jagat // VamPSm_10.8 //\ntatsannidhānādasurā na bhāgārhāḥ suradviṣaḥ /\nbhuñjate nāsurān bhāgānapi tena trayo 'gnayaḥ // VamPSm_10.9 //\nśukrasya vacanaṃ śrutvā hṛṣṭaromābravīd baliḥ /\ndhanyo 'haṃ kṛtapuṇyaśca yanme yajñapatiḥ svayam /\nyajñamabhyāgato brahman mattaḥ ko 'nyo 'dhikaḥ pumān // VamPSm_10.10 //\nyaṃ yoginaḥ sadodyuktāḥ paramātmānamavyayam /\ndraṣṭumicchanti devo 'sau mamādhvaramupeṣyati /\nyanmayācārya kartavyaṃ tanmamādeṣṭumarhasi // VamPSm_10.11 //\nyajñabhāgabhujo devā vedaprāmāṇyato 'sura /\ntvayā tu dānavā daitya yajñabhāgabhujaḥ kṛtāḥ // VamPSm_10.12 //\nayaṃ ca devaḥ sattvasthaḥ karoti sthitipālanam /\nvisṛṣṭaṃ ca tathāyaṃ ca svayamatti prajāḥ prabhuḥ // VamPSm_10.13 //\nbhavāṃstu vandī bhavitā nūnaṃ viṣṇuḥ sthitau sthitaḥ /\nviditvaivaṃ mahābhāgā kuru yat te manogatam // VamPSm_10.14 //\ntvayāsya daityādhipate kvalpake 'pi hi vastuni /\npratijñā naiva voḍhavyā vācyaṃ sāma tathāphalam // VamPSm_10.15 //\nkṛtakṛtyasya devasya devārthaṃ caiva kurvataḥ /\nalaṃ dadyāṃ dhanaṃ deve tvetadvācyaṃ tu yācataḥ /\nkṛṣṇasya devabhūtyartha pravṛttasya mahāsura // VamPSm_10.16 //\nbrahman kathamahaṃ brūyāmanyenāpi hi yācitaḥ /\nnāstīti kimu devasya saṃsākasyāghahāriṇaḥ // VamPSm_10.17 //\nvratopavāsairvividhair yaḥ prabhurgṛhyate hariḥ /\nsa me vakṣyati dehīti govindaḥkimato 'dhikam // VamPSm_10.18 //\nyadarthaṃ sumahārambhā damaśaucaguṇānvitaiḥ /\nyajñā kriyante yajñeśaḥ sa me dehīti vakṣyati // VamPSm_10.19 //\ntatsādhu sukṛtaṃ karma tapaḥ sucaritaṃ canaḥ /\nyanmā dehīti viśveśaḥ svayameva vadiṣyati // VamPSm_10.20 //\nnāstītyahaṃ guro vakṣye tamabhyāgatamīśvaram /\nprāṇatyāgaṃ kariṣye 'haṃ na tu nāsti jane kvacit // VamPSm_10.21 //\nnāstīti yanmayā noktamanyeṣāmapi yācatām /\nvakṣyāmi kathamāyāte tadadya cāmare 'cyute // VamPSm_10.22 //\nślāghya eva hi vīrāṇāṃ dānāccāpatsamāgamaḥ /\nna bādhākāri yaddānaṃ tadaṅgaṃ balavat smṛtam // VamPSm_10.23 //\nmadrājye nāsukhī kaścinna daridro na cāturaḥ /\nna duḥkhito na cobdigno na śamādivivarjitaḥ // VamPSm_10.24 //\nhṛṣṭastuṣṭaḥ sugandhī ca tṛptaḥ sarvasukhānvitaḥ /\njanaḥ sarvo mahābhāga kimutāhaṃ sadā sukhī // VamPSm_10.25 //\netadviśiṣṭamatrāhaṃ dānabījaphalaṃ labhe /\nviditaṃ muniśārdula mayaitat tvanmukhācchrutam // VamPSm_10.26 //\nmatprasādaparo nūnaṃ yajñenārādhito hiraḥ /\nmama dānamavāpyāsau puṣṇāti yadi devatāḥ // VamPSm_10.27 //\netadbījavare dānabījaṃ patati ced gurau /\njanārdane mahāpātre kiṃ na prāptaṃ tato mayā // VamPSm_10.28 //\nviśiṣṭaṃ mama taddānaṃ parituṣṭāśca devatāḥ /\nuvabhogācchataguṇaṃ dānaṃ sukhakaraṃ smṛtam // VamPSm_10.29 //\nmatprasādaparo nūnaṃ jajñenārādhito hariḥ /\ntenābhyeti na saṃdeho darśanādupakārakṛt // VamPSm_10.30 //\natha kopena cābhyeti devabhāgoparodhataḥ /\nmāṃ nihantuṃ tato hi syād vadhaḥ ślāghyataro 'cyutāt // VamPSm_10.31 //\netajjñātvā muniśreṣṭha dānavighnākareṇa me /\nnaiva bhāvyaṃ jagannāthe govinde samupasthite // VamPSm_10.32 //\nityevaṃ vadatastasya prāptastatra janārdanaḥ /\nsarvadevamayo 'tintyo māyāvāmanarūpadhṛk // VamPSm_10.33 //\ntaṃ dṛṣṭvā yajñavāṭaṃ tu praviṣṭamasurāḥ prabhum /\njagmuḥ prabhāvataḥ kṣobhaṃ tejasā tasya niṣprabhāḥ // VamPSm_10.34 //\njeṣuśca munayastatra ye sametā mahādhvare /\nvasiṣṭho gādhijo gargo anye ca munisattamāḥ // VamPSm_10.35 //\nbaliścaivākhilaṃ janma mene śaphalamātmanaḥ /\ntataḥ saṃkṣobhamāpanno na kaścit kiñciduktavān // VamPSm_10.36 //\npratyekaṃ devadeveśaṃ pūjayāmāsa tejasā /\nathāsurapati prahvaṃ dṛṣṭvā munivarāśca tān // VamPSm_10.37 //\ndevadevapatiḥ sākṣād viṣṇurvāmanarūpadhṛk /\ntuṣṭāva yajñaṃ vahniṃ ca yajamānamathārcitaḥ /\nyajñakarmādhikārasthān sadasyān dravyasaṃpadam // VamPSm_10.38 //\nsadasyāḥ pātramakhilaṃ vāmanaṃ prati tatkṣaṇāt /\nyajñavāṭasthitaṃ viprāḥ sādhu sādhvityudīrayan // VamPSm_10.39 //\nsa cārghamādāya baliḥ prodbhūtapulakastadā /\npūjayāmāsa govindaṃ prāha cedaṃ mahāsuraḥ // VamPSm_10.40 //\nsuvarṇaratnasaṃghāto gajāśvasamitistathā /\nstriyo vastrāṇyalaṅkārān gāvo grāmāśca puṣkalāḥ // VamPSm_10.41 //\nsarve ca saralā pṛthvī bhavato vā yadīpsitam /\ntad dadāsi vṛṇuṣveṣṭaṃ mamārthāḥ santi te priyāḥ // VamPSm_10.42 //\nityukto daityapatinā prītigarbhānvitaṃ vacaḥ /\nprāha sasmitagambhīraṃ bhagavān vāmanākṛtiḥ // VamPSm_10.43 //\nmamāgniśaraṇārthāya dehi rājan padatrayam /\nsuvarṇagrāmaratnādi tadarthibhyaḥ pradīyatām // VamPSm_10.44 //\ntribhiḥ prayojanaṃ kiṃ te padaiḥ padavatāṃ vara /\nśataṃ śatasahasraṃ vā padānāṃ mārgatāṃ bhavān // VamPSm_10.45 //\netāvatā daityapate kṛtakṛtyo 'smi mārgaṇe /\nanyeṣāmarthināṃ vittamicchayā dāsyate bhavān // VamPSm_10.46 //\netacchrutvā tu gaditaṃ vāmanasya mahātmanaḥ /\nvācayāmāsa vai tasmai vāmanāya mahātmane // VamPSm_10.47 //\npāṇau tu patite toye vāmano 'bhūdavāmanaḥ /\nsarvedevamayaṃ rūpaṃ darśayāmāsa tatkṣaṇāt // VamPSm_10.48 //\ncantrasūryau tu nayane dyauḥ śiraścaraṇau kṣitiḥ /\npādāṅgulyaḥ piśācāstu hastāṅgulyaśca guhyakāḥ // VamPSm_10.49 //\nviśvedevāśca jānusthā jaṅghe sādhyāḥ surottamāḥ /\nyakṣā nakheṣu saṃbhūtā rekhāsvapsarasastathā // VamPSm_10.50 //\ndṛṣṭirṛkṣāṇyaśeṣāṇi keśāḥ sūryāśavaḥ prabhoḥ /\ntārakā romakūpāṇi romeṣu ca maharṣayaḥ // VamPSm_10.51 //\nbāhavo vidiśastasya diśaḥ śrotre mahātmanaḥ /\naśvinau śravaṇe tasya nāsā vāyurmahātmanaḥ // VamPSm_10.52 //\nprasāde candramā devo mano dharmaḥ samāśritaḥ /\nsatyamasyābhavad vāṇī jihvā devī sarasvatī // VamPSm_10.53 //\ngrīvāditirdevamātā vidyāstadvalayastathā /\nsvargadvāramabhūnmaitraṃ tvaṣṭā pūṣā ca vai bhruvau // VamPSm_10.54 //\nmukhe vaiśvānaraścāsya vṛṣaṇau tu prajāpatiḥ /\nhṛdayaṃ ca paraṃ brahma puṃstvaṃ vai kaśyapo muniḥ // VamPSm_10.55 //\npṛṣṭhe 'sya vasavo devā marutaḥ sarvasaṃdhiṣu /\nvakṣasthale tathā rudro dhairye cāsya mahārṇavaḥ // VamPSm_10.56 //\nudare cāsya gandharvā marutaśca mahābalāḥ /\nlakṣmīrmedhā dhṛtiḥ kāntiḥ sarvavidyāśca vai kaṭiḥ // VamPSm_10.57 //\nsarvajyotīṃṣi yānīha tapaśca paramaṃ mahat /\ntasya devādhidevasya tejaḥ prodbhūtamuttamam // VamPSm_10.58 //\ntanau kukṣiṣu vedāśca jānunī ca mahāmakhāḥ /\niṣṭayaḥ paśavaścāsya dvijānāṃ ceṣṭitāni ca // VamPSm_10.59 //\ntasya devamayaṃ rūpaṃ dṛṣṭvā viṣṇormahātmanaḥ /\nupasarpanti te daityāḥ pataṅgā iva pāvakam // VamPSm_10.60 //\ncikṣurastu mahādaityaḥ pādāṅguṣṭhaṃ gṛhītavān /\ndantābhyāṃ tasya vai grīvāmaṅguṣṭhenāhanaddhariḥ // VamPSm_10.61 //\npramathya sarvānasurān pādahastatalairvibhuḥ /\nkṛtvā rūpaṃ mahākāyaṃ saṃjahārāśu medinīm // VamPSm_10.62 //\ntasya vikramato bhūmiṃ candrādityau stanāntare /\nnabho vikramamāṇasya sakthideśe sthitāvubhau // VamPSm_10.63 //\nparaṃ vikramamāṇasya jānumūle prabhākarau /\nviṣṇorāstāṃ sthitasyaitau devapālanakarmaṇi // VamPSm_10.64 //\njitvā lokatrayaṃ tāṃśca hatvā cāsurapuṅgavān /\npurandarāya trailokyaṃ dadau viṣṇururukramaḥ // VamPSm_10.65 //\nsutalaṃ nāma pātālamadhastādvasudhātalāt /\nbalerdattaṃ bhagavatā viṣṇunā prabhaviṣṇunā // VamPSm_10.66 //\natha daityaiśvaraṃ prāha viṣṇuḥ sarveśvareśvaraḥ /\nyat tvayā salilaṃ dattaṃ gṛhītaṃ pāṇinā mayā // VamPSm_10.67 //\nkalpapramāṇaṃ tasmāt te bhaviṣyatyāyuruttamam /\nvaivakhate tathātīte kāle manvantare tathā // VamPSm_10.68 //\nsāvarṇike tu saṃprāpte bhavānindro bhaviṣyati /\nidānīṃ bhuvanaṃ sarvaṃ dattaṃ śakrāya vai purā // VamPSm_10.69 //\ncaturyugavyavasthā ca sādhikā hyekasaptatiḥ /\nniyantavyā mayā sarve ye tasya paripanthinaḥ // VamPSm_10.70 //\ntenāhaṃ parayā bhaktyā pūrvamārādhito bale /\nsutalaṃ nāma pātālaṃ samāsādya vaco mama // VamPSm_10.71 //\nvasāsura mamādeśaṃ yathāvatparipālayan /\ntatra devasukhopete prāsādaśatasaṃkule // VamPSm_10.72 //\nprotphullapadmasarasi hvadasuddhasaridvare /\nsugandhī pūpasaṃpanno varābharamabhūṣitaḥ // VamPSm_10.73 //\nsrakcandanādidigdhāṅgo nṛtyagītamanoharān /\nupabhuñjan mahābhogān vividhān dānaveśvara // VamPSm_10.74 //\nmamājñayā kālamimaṃ tiṣṭha strīśatasaṃvṛtaḥ /\nyāvatsuraiśca vipraiśca na virodhaṃ gamiṣyasi // VamPSm_10.75 //\ntāvat tvaṃ bhuṅkṣva saṃbhogān sarvakāmasamanvitān /\nyadā suraiśca vipraiśca virodhaṃ tvaṃ kariṣyasi /\nbandhiṣyanti tadā pāsā vāruṇā ghoradarśanāḥ // VamPSm_10.76 //\ntatrāsato me pātāle bhagavan bhavadājñayā /\nkiṃ bhaviṣyatyupādānamupabhogopapādakam /\nāpyāyito yena deva smareyaṃ tvāmahaṃ sadā // VamPSm_10.77 //\ndānānyavidhidattāni śrāddhānyaśrotriyāṇi ca /\nhutānyaśraddhayā yāni tāni dāsyanti te phalam // VamPSm_10.78 //\nadakṣiṇāstathā yajñāḥ kriyāścāvidhinā kṛtāḥ /\nphalāni tava dāsyanti adhītānyavratāni ca // VamPSm_10.79 //\nudakena vinā pūjā vinā darbeṇa yā kriyā /\nājyena ca vinā homaṃ phalaṃ dāsyanti te bale // VamPSm_10.80 //\nyaścedaṃ sthānamāśritya kriyāḥ kāścitkariṣyati /\nna tatra cāsuro bhāgo bhaviṣyati kadācana // VamPSm_10.81 //\njyeṣṭhāśrame mahāpuṇye tathā viṣṇupade hvade /\nye ca śrāddhāni dāsyanti vrataṃ niyamameva ca // VamPSm_10.82 //\nkriyā kṛtā ca yā kācid vidhināvidhināpi vā /\nsarvaṃ tadakṣayaṃ tasya bhaviṣyati na saṃśayaḥ // VamPSm_10.83 //\njyeṣṭhe māsi site pakṣe ekādasyāmupoṣitaḥ /\ndvādaśyāṃ vāmanaṃ dṛṣṭvā snātvā viṣṇupade hvade /\ndānaṃ dattvā yathāśaktyā prāpnoti paramaṃ padam // VamPSm_10.84 //\nbalervaramimaṃ dattvā śakrāya ca triviṣṭapam /\nvyāpinā tena rūpeṇa jagāmādarśanaṃ hariḥ // VamPSm_10.85 //\nśaśāsa ca yathāpūrvaṃmindrastrailokyamūrjitaḥ /\nniḥśeṣaṃ ca tadā kālaṃ baliḥ pātālamāsthitaḥ // VamPSm_10.86 //\nityetat kathitaṃ tasya viṣṇormāhātmyamuttamam /\nvāmanasya śṛṇvan yastu sarvapāṣaiḥ pramucyate // VamPSm_10.87 //\nbaliprahlādasaṃvādaṃ mantritaṃ baliśukrayoḥ /\nbalerviṣṇośca caritaṃ ye smariṣyanti mānavāḥ // VamPSm_10.88 //\nnādhayo vyādhayasteṣāṃ na ca mohākulaṃ manaḥ /\nbhaviṣyati dvijaśreṣṭhāḥ puṃsastasya kadācana // VamPSm_10.89 //\ncyutarājyo nijaṃ rājyamiṣṭaprāptiṃ viyogavān /\nsamāpneti mahābhāgā naraḥ śrutvā kathāmimām // VamPSm_10.90 //\nbrāhmaṇo vedamāpnoti kṣatriyo jayate mahīm /\nvaiśyo dhanasamṛddhiṃ ca śūdraḥ sukhamavāpnuyāt /\nvāmanasya ca māhatmyaṃ śṛṇvan pāpaiḥ pramucyate // VamPSm_10.91 //\niti śrīvāmanapurāṇe saromāhātmye daśamo 'dhyāyaḥ\nkathameṣā samutpannā nadīnāmuttamā nadī /\nsakakhatī mahābhāgā kurukṣetrapravāhinā // VamPSm_11.1 //\nkathaṃ saraḥ samāsādya kṛtvā tīrthāni pārśvataḥ /\nprayātā paścimāmāśāṃ dṛśyāhṛśyagatiḥ śubhā /\netad vistarato brūhi tīrthaṃvaṃśaṃ sanātanam // VamPSm_11.2 //\nplakṣavṛkṣāt samudbhūtā saricchreṣṭhā sanātanī /\nsarvapāpakṣayakarī smaraṇādeva nityaśaḥ // VamPSm_11.3 //\nsaiṣā śailasahasrāṇi vidārya ca mahānadī /\npraviṣṭā puṇyatoyaughā vanaṃ dvaitamiti smṛtam // VamPSm_11.4 //\ntasmin palkṣe sthitāṃ dṛṣṭvā mārkaṇḍeyo mahāmuniḥ /\npraṇipatya tadā mūrdhnā tuṣṭāvātha sarasvatīm // VamPSm_11.5 //\ntvaṃ devi sarvalokānāṃ mātā devāraṇiḥ śubhā /\nsadasad devi yatkiñcinmokṣadāyyarthavat padam // VamPSm_11.6 //\ntat sarvaṃ tvayi saṃyogi yogivad devi saṃsthitam /\nakṣaraṃ paramaṃ devī yatra sarvaṃ pratiṣṭhitam /\nakṣaraṃ paramaṃ brahma viśvaṃ caitat kṣarātmakam // VamPSm_11.7 //\ndāruṇyavasthito vahnirbhṛmau gandho yathā dhruvam /\ntathā tvayi sthitaṃ brahma jagaccedamaśeṣataḥ // VamPSm_11.8 //\noṅkārākṣarasaṃsthānaṃ yat tad devi sthirāsthiram /\ntatra mātrātrayaṃ sarvamasti yad devi nāsti ca // VamPSm_11.9 //\ntrayo lokāstrayo vedāstraividyaṃ pāvakatrayam /\ntrīṇi jyotīṃṣi vargāśca trayo dharmādayastathā // VamPSm_11.10 //\ntrayo guṇāstrayo varṇāstrayo devāstathā kramāt /\ntraidhātavastathāvasthāḥ pitaraścaivamādayaḥ // VamPSm_11.11 //\netanmātrātrayaṃ devi tava rūpaṃ sarasvati /\nvibhinnadarśanāmādyāṃ brahmaṇo hi sanātanīm // VamPSm_11.12 //\nsomasaṃsthā haviḥsaṃsthā pākasaṃsthā sanātanī /\ntāstvaduccāraṇād devi kriyante brahmavādibhiḥ // VamPSm_11.13 //\nanirdeśyapadaṃ tvetadarddhamātrāśritaṃ param /\navikāryakṣayaṃ divyaṃ pariṇāmavivarjitam // VamPSm_11.14 //\ntavaitat paramaṃ rūpaṃ yanna śakyaṃ mayoditum /\nna cāsyena na vā jihvātālvoṣṭhādibhirucyate // VamPSm_11.15 //\nsa viṣṇuḥ sa vṛṣo brahma candrākrajyotireva ca /\nviśvāvāsaṃ viśvarūpaṃ viśvātmānamanīśvaram // VamPSm_11.16 //\nsāṅkhyasiddhāntavedoktaṃ bahuśākhāsthirīkṛtam /\nanādimadhyanidhanaṃ sadasacca sadeva tu // VamPSm_11.17 //\nekaṃ tvanekadhāpyekabhāvavedasamāśritam /\nanākhyaṃ ṣaḍguṇākhyaṃ ca bahvākhyaṃ triguṇāśrayam // VamPSm_11.18 //\nnānāśaktivibhāvajñaṃ nānāśaktivibhāvakam /\nsukhāt sukhaṃ mahātsaukhyaṃ rūpaṃ tattvaguṇātmakam // VamPSm_11.19 //\nevaṃ devi tvayā vyāptaṃ sakalaṃ niṣkalaṃ ca yat /\nadvaitāvasthitaṃ brahma yacca dvaite vyavasthitam // VamPSm_11.20 //\nye'rthā nityā ye vinaśyanti cānye ye'rthāḥ sthūlā ye tathā santi sūkṣmāḥ /\nye vā bhūmau ye 'ntarikṣenyato vā teṣāṃ devi tvatta evopalabdhiḥ // VamPSm_11.21 //\nyadvā mūrtaṃ yadamūrtaṃ samastaṃ yadvā bhūteṣvekamekaṃ ca kiñcit /\nyacca dvaite vyastabhūtaṃ ca lakṣyaṃ tatsaṃbaddhaṃ tvatsvarairvyañjanaiśca // VamPSm_11.22 //\nevaṃ stutā tadā devī viṣṇorjihvā sarasvatī /\npratyuvāca mahātmānaṃ mārkaṇḍeya mahāsunim /\nyatra tvaṃ neṣyase vipra tatra yāsyāmyatandritā // VamPSm_11.23 //\nādyaṃ brahmasaraḥ puṇyaṃ tato rāmahvadaḥ smṛtaḥ /\nkuruṇā ṛṣiṇā puṣṭaṃ kurukṣetraṃ tataḥ smṛtam /\ntasya madhyena vai gāḍhaṃ puṇyā puṇyajalāvahā // VamPSm_11.24 //\niti śrīvāmanapurāṇe saromāhātmye ekādaśo 'dhyāyaḥ\nityuṣervacanaṃ śrutvā mārkaṇḍeyasya dhīmataḥ /\nnadī pravāhasaṃyuktā kurukṣetraṃ viveśa ha // VamPSm_12.1 //\ntatra sā rantukaṃ prāpya puṇyatoyā sarasvatī /\nkurakṣetraṃ samāplāvya prayātā paścimāṃ diśam // VamPSm_12.2 //\ntatra tīrthasahasrāṇi ṛṣibhiḥ sevitāni ca/ tānyahaṃ kīrtayiṣyāmi prasādāt parameṣṭhinaḥ // VamPSm_12.3 //\ntīrthānāṃ smaraṇaṃ puṇyaṃ darśanaṃ pāpanāśanam /\nsnānaṃ muktikaraṃ proktamapi duṣṭṛtakarmaṇaḥ // VamPSm_12.4 //\nye smaranti ca tīrthāni devatāḥ prīṇayanti ca /\nsnānti ca śraddadhānāśca te yānti paramāṃ gatim // VamPSm_12.5 //\napavitraḥ pavitro vā sarvāvasthāṃ gato 'pi vā /\nyaḥ smaret kurukṣetraṃ sa bāhyābhyantaraḥ śuciḥ // VamPSm_12.6 //\nkurukṣatraṃ gamiṣyāmi kurukṣetre vasāmyaham /\nityevaṃ vācamutsṛjya sarvapāṣaiḥ pramucyate // VamPSm_12.7 //\nbrahmajñānaṃ gayāśrāddhaṃ gograhe maraṇaṃ tathā /\nvāsaḥ puṃsāṃ kurukṣetre muktiruktā caturvidhā // VamPSm_12.8 //\ntaṃ devanirmitaṃ deśaṃ brahmavartaṃ pracakṣate // VamPSm_12.9 //\ndūrastho 'pi kurukṣetre gacchāmi ca vasāmyaham /\nevaṃ yaḥ satataṃ brūyāt so 'pi pāṣaiḥ pramucyate // VamPSm_12.10 //\ntatra caiva saraḥsnāyī sarasvatyāstaṭe sthitaḥ /\ntasya jñānaṃ brahmamayamutpatsyati na saṃśayaḥ // VamPSm_12.11 //\ndevatā ṛṣayaḥ siddhāḥ sevante kurujāṅgalam /\ntasya saṃsevanānnityaṃ brahma cātmani paśyati // VamPSm_12.12 //\ncañcalaṃ hi manuṣyatvaṃ prāpya ye mokṣakāṅkiṇaḥ /\nsevanti niyatātmāno api duṣkṛtakāriṇaḥ // VamPSm_12.13 //\nte vimuktāśca kaluṣairanekajanmasaṃbhavaiḥ /\npaśyanti nirmalaṃ devaṃ hṛdayasthaṃ sanātanam // VamPSm_12.14 //\nbrahmavediḥ kurukṣetraṃ puṇyaṃ sānnihitaṃ saraḥ // VamPSm_12.15 //\ngrahanakṣatratārāṇāṃ kālena patanād bhayam /\nkurukṣetre mṛtānāṃ ca patanaṃ naiva vidyate // VamPSm_12.16 //\nyatra brahmādayo devā ṛṣayaḥ siddhacāraṇāḥ /\ngandharvāpsaraso yakṣāḥ sevanti sthānakāṅkṣiṇaḥ // VamPSm_12.17 //\ngatvā tu śraddhāyā yuktaḥ snātvā sthāṇumahāhvade /\nmanasā cintitaṃ kāmaṃ labhate nātra saṃśayaḥ // VamPSm_12.18 //\nniyamaṃ ta tataḥ kṛtvā gatvā saraḥ pradakṣiṇam /\nrantukaṃ ca samāsādya kṣamayitvā punaḥ punaḥ // VamPSm_12.19 //\nsarasvatyāṃ naraḥ snātvā yakṣaṃ dṛṣṭvā praṇamya ca /\npuṣpaṃ dhūpaṃ ca naivaidyaṃ datvā vācamudīrayet // VamPSm_12.20 //\ntava prasādād yakṣendra vānāni saritaśca yāḥ /\nbhramiṣyāmi ca tīrthāni avighneṃ kuru me sadā // VamPSm_12.21 //\niti śrīvāmanapurāṇe saromāhātmye dvādaśo 'dhyāyaḥ\nvanāni sapta no brūhi nava nadyaśca yāḥ smṛtāḥ /\ntīrthāni ca samagrāṇi tīrthasnānaphalaṃ tathā // VamPSm_13.1 //\nyena yena vidhānena yasya tīrthasya yat phalam /\ntat sarvaṃ vistateṇeha brūhi paurāṇikottama // VamPSm_13.2 //\nśṛṇu sapta vanānīha kuruthetrasya madhyataḥ /\nyeṣāṃ nāmāni puṇyāni sarvapāpaharāṇi ca // VamPSm_13.3 //\nkāmyakaṃ ca vanaṃ puṇyaṃ tathāditivanaṃ mahat /\nvyāsasya ca vanaṃ puṇyaṃ phalakīvanameva ca // VamPSm_13.4 //\ntatra sūryavanasthānaṃ tathā madhuvanaṃ mahat /\npuṇyaṃ śītavanaṃ nāma sarvakalmaṣanāśanam // VamPSm_13.5 //\nvanānyetāni vai sapta nadīḥ śṛṇuta me dvijāḥ /\nsarasvatī nadī puṇyā tathā vaitaraṇī nadī // VamPSm_13.6 //\nāpagā ca mahāpuṇyā gaṅgā mandākinī nadī /\nmadhusrāvā vāsunadī kauśikī pāpanāśinī // VamPSm_13.7 //\ndṛṣadvatī mahāpuṇyā tathā hiraṇvatī nadī /\nvarṣākālavahāḥ sarvā varjayitvā sarasvatīm // VamPSm_13.8 //\netāsāmudakaṃ puṇyaṃ prāvṛṭkāle prakīrtitam /\nrajasvalatvametāsāṃ vidyate na kadācana /\ntīrthasya ca prabhāveṇa puṇyā hyetāḥ saridvarāḥ // VamPSm_13.9 //\nśṛṇvantu munayaḥ prītāstīrthasnānaphalaṃ sahat /\ngamanaṃ smaraṇaṃ caiva sarvakalmaṣanāśanam // VamPSm_13.10 //\nrantukaṃ ca naro dṛṣṭvā dvārapālaṃ mahābalam /\nyakṣaṃ samabhivādyaiva tīrtayātrāṃ samācaret // VamPSm_13.11 //\ntato gaccheta viprāndrā nāmnāditivanaṃ mahat /\nadityā yatra gutrārthaṃ kṛtaṃ ghoraṃ mahattapaḥ // VamPSm_13.12 //\ntatra snātvā ca dṛṣṭvā ca aditiṃ devamātaram /\nputraṃ janayate śūraṃ sarvadoṣivivarjitam /\nādityaśatasaṃkāśaṃ vimānaṃ cādhirohati // VamPSm_13.13 //\ntato gaccheta viprendrā viṣṇoḥ sthānamanuttamam /\nsavanaṃ nāma vikhyātaṃ yatra saṃnihito hariḥ // VamPSm_13.14 //\nvimale ca naraḥ snātvā dṛṣṭvā ca vimaleśvaram /\nnirmalaṃ svargamāyāti rudralokaṃ ca gacchati // VamPSm_13.15 //\nhariṃ ca baladevaṃ ca ekatrāsasamanvitau /\ndṛṣṭvā mokṣamavāpnoti kalikalmaṣasaṃbhavaiḥ // VamPSm_13.16 //\ntataḥ pāriplavaṃ gacchet tīrthaṃ trailokyaviśrutam /\ntatra snātvā ca dṛṣṭvā ca brahmāṇaṃ vedasaṃyutam // VamPSm_13.17 //\nbrahmavedaphalaṃ prāpya nirmalaṃ svargamāpnuyāt /\ntatrāpi saṃgamaṃ prāpya kauśikyāṃ tīrthasaṃbhavam /\nsaṃgame ca naraḥ snātvā prāpnoti paramaṃ padam // VamPSm_13.18 //\ndharaṇyāstīrthamāsādya sarvapāpavimocanam /\nkṣāntiyukto naraḥ snātvā prāpnoti paramaṃ padam // VamPSm_13.19 //\ndharaṇyāmaparādhāni kṛtāni puruṣeṇa vai /\nsarvāṇi kṣamate tasya snātamātrasya dehinaḥ // VamPSm_13.20 //\ntato dakṣāśramaṃ gatvā dṛṣṭvā dekṣeśvaraṃ śivam /\naśvamedhasya yajñasya phalaṃ prāpnoti mānavaḥ // VamPSm_13.21 //\ntataḥ śālūkinīṃ gatvā snātvā tīrthe dvijottamāḥ /\nhariṃ hareṇa saṃyuktaṃ pūjya bhaktisamanvitaḥ /\nprapnotyakṣimatāṃllokān sarvapāpavivarjitān // VamPSm_13.22 //\nsarpirdadhi samāsādya nāgānāṃ tīrthamuttamam /\ntatra snānaṃ naraḥ kṛtvā mukto nāgabhayād bhavet // VamPSm_13.23 //\ntato gaccheta viprendrā dvārapālaṃ tu rantukam /\ntatroṣya rajanīmekāṃ snātvā tīrthavare śubhe // VamPSm_13.24 //\ndvitīyaṃ pūjayed yatra dvārapālaṃ prayatnataḥ /\nbrāhmaṇān bhojayitvā ca praṇipatya kṣamāpayet // VamPSm_13.25 //\ntava prasādād yakṣendra mukto bhavati kilbiṣaiḥ /\nsiddhirmayābhilaṣitā tayā sārddhaṃ bhavāmyaham /\nevaṃ prasādya yakṣendraṃ tataḥ pañcanadaṃ vrajet // VamPSm_13.26 //\npañcanadāśca rudreṇa kṛtā dānavabhīṣaṇāḥ /\ntatra sarveṣu lokeṣu tīrthaṃ pañcanadaṃ smṛtam // VamPSm_13.27 //\nkoṭitīrthāni rudreṇa samāhṛtya yataḥ sthitam /\ntena trailokyavikhyātaṃ koṭitīrthaṃ pracakṣate // VamPSm_13.28 //\ntasmin tīrthe naraḥ snātvā dṛṣṭvā koṭīśvaraṃ haram /\npañcayajñānavāpnoti nityaṃ śraddhāsamanvitaḥ // VamPSm_13.29 //\ntatraiva vāmano devaḥ sarvadevaiḥ pratiṣṭhitaḥ /\ntatrāpi ca naraḥ snātvā hyagniṣṭomaphalaṃ labhet // VamPSm_13.30 //\naśvinostīrthamāsādya śraddhāvān yo jitendriyaḥ /\nrūpasya bhāgī bhavati yaśasvī ca bhavennaraḥ // VamPSm_13.31 //\nvārāhaṃ tīrthamākhyātaṃ viṣṇunā parikīrtitam /\ntasmin snātvā śraddadhānaḥ prāpnoti paramaṃ padam // VamPSm_13.32 //\ntato gaccheta viprendrāḥ somatīrthamanuttamam /\nyatra somastapastaptvā vyādhimukto 'bhavat purā // VamPSm_13.33 //\ntatra someśvare dṛṣṭvā snātvā tīrthavare śubhe /\nrājasūyasya yajñasya phalaṃ prāpnoti mānavaḥ // VamPSm_13.34 //\nvyādhibhiśca vinirmuktaḥ sarvadoṣavivarjitaḥ /\nsomalokamapāpnoti tatraiva ramate ciram // VamPSm_13.35 //\nbhūteśvaraṃ ca tatraiva jvālāmāleśvaraṃ tathā /\ntāvubhau liṅgāvabhyarcya na bhūyo janma cāpnuyāt // VamPSm_13.36 //\nekahaṃse naraḥ snātvā gosahasraphalaṃ labhet /\nkṛtaśocaṃ samāsādya tīrthasevī dvijottamaḥ // VamPSm_13.37 //\npuṇḍarīkamavāpnoti kṛkaśauco bhavennaraḥ /\ntato muñjavaṭaṃ nāma mahādevasya dhīmataḥ // VamPSm_13.38 //\nupoṣya rajanīmekāṃ gāṇapatyamavāpnayāt /\ntatraiva ca mahāgrāhī yakṣiṇī lokaviśrutā // VamPSm_13.39 //\nsnātvābigatvā tatraiva prasādya yakṣiṇīṃ tataḥ /\nupavāsaṃ ca tatraiva mahāpātakanāśanam // VamPSm_13.40 //\nkurukṣetrasya tad dvāraṃ viśrutaṃ puṇyavarddhūnam /\npradakṣiṇamupāvartya brāhmaṇān bhojayet tataḥ /\npuṣkaraṃ ca tato gatvā abhyarcya pitṛdevatāḥ // VamPSm_13.41 //\njāmadagnyena rāmeṇa āhṛtaṃ tanmahātmanā /\nkṛtakṛtyo bhaved rājā aśvamedhaṃ ca vindati // VamPSm_13.42 //\nkanyādānaṃ ca yastatra kārtikyāṃ vai kariṣyati /\nprasannā devatāstasya dāsyantyabhimataṃ pharam // VamPSm_13.43 //\nkapalaśca mahāyakṣo dvārapālaḥ khayaṃ sthitaḥ /\nvighnaṃ karoti pāpānāṃ durgati ca prayacchati // VamPSm_13.44 //\npatnī tasya mahāyakṣī nāmnodūkhalamekhalā /\nāhatya dundubhiṃ tatra bhramate nityameva hi // VamPSm_13.45 //\nsā dadarśa striyaṃ caikāṃ saputrāṃ pāpadeśajām /\ntāmuvāca tadā yakṣī āhatya niśi dundubhim // VamPSm_13.46 //\nyugandhare dadhi prāśya uṣitvā cācyutasthale /\ntadvad bhūtālaye snātvā saputrā vastumicchasi // VamPSm_13.47 //\ndivā mayā te kathitaṃ rātrau bhakṣyāmi niścitam /\netacchrutvā tu vacanaṃ praṇipatya ca yakṣiṇīm // VamPSm_13.48 //\nuvāca dīnayā vācā prasādaṃ kuru bhāmini /\ntataḥ sā yakṣiṇī tāṃ tu provāca kṛpayānvitā // VamPSm_13.49 //\nyadā sūryasya grahaṇaṃ kālena bhavitā kvacit /\nsaṃnihatyāṃ tadā snātvā pūtā svargaṃ kamiṣyasi // VamPSm_13.50 //\niti śrīvāmanapurāṇe saromāhātmye trayodaso 'dhyāyaḥ\ntato rāmahṛdaṃ gacchet tīrthasevī dvijottamaḥ /\nyatra rāmeṇa vipreṇa tarasā dīptatejasā // VamPSm_14.1 //\nkṣatramutsādya vīreṇa hradāḥ pañca niveśitāḥ /\npūrayitvā naravyāghra rudhireṇeti naḥ śrutam // VamPSm_14.2 //\npitarastarpitāstena tathaiva ca pitāmahāḥ /\ntataste pitaraḥ prītā rāmamūcurdvijottamāḥ // VamPSm_14.3 //\nrāma rāma mahābāho prītāḥ smastava bhārgava /\nanayā pitṛbhaktyā ca vikrameṇa ca te vibho // VamPSm_14.4 //\nvaraṃ vṛṇīṣva bhadraṃ te kimicchasi mahāyaśaḥ /\nevamuktastu pitṛbhī rāmaḥ prabhavatāḥ paraḥ // VamPSm_14.5 //\nabravīt prāñjalirvākyaṃ sa pitṛn gagane sthitān /\nbhavanto yadi me prītā yadya nugrāhyatā mayi // VamPSm_14.6 //\npitṛprasādādiccheyaṃ tapasāpyāyanaṃ punaḥ /\nyacca poṣābhibhūtena kṣatramutsāditaṃ mayā // VamPSm_14.7 //\ntataśca pāpānmucyeyaṃ yuṣmākaṃ tejasā hyaham /\nhradāścaite tīrthabhūtā bhaveyurbhuvi viśrutāḥ // VamPSm_14.8 //\nevamuktāḥ śubhaṃ vākyaṃ rāmasya pitarastadā /\npratyūcuḥ paramaprītā rāmaṃ harṣapuraskṛtāḥ // VamPSm_14.9 //\ntapaste varddhūtāṃ putra pitṛbhaktyā viśeṣataḥ /\nyacca roṣābhibhūtena kṣatramutsāditaṃ tvayā // VamPSm_14.10 //\ntataśca pāpānmuktastvaṃ pātitāste kvakarmabhiḥ /\nhradāśca tava tīrthatvaṃ gamīṣyanti na saṃśayaḥ // VamPSm_14.11 //\nhradeṣveteṣu ye snātvā svān pitṝṃstarpayanti ca /\ntebhyo dāsyanti pitaro yathābhilaṣitaṃ varam // VamPSm_14.12 //\nīpsitān mānasān kāmān svargavāsaṃ ca śāśvatam /\nevaṃ dattvā varān viprā rāmasya pitarastadā // VamPSm_14.13 //\nāmantrya bhārgavaṃ prītāstatraivāntarhitāstadā /\nevaṃ rāmahradāḥ puṇyā bhārgavasya mahātmanaḥ // VamPSm_14.14 //\nsnātvā hradeṣu rāmasya brahmacārī śucivrataḥ /\nrāmamabhyarcya śraddhāvān vinded bahu suvarṇakam // VamPSm_14.15 //\nvaṃśamūlaṃ samāsādya tīrthasevī susaṃyataḥ /\nsvavaṃśasiddhaye viprāḥ snātvā vai vaṃśamūlake // VamPSm_14.16 //\nkāyaśodhanamāsādya tīrthaṃ trailokyaviśrutam /\nśarīrasuddhimāpnoti snātastasmin na saṃśayaḥ // VamPSm_14.17 //\nsuddhadehaśca taṃ yāti yasmānnāvartate punaḥ /\ntāvad bhramanti tīrtheṣu siddhāstīrthaparāyaṇāḥ /\nyāvanna prāpnuvantīha tīrthaṃ tatkāyaśodhanam // VamPSm_14.18 //\ntasmistīrthe ca saṃplāvya kāyaṃ saṃyatamānasaḥ /\nparaṃ padamavāpnoti yasmānnāvartate punaḥ /\n14.19 tato gaccheta viprendrāstīrthaṃ trailokyaviśrutam /\nlokā yatroddhatāḥ sarve viṣṇunā prabhaviṣṇunā // VamPSm_14.20 //\nlokoddhāraṃ sāmāsādya tīrthasmaraṇatatparaḥ /\nsnātvātīrthavare tasmin lokān paśyati śāśvatān // VamPSm_14.21 //\nyatra viṣṇuḥ sthito nityaṃ śivo devaḥ sanātanaḥ /\ntau devau praṇipātena prasādya muktimāpnuyāt // VamPSm_14.22 //\nśrītīrthaṃ tu tato gacchet śālagrāmamanuttamam /\ntatra snātasya sānnidhyaṃ sadā devī prayacchati // VamPSm_14.23 //\nkapilāhradamāsādya tīrthaṃ trailokyaviśrutam /\ntatra snātvār'cayitvā ca daivatāni pitṛstathā // VamPSm_14.24 //\nkapilānāṃ sahasrasya phalaṃ vindati mānavaḥ /\ntatra sthitaṃ mahādevaṃ kāpilaṃ vapurāsthitam // VamPSm_14.25 //\ndṛṣṭvā muktimavāpnoti ṛṣibhiḥ pūjitaṃ śivam /\nsūryatīrthaṃ samāsādya snātvā niyatamānasaḥ // VamPSm_14.26 //\narcayitvā pitṛn devānupavāsaparāyaṇaḥ /\nagniṣṭomamavāpnoti sūryalokaṃ ca gacchati // VamPSm_14.27 //\nsahasrakiraṇaṃ devaṃ bhānuṃ trailokyaviśrutam /\ndṛṣṭvā muktimavāpnoti naro jñānasamanvitaḥ // VamPSm_14.28 //\nbhavānīvanāmāsādya tīrthasevī yathākramam /\ntatrābhiṣekaṃ kurvāṇo gosahasraphalaṃ labhet // VamPSm_14.29 //\npitāmahasya pibato hyamṛtaṃ pūrvameva hi /\nudgārāt surabhirjātā sā ca pātālamāśritā // VamPSm_14.30 //\ntasyāḥ surabhayo jātāḥ tanayā lokamātaraḥ /\ntābhistatsakalaṃ vyāptaṃ pātālaṃ sunirantaram // VamPSm_14.31 //\npitāmahasya yajato dakṣiṇārthamupāhṛtāḥ /\nāhutā brahmaṇā tāśca vibhrāntā vivareṇa hi // VamPSm_14.32 //\ntasmin vivaradvāre tu sthito gaṇapatiḥ svayam /\nyaṃ dṛṣṭvā sakalān kāmān prāpnotisaṃyatendriyaḥ // VamPSm_14.33 //\nsaṃginīṃ tu samāsādya tīrthaṃ muktisamāśrayam /\ndevyāstīrthe naraḥ snātvā labhate rūpamuttamam // VamPSm_14.34 //\nanantāṃ śriyamāpnoti putrapautrasamanvitaḥ /\nbhogāṃśca vipulān bhuktvā prāpnoti paramaṃ padam // VamPSm_14.35 //\nbrahmāvarte naraḥ snātvā brahmajñānasamanvitaḥ /\nbhavate nātra sandehaḥ prāṇān muñcati svecchayā // VamPSm_14.36 //\ntasya tīrthaṃ sarasvatyāṃ yakṣendrasya mahātmanaḥ // VamPSm_14.37 //\ntatra snātvā mahāprājña upavāsaparāyaṇaḥ /\nyakṣasya ca prasādena labhate kāmikaṃ phalam // VamPSm_14.38 //\ntato gaccheta viprendrā brahmavartaṃ munistutam /\nbrahmāvarte naraḥ snātvā brahma cāpnoti niścitam // VamPSm_14.39 //\ntato gaccheta viprendrāḥ sutīrthakamanuttamam /\ntatra saṃnihitā nityaṃ pitaro daivataiḥ saha // VamPSm_14.40 //\ntatrābhiṣekaṃ kurvīta pitṛdevārcane rataḥ /\naśvamedhamavāpnoti pitṛn prīṇāti śāśvatān // VamPSm_14.41 //\ntato 'mbuvanaṃ dharmajña samāsādya yathākramam /\nkāmeśvarasya tīrthaṃ tu snātvā śraddhāsamanvitaḥ // VamPSm_14.42 //\nsarvavyādhivinirmukto brahmavāptirbhaved dhruvam /\nmātṛtīrthaṃ ca tatraiva yatra snātasya bhaktitaḥ // VamPSm_14.43 //\nprajā vivarddhate nityamanantāṃ cāpnubhācchriyam /\ntataḥ śītavanaṃ gacchenniyato niyatāśanaḥ // VamPSm_14.44 //\ntīrthaṃ tatra mahāviprā mahadanyatra durlabham /\npunāti darśanādeva daṇḍakaṃ ca dvijottamāḥ // VamPSm_14.45 //\nkeśānabhyukṣya vai tasmin pūto bhavati pāpataḥ /\ntatra tīrthavaraṃ cānyat svānulomāyanaṃ mahat // VamPSm_14.46 //\ntatra viprā mahāprājñā vidvāṃsastīrthatatparāḥ /\nsvanulomāyane tīrthe viprāstrailokyaviśrute // VamPSm_14.47 //\nprāṇāyāmairniharanti svalomāni dvijottamāḥ /\npūtātmānaśca te viprāḥ prayānti paramāṃ gatim // VamPSm_14.48 //\ndaśāśvamedhikaṃ caiva tatra tīrthaṃ suviśrutam /\ntatra snātvā bhaktiyuktastadeva labhate phalam // VamPSm_14.49 //\ntato gaccheta śraddhāvān mānuṣaṃ lokaviśrutam /\ndarśanāt tasya tīrthasya mukto bhavati kilbiṣaiḥ // VamPSm_14.50 //\npurā kṛṣṇamṛgāstatra vyādhena śarapīḍitāḥ /\nvigāhya tasmin sarasi mānuṣatvamupāgatāḥ // VamPSm_14.51 //\ntato vyādhāśca te sarve tānapṛcchan dvijottamān /\nmṛgā anena vai yātā asmābhiḥ śarapīḍitāḥ // VamPSm_14.52 //\nnimagnāste saraḥ prāpya kva te yātā dvijottamāḥ /\nte 'bruvaṃstatra vai pṛṣṭā vayaṃ te ca dvijottamāḥ // VamPSm_14.53 //\nasya tīrthasya māhātmyān mānuṣatvamupāgatāḥ /\ntasmād yūyaṃ śraddadhānāḥ snātvā tīrthe vimatsarāḥ // VamPSm_14.54 //\nsarvapāpavinirmuktā bhaviṣyatha na saṃśayaḥ /\ntataḥ snātāśca te sarve śuddhadehā divaṃ gatāḥ // VamPSm_14.55 //\netat tīrthasya māhātmyaṃ mānuṣasya dvijottamāḥ /\nye śṛṇvanti śraddadhānāste 'pi yānti parāṃ gatim // VamPSm_14.56 //\niti śrīvāmanapurāṇe saromāhātmye caturdaśo 'dhyāyaḥ\nmānuṣasya tu pūrveṇa krośamātre dvijottamāḥ /\nāpagā nāma vikhyātā nadī dvijaniṣevitā // VamPSm_15.1 //\nśyāmākaṃ payasā siddhamājyena ca pariplutam /\nye prayacchanti viprebhyasteṣāṃ pāpaṃ na vidyate // VamPSm_15.2 //\nye tu śrāddhaṃ kariṣyanti prāpya tāmāpagāṃ nadīm /\nte sarvakāmasaṃyuktā bhaviṣyanti na saṃśayaḥ // VamPSm_15.3 //\nśaṃsanti sarve pitaraḥ smaranti ca pitāmahāḥ /\nasmākaṃ ca kule putraḥ pautro vāpi bhaviṣyati // VamPSm_15.4 //\nya āpagāṃ nadīṃ gatvā tilaiḥ saṃtarpayiṣyati /\ntena tṛptā bhaviṣyāmo yāvatkalpaśataṃ gatam // VamPSm_15.5 //\nnabhasye māsi samprāpte kṛṣṇapakṣe viśeṣataḥ /\ncaturdaśyāṃ tu madhyāhne piṇḍado muktimāpnuyāt // VamPSm_15.6 //\ntato gaccheta viprendrā brahmaṇaḥ sthanamuttamam /\nbrahmodumbaramityevaṃ sarvalokeṣu piśrutam // VamPSm_15.7 //\ntatra brahmarṣikuṇḍeṣu snātasya dvijasattamāḥ /\nsaptarṣiṇāṃ prasādena saptasomaphalaṃ bhavet // VamPSm_15.8 //\nbharadvājo gautamaśca jamadagniśca kaśyapaḥ /\nviśvāmitro vasiṣṭhaśca atriśca bhagavānṛpiḥ // VamPSm_15.9 //\netaiḥ sametya tatkuṇḍaṃ kalpitaṃ bhuvi durlabham /\nbrahmaṇā sevitaṃ yasmād brahmodumbaramucyate // VamPSm_15.10 //\ntasmiṃstīrthavare snāto brahmaṇo 'vyaktajanmanaḥ /\nbrahmalokamavāpnoti nātra kāryā vicāraṇā // VamPSm_15.11 //\ndevān pitṝn samuddiśya yo vipraṃ bhojayiṣyati /\npitarastasya sukhitā dāsyanti bhuvi durlabham // VamPSm_15.12 //\nsaptarṣīśca samuddaśya pṛtham snānaṃ samācaret /\nṛṣīṇāṃ ca prasādena saptalokādhipo bhavet // VamPSm_15.13 //\nkapisthaleti vikhyātaṃ sarvapātakanāśanam /\nyasmin sthitaḥ khayaṃ devo vṛddhakedārasaṃjñitaḥ // VamPSm_15.14 //\ntatra snātvār'cayitvā ca rudraṃ diṇḍisamanvitam /\nantardhānamavāpnoti śivaloke sa modate // VamPSm_15.15 //\nyastatra tarpaṇaṃ kṛtvā pibate culakatrayam /\ndiṇḍidevaṃ namaskṛtya kedārasya phalaṃ labhet // VamPSm_15.16 //\nyastatra kurute śrāddhaṃ śivamuddiśya mānavaḥ /\ncaitrasuklacaturdaśyāṃ prāpnoti paramaṃpadam // VamPSm_15.17 //\nkalasyāṃ tu tato gacched yatra devī svayaṃ sthitā /\ndurgā kātyāyanī bhadrā nidrā māyā sanātanī // VamPSm_15.18 //\nkalasyāṃ ca naraḥ snātvā dṛṣṭvā durgā taṭe sthitām /\nsaṃsāragahanaṃ durgaṃnistarennātra saṃśayaḥ // VamPSm_15.19 //\ntato gaccheta sarakaṃ trailokyasyāpi durlabham /\nkṛṣṇapakṣe caturdaśyāṃ dṛṣṭvā devaṃ maheśvaram // VamPSm_15.20 //\nlabhate sarvakāmāṃśca śivalokaṃ sa gacchati /\ntisrāḥ koṭyastu tīrthānāṃ sarake dvijasattamāḥ // VamPSm_15.21 //\nrudrakoṭistathā kūpe saromadhye vyavasthitā /\ntasmin sare ca yaḥ snātvā rudrakoṭiṃ smarennaraḥ // VamPSm_15.22 //\npūjitā rudrakoṭiśca bhaviṣyati na saṃśayaḥ /\nrudrāṇāṃ ca prasādena sarvadoṣavivarjitaḥ // VamPSm_15.23 //\naindrajñānena saṃyuktaḥ paraṃ padamavāpnuyāt /\niḍāspadaṃ ca tatraiva tīrthaṃ pāpabhayāpaham // VamPSm_15.24 //\nasmin muktimavāpnoti darśanādeva mānavaḥ /\ntatra snātvār'thayitvā ca pitṛdevagaṇānapi // VamPSm_15.25 //\nna durgatimavāpnoti manasā cintitaṃ labhet /\nkedāraṃ ca mahātīrthaṃ sarvakalmaṣanāśanam // VamPSm_15.26 //\ntatra snātvā tu puruṣaḥ sarvadānaphalaṃ labhet /\nkiṃrūpaṃ ca mahātīrthaṃ tatraiva bhuvi durlabham // VamPSm_15.27 //\nsarakasya tu pūrveṇa tīrthaṃ trailokyaviśrutam /\nanyajanma suvikhyātaṃ sarvapāpapraṇāśanam // VamPSm_15.28 //\nnārasiṃhaṃ vapuḥ kṛtvā hatvā dānavamūrjitam /\ntiryagyonau sthito viṣṇuḥ siṃheṣu ratimāpnuvan // VamPSm_15.29 //\ntato devāḥ sagandharvā ārāghya varadaṃ śivam /\nūcuḥ praṇatasarvāṅgā viṣṇudehasya lambhane // VamPSm_15.30 //\ntato devo mahātmāsau śārabhaṃ rūpamāsthitaḥ /\nyuddhaṃ ca kārayāmāsa divyaṃ varṣasahasrakam /\nyudhyamānau tu tau devau patitau saramadhyataḥ // VamPSm_15.31 //\ntasmin sarastaṭe vipro devarṣirnāradaḥ sthitaḥ /\naśvatthavṛkṣamāśritya dhyānasthastau dadarśa ha // VamPSm_15.32 //\nviṣṇuścaturbhujo jajñe liṅgākāraḥ śivaḥ sthitaḥ /\ntau dṛṣṭvā tatra puruṣau tuṣṭāva bhaktibhāvitaḥ // VamPSm_15.33 //\nnamaḥ śivāya devāya viṣṇave prabhaviṣṇave /\nharaye ca umābhartre sthitikālabhṛte namaḥ // VamPSm_15.34 //\nharāya vahurūpāya viśvarūpāya viṣṇave /\ntryambakāya susuddhāya kuṣṇāya jñānahetave // VamPSm_15.35 //\ndhanyo 'haṃ sukṛtī nityaṃ yad dṛṣṭo puruṣottamau /\nmamāśramamidaṃ puṇyaṃ yuvābhyāṃ vimalīkṛtam /\nadyaprabhṛti trailokye anyajanmeti viśrutam // VamPSm_15.36 //\nya ihāgatya snātvā ca pitṝn saṃtarpayiṣyati /\ntasya śraddhānvitasyeha jñānamaindraṃ bhaviṣyati // VamPSm_15.37 //\naśvatthasya tu yanmūlaṃ sadā tatra vasāmyaham /\naśvatthavandanaṃ kṛtvā yamaṃ raudraṃ na paśyati // VamPSm_15.38 //\ntato gaccheta viprendrā nāgasya hradamuttamam /\npauṇḍarīke naraḥ snātvā puṇḍarīkaphalaṃ labhet // VamPSm_15.39 //\ndaśamyāṃ śuklapakṣasya caitrasya tu viśeṣataḥ /\nsnānaṃ japaṃ tathā śrāddhaṃ muktimārgapradāyakam // VamPSm_15.40 //\ntatastriviṣṭavaṃ gacchet tīrthaṃ devanaṣevitam /\ntatra vaitaraṇī puṇyā nadī pāpapramocanī // VamPSm_15.41 //\ntatra snātvār'cayitvā ca śūlapāṇiṃ vṛṣadhvajam /\nsarvapāpaviśuddhātmā gacchatyeva parāṃ gatim // VamPSm_15.42 //\ntato gaccheta viprendrā rasāvartamanuttamam /\ntatra snātvā bhaktiyuktaḥ siddhimāpnotyanuttamām // VamPSm_15.43 //\ncaitra śuklacaturdaśyāṃ tīrthe snātvā hyalepake /\npūjayitvā śivaṃ tatra pāpalepo na vidyate // VamPSm_15.44 //\ntato gacchena viprandrāḥ phalakīvanamuttamam /\nyatra devāḥ sagandharvāḥ sādhyāśca ṛṣayaḥ sthitāḥ /\ntapaścaranti vipulaṃ divyaṃ varṣasahasrakam // VamPSm_15.45 //\ndṛṣadvatyāṃ naraḥ snātvā tarpayitvā ca devatāḥ /\nagniṣṭomātirātrābhyāṃ phalaṃ vindati māvanaḥ // VamPSm_15.46 //\nsomakṣaye ca saṃprāpte somasya ca dine tathā /\nyaḥ śrāddhaṃ kurute martyastasya puṇyaphalaṃ śṛṇu // VamPSm_15.47 //\ngayāyāṃ ca yatā śrāddha pitṛn prīṇāti nityaśaḥ /\ntathā śrāddhaṃ ca kartavyaṃ phalakīvanamāśritaiḥ // VamPSm_15.48 //\nmanasā smarate yastu phalakīvanamuttamam /\ntasyāpi pitarastṛptiṃ prayāsyanti na saṃśayaḥ // VamPSm_15.49 //\ntatrāpi tīrthaṃ sumahat sarvadevairalaṅkṛtam /\ntasmin snātastu puruṣo gosahasraphalaṃ labhet // VamPSm_15.50 //\npāṇikhāte naraḥ snātvā pitṛn saṃtarpya mānavaḥ /\navāpnuyād rājasūyaṃ sāṃkhyaṃ yogaṃ ca vindati // VamPSm_15.51 //\ntato gaccheta sumahat tīrthaṃ miśrakamuttamam /\ntatra tīrthāni muninā miśritāni mahātmanā // VamPSm_15.52 //\nvyāsena muniśārdulā dadhīcyarthaṃ mahātmanā /\nsarvatīrtheṣu sa snāti miśrake snāti yo naraḥ // VamPSm_15.53 //\ntato vyāsavanaṃ gacchenniyato niyatāśanaḥ /\nmanojave naraḥ snātvā miśrake snāti yo naraḥ // VamPSm_15.54 //\nmanasā cintitaṃ sarvaṃ sidhyate nātra saṃśayaḥ /\ngatvā madhuvaṭīṃ caiva devyāstīrthaṃ naraḥ śuciḥ // VamPSm_15.55 //\ntatra snātvār'cayed devān pitṝṃśca prayato naraḥ /\nsa devyā samanujñāto yathā siddhiṃ labhennaraḥ // VamPSm_15.56 //\nkauśikyāḥ saṃgame yastu dṛṣadvatyāṃ narottamaḥ /\nsnāyīta nayatāhāraḥ sarvapāpaiḥ pramucyate // VamPSm_15.57 //\ntato vyāsasthalī nāma yatra vyāsena dhīmatā /\nputraśokābhibhūtena dehatyāgāya niścayaḥ // VamPSm_15.58 //\nkṛto devaiśca viprendrāḥ punarutthāpitastadā /\nabhigamya sthalīṃ tasya putraśokaṃ na vindati // VamPSm_15.59 //\ngindattaṃ kūpamāsādya tilaprasthaṃ pradāya ca /\ngaccheta paramāṃ siddhiṃ ṛṇairmuktimavāpnuyāt // VamPSm_15.60 //\nyahnaṃ ca sudinaṃ caiva dve tīrthe bhuvi durlabhe /\ntayoḥ snātvā viśuddhātmā sūryalokamapāpnuyāt // VamPSm_15.61 //\nkṛtajapyaṃ tato gacchet triṣu lokeṣu viśrutam /\ntatrābhiṣekaṃ kuvīnta gaṅgāyāṃ prayataḥ sthitaḥ // VamPSm_15.62 //\narcayitvā mahādevamaśvamedhaphalaṃ labhet /\nkoṭitīrthaṃ ca tatraiva dṛṣṭvā koṭīśvaraṃ prabhum // VamPSm_15.63 //\ntatra svnātvā śraddadhānaḥ koṭiyajñaphalaṃ labhet /\ntato vāmanakaṃ gacchet triṣu lokeṣu viśrutam // VamPSm_15.64 //\nyatra vāmanarūpeṇa viṣṇunā prabhaviṣṇunā /\nbalerapahṛtaṃ rājyamindrāya pratipāditam // VamPSm_15.65 //\ntatra viṣṇupadesnātvā arcayitvā ca vāmanam /\nsarvapāpaviśuddhātmā viṣṇulokamavāpnuyāt // VamPSm_15.66 //\njyeṣṭhāśramaṃ ca tatraiva sarvapātakanāśanam /\ntaṃ tu dṛṣṭvā naro muktiṃ saṃprayāti na saṃśayaḥ // VamPSm_15.67 //\njyeṣṭhe māsi site pakṣe ekādaśyāmupoṣitaḥ /\ndvādaśyāṃ ca naraḥ snātvā jyeṣṭhatvaṃ labhate nṛpu // VamPSm_15.68 //\ntatra pratiṣṭhitā viprā viṣṇunā prabhaviṣṇunā /\ndīkṣāpratiṣṭhāsaṃyuktā viṣṇuprīṇanatatparāḥ // VamPSm_15.69 //\ntebhyo dattāni śrāddhāni dānāni vividhāni ca /\nakṣayāṇi bhaviṣyanti yāvanmanvantarasthitiḥ // VamPSm_15.70 //\ntatraiva koṭitīrthaṃ ca triṣu lokeṣu viśrutam /\ntasmistīrthe naraḥ snātvā koṭiyajñaphalaṃ labhet // VamPSm_15.71 //\nkoṭīśvaraṃ naro dṛṣṭvā tasmitīrthe maheśvaram /\nmahādevaprasādena gāṇapatyamavāpnuyāt // VamPSm_15.72 //\ntatraiva sumahat tīrthaṃ sūryasya ca mahātmanaḥ /\ntasmin snātvā bhaktibhuktaḥ sūryaloke mahīyate // VamPSm_15.73 //\ntato gaccheta vipraindrāstīrthaṃ kalmaṣanāśanam /\nkulottāraṇanāmānaṃ viṣṇunā kalpitaṃ purā // VamPSm_15.74 //\nvarṇānāmāśramāṇāṃ ca tāraṇāya sunirmalam /\nbrahmacaryātparaṃ mokṣaṃ ya icchinti sunirmalam /\nte 'pi tattīrthamāsādya paśyanti paramaṃ padam // VamPSm_15.75 //\nbrahmacārī gṛhasthaśca vānaprastho yatistathā /\nkulāni tārayet snātaḥ sapta sapta ca sapta ca // VamPSm_15.76 //\nbrāhmaṇāḥ kṣatriyā vaiśyāḥ sūdrā ye tatparāyaṇāḥ /\nsnātā bhaktiyutāḥ sarve paśyanti paramaṃ padam // VamPSm_15.77 //\ndūrastho 'pi smared yastu kurukṣetraṃ savāmanam /\nso 'pi muktimavāpnoti kiṃ punarnnivasannaraḥ // VamPSm_15.78 //\niti śrīvāmanapurāṇe saromāhātmne pañcadaśo 'dhyāyaḥ\npavanasya hrade snātvā dṛṣṭvā devaṃ maheśvaram /\nvimuktaḥ kaluṣaiḥ sarvaiḥ śaivaṃ padamavāpnuyāt // VamPSm_16.1 //\nputraśokena pavano yasmillīno babhūva ha /\ntataḥ sabrahmakairdevaiḥ prasādya prakaṭīkṛtaḥ // VamPSm_16.2 //\nato gaccheta amṛtaṃ sthānaṃ tacchūlapāṇinaḥ /\nyatra devaiḥ sagandharvaiḥ hanumān prakaṭīkṛtaḥ // VamPSm_16.3 //\ntatra tīrthe naraḥ snātvā amṛtatvamavāpnuyāt /\nkulottāraṇamāsādya tīrthasevī dvijottamaḥ // VamPSm_16.4 //\nkulāni tārayet sarvān mātāmahapitāmahān /\nśālihotrasya rājarṣestīrthaṃ trailokyaviśrutam // VamPSm_16.5 //\ntatra snātvā vimuktastu kaluṣairdaihasaṃbhavaiḥ /\nśrīkuñjaṃ tu sarasvatyāṃ tīrthaṃ trailokyaviśrutam // VamPSm_16.6 //\ntatra snātvā naro bhaktyā agniṣṭomaphalaṃ labhet /\ntato naimiṣakuñjaṃ tu samāsādya naraḥ śuciḥ // VamPSm_16.7 //\nnaimiṣasya ca snānena yat puṇyaṃ tat samāpnuyāt /\ntatra tīrthaṃ mahākhyātaṃ vedavatyā niṣevitam // VamPSm_16.8 //\nrāvaṇena gṛhītāyāḥ keśeṣu dvijasattamāḥ /\ntadvadhāya ca sā prāṇān mumuce śokakarśitā // VamPSm_16.9 //\ntato jātā gṛhe rājño najakasya mahātmanaḥ /\nsītā nāmeti vikhyātā rāmapatnī pativratā // VamPSm_16.10 //\nsā hṛtā rāvaṇeneha vināśāyātmanaḥ svayam /\nrāmeṇa rāvaṇaṃ hatvā abhiṣicya vibhiṣaṇam // VamPSm_16.11 //\nsamānītā gṛhaṃ sītā kīrtirātmavatā yathā /\ntasyāstīrthe naraḥ snātvā kanyāyajñaphalaṃ labhet // VamPSm_16.12 //\nvimuktaḥ kaluṣaiḥ sarvaiḥ prāpnoti paramaṃ padam /\ntato gaccheta sumahad brahmaṇaḥ sthānamuttamama // VamPSm_16.13 //\nyatra varṇāvaraḥ snātvā brāhmaṇyaṃ labhate naraḥ /\nbrāhmaṇaśca viśuddhatmā paraṃ padamavāpnuyāt // VamPSm_16.14 //\ntato gaccheta somasya tīrthaṃ trailokyadurlabham /\nyatra somastapastaptvā dvijarājyamavāpnuyāt // VamPSm_16.15 //\ntatra snātvār'cayitvā ca svapitṝn daivatāni ca /\nnirmalaḥ svargamāyāti kārtikyāṃ candramā yathā / /\n16.16 saptasārasvataṃ tīrthaṃ trailokyasyāpi durlabham /\nyatra sapta sarasvatya ekībhūtā vahanti ca // VamPSm_16.17 //\nsuprabhā kāñcanākṣī ca viśālā mānasahradā /\nsarasvatyoghanāmā ca suveṇurvimalodakā // VamPSm_16.18 //\npitāmahasya yajataḥ puṣkareṣu sthitasya ha /\nabruvan ṛṣayaḥ sarve nāyaṃ yajño mahāphalaḥ // VamPSm_16.19 //\nna dṛśyate saricchreṣṭhā yasmādiha sarasvatī /\ntachrutvā bhagavān prītaḥ sasmārātha sarasvatīm // VamPSm_16.20 //\npitāmahena yajatā āhūtā puṣkareṣu vai /\nsuprabhā nāma sā devī tatra khyātā sarasvatī // VamPSm_16.21 //\ntāṃ dṛṣṭvā munayaḥ prītā vegayuktāṃ sarasvatīm /\npitāmahaṃ mānayantīṃ te tu tāṃ bahu menire // VamPSm_16.22 //\nevameṣā saricchreṣṭhā puṣkarasthā sarasvatī /\nsamānītā surukṣetre maṅkaṇena mahātmanā // VamPSm_16.23 //\nnaimiṣe munayaḥ sthitvā śaunakādyāstapodhanāḥ /\nte pṛcchanti mahātmānaṃ paurāṇaṃ lomaharṣaṇam // VamPSm_16.24 //\nkathaṃ yajñaphalo 'smākaṃ vartatāṃ satpathe bhavet /\ntato 'brevīnmahābhāgāḥ praṇamya śirasā ṛtīn // VamPSm_16.25 //\nsarasvatī sthitā yatra tatra yajñaphalaṃ mahat /\netacchrutvā tu manuyo nānāsvādhyāyavedinaḥ // VamPSm_16.26 //\nsamāgamya tataḥ sarve sasmaruste sarasvatīm /\nsā tu dhyātā tatastatra ṛṣibhiḥ satrayājibhiḥ // VamPSm_16.27 //\nsamāgatā plāvanārthaṃ yajñe teṣāṃ mahātmanām /\nnaimiṣe kāñcanākṣī tu smṛtā maṅkaṇakena sā // VamPSm_16.28 //\nsamāgatā kurukṣetraṃ puṇyatoya sarasvatī /\ngayasya yajamānasya gayeṣveva mahākratum // VamPSm_16.29 //\nāhūtā ca saricchreṣṭhā gayayajñe sarasvatī /\nviśālāṃ nāma tāṃ prāhurṛṣayaḥ saṃśitavratāḥ // VamPSm_16.30 //\nsarit sā hi samāhūtā maṅkaṇena mahātmanā /\nkurukṣetraṃ samāyātā praviṣṭā ca mahānadī // VamPSm_16.31 //\nuttare kośalābhāge puṇye devarṣisevite /\nuddālakena muninā tatra dhyātā sarasvatī // VamPSm_16.32 //\nājagāma saricchreṣṭhā taṃ deśaṃ munikāraṇāt /\npūjyamānā munigaṇairvalkalājinasaṃvṛtaiḥ // VamPSm_16.33 //\nmanohareti vikhyātā sarvapāpakṣayāvahā /\nāhūtā sā kurukṣetre maṅkaṇena mahātmanā /\nṛṣeḥ saṃmānanārthāya praviṣṭā tīrthamuttamam // VamPSm_16.34 //\nsuveṇuriti vikhyātā kedāre yā sarasvatī /\nsarvapāpākṣayā jñeyā ṛṣisiddhiniṣevitā // VamPSm_16.35 //\nsāpi teneha muninā ārādhya parameśvaram /\nṛṣīṇāmupakārārthaṃ kurukṣetraṃ praveśitā // VamPSm_16.36 //\ndakṣeṇa yajatā sāpi gaṅgādvāre sarasvatī /\nvimalodā bhagavatī dakṣeṇa prakaṭīkṛtā // VamPSm_16.37 //\nsamāhūtā yayau tatra maṅkaṇena mahātmanā /\nkurukṣetre tu kuruṇā yajitā ca sarasvatī // VamPSm_16.38 //\nsaromadhye samānītā mārkaṇḍeyena dhīmatā /\nabhiṣṭūya mahābhāgāṃ puṇyatoyāṃ sarasvatīm // VamPSm_16.39 //\nyatra maṅkaṇakaḥ siddhaḥ saptasārasvate sthitaḥ /\nnṛtyamānaśca devena śaṅkareṇa nivāritaḥ // VamPSm_16.40 //\niti kṣīvāmanurāṇe saromāhātmye ṣoḍaśo 'dhyāyaḥ\nṛṣaya ūcuḥ /\nkathaṃ maṅkaṇakaḥ siddhaḥ kasmājjāto mahānṛṣiḥ /\nnṛtyamānastu devena kimarthaṃ sa nivāritaḥ // VamPSm_17.1 //\nkaśyapasya suto jajñe mānaso maṅkaṇomuniḥ /\nsnānaṃ kartuṃ vyavasito gṛhītvā valkalaṃ dvijaḥ // VamPSm_17.2 //\ntatra gatā hyapsaraso rambhādyāḥ priyadarśanāḥ /\nsnāyanti rucirāḥ snigdhāstena sārdhamaninditāḥ // VamPSm_17.3 //\ntato munestadā kṣobhādretaḥ skannaṃ yadambhasi /\ntadretaḥ sa tu jagrāha kalaśe vai mahātapāḥ // VamPSm_17.4 //\nsaptadhā pravibhāgaṃ tu kalaśasthaṃ jagāma ha /\ntatrarṣayaḥ spata jātā viduryān marutāṃ gaṇān /\n17.5 vāyuvego vāyubalo vāyuhā vāyumaṇḍalaḥ /\nvāyujvalo vāyureto vāyucakraśca vīryavān // VamPSm_17.6 //\nete hyapatyāstasyarṣerdhārayanti carācaram /\npurā maṅkaṇakaḥ siddhaḥ kuśāgreṇeti me śrutam // VamPSm_17.7 //\nkṣataḥ kila kare viprāstasya śākaraso 'sravat /\nsa vai śākarasaṃ dṛṣṭvā harṣāviṣṭaḥ pranuttavān // VamPSm_17.8 //\ntataḥ sarvaṃ pranṛttaṃ ca sathāvaraṃ jaṅmaṃ ca yat /\npranuttaṃ ca jagad dṛṣṭvā tejasā tasya mohitam // VamPSm_17.9 //\nbrahmādibhiḥ suraistatra ṛṣibhiśca tapodhanaiḥ /\nvijñapto vai mahādevo munerarthe dvijottamāḥ // VamPSm_17.10 //\nnāya nṛtyed yathā deva tathā tvaṃ kartumarhasi /\ntato devo muniṃ dṛṣṭvā harṣāviṣṭamatīva hi // VamPSm_17.11 //\nsuraṇāṃ hitakāmārthaṃ mahādevo 'bhyabhāṣata /\nharṣasthānaṃ kimarthaṃ ca tavedaṃ munisattama /\ntapasvino dharmapathe sthitasya dvijasattama // VamPSm_17.12 //\nkiṃ na paśyasi me brahman karācchākarasaṃ srutam /\nyaṃ dṛṣṭvāhaṃ pranutto vai harṣeṇa mahatānvitaḥ // VamPSm_17.13 //\ntaṃ prahasyābravīd devo muniṃ rāgema mohitam /\nahaṃ na vismayaṃ vipra gacchāmīha prapaśyatām // VamPSm_17.14 //\nevamuktvā muniśreṣṭhaṃ devadevo mahādyutiḥ /\naṅgulyagreṇa viprendrāḥ svāṅguṣṭhaṃ tāḍayad bhavaḥ // VamPSm_17.15 //\ntato bhasma kṣatāt tasmānnirgataṃ himasannibham /\ntad dṛṣṭvā vrīḍitovipraḥ pādayoḥ patito 'bravīt // VamPSm_17.16 //\nnānyaṃ devādahaṃ manye śūlapāṇermahātmanaḥ /\ncarācarasya jagato varastvamasi śūladhṛk // VamPSm_17.17 //\ntvadāśrayāśca dṛśyante surā brahmādayo 'nagha /\npūrvastvamasi devānāṃ kartā kārayitā mahat // VamPSm_17.18 //\ntvatprasādāt surāḥ sarve modante hyakulobhayāḥ /\nevaṃ stutvā mahādevamṛṣiḥ sa praṇato 'bravīt // VamPSm_17.19 //\nbhagavaṃstvaprasādāddhi tapo me na kṣayaṃ vrajet /\ntato devaḥ prasānnātmā tamṛṣiṃ vākyamabravīt // VamPSm_17.20 //\ntapaste varddhatāṃ vipra matprasādāt sahasradhā /\nāśrame ceha vatsyāmi tvayā sārddhamahaṃ sadā // VamPSm_17.21 //\nsaptasārasvate snātvā yo mamarciṣyate naraḥ /\nna tasya durlabhaṃ kiñcidiha loke paratra ca // VamPSm_17.22 //\nsārasvataṃ ca taṃ lokaṃ gamiṣyati na saṃśayaḥ /\nśivasya ca prasādena pāpnoti paramaṃ padam // VamPSm_17.23 //\niti śrīvāmanapurāṇe saromāhātmye saptadaśodhyāyaḥ\ntatastvauśanasaṃ tīrthaṃ gacchettu śraddhāyānvitāḥ /\nuśanā yatra saṃsiddho grahatvaṃ ca samāptavān // VamPSm_18.1 //\ntasmin snātvā vimuktastu pātakairjanmasaṃbhavaiḥ /\ntato yāti paraṃ brahma yasmānnāvartate punaḥ // VamPSm_18.2 //\nrahodaro nāma muniryatra mukto babhūva ha /\nmahatā śirasā grastastīrthamāhātmyadarśanāt // VamPSm_18.3 //\nkathaṃ rahodaro grastaḥ kathaṃ mokṣamavāptavān /\ntīrthasya tasya māhātmyamicchāmaḥ śrotumādarāt // VamPSm_18.4 //\npurā vai daṇḍakāraṇye rāghaveṇa mahātmanā /\nvasatā dvijaśārdūlā rākṣasāstatra hiṃsitāḥ // VamPSm_18.5 //\ntatraikasya śiraśchinnaṃ rākṣasasya durātmanaḥ /\nkṣureṇa śitadhāreṇa tat papāta mahāvane // VamPSm_18.6 //\nrahodarasya tallagnaṃ jaṅghāyāṃ vai yadṛcchayā /\nvane vicāratastatra asthi bhittvā viveśa ha // VamPSm_18.7 //\nsa tena lagnena tadā dvijātirna śaśāka ha /\nabhigantuṃ mahāprājñastīrthānyāyatanāni ca // VamPSm_18.8 //\nsa pūtinā visravatā vedanārte mahāmuniḥ /\njagāma sarvatīrthāni pṛthivyāṃ yāni kāni ca // VamPSm_18.9 //\ntataḥ sa kathayāmāsa ṛṣīṇāṃ bhāvitātmanām /\nte 'bruvan ṛṣayo vipraṃ prayāhyaiśanasaṃ pratiḥ // VamPSm_18.10 //\nteṣāṃ tadvacanaṃ śrutvā jagāma sa rahodaraḥ /\ntatastvaiśanase tīrthe tasyopaspṛśatastadā // VamPSm_18.11 //\ntacchiraścaraṇaṃ muktvā papātāntarjale dvijāḥ /\ntataḥ sa virajo bhūtvā pūtātmā vītakalmaṣaḥ // VamPSm_18.12 //\nājagāmāśramaṃ prītaḥ kathayāmāsa cākhilam /\nte śrutvā ṛṣayaḥ sarve tīrthamāhātmyamuttamam /\nkapālamocanamiti nāma cakruḥ samāgatāḥ // VamPSm_18.13 //\ntatrāpi sumahattīrtha viśvāmitrasya viśrutam /\nbrāhmaṇyaṃ labdhavān yatra viśvāmitro mahāmuniḥ // VamPSm_18.14 //\ntasmistīrthavare snātvā brāhmaṇyaṃ labhate dhruvam /\nbrāhmaṇastu viśuddhātmā paraṃ padamavāpnuyāt // VamPSm_18.15 //\ntataḥ pūthūdakaṃ gacchenniyato niyatāśanaḥ /\ntatra siddhastu brahmarṣi ruṣaṅgurnāma nāmataḥ // VamPSm_18.16 //\njātismaro ruṣaṅgustu gaṅgādvāre sadā sthitaḥ /\nantakālaṃ tato dṛṣṭvā putrān vacanamabravīt /\niha śreyo na pasyāmi nayadhvaṃ māṃ pṛthūdakam // VamPSm_18.17 //\nvijñāya tasya tadbhāvaṃ ruṣaṅgoste tapodhanāḥ /\ntaṃ vai tīrthe upāninyuḥ sarasvatyāstapodhanam // VamPSm_18.18 //\nsa taiḥ putraiḥ samānītaḥ sarasvatyāṃ samāplutaḥ /\nsmṛtvā tīrthaguṇān sarvān prāhedamṛṣisattamaḥ // VamPSm_18.19 //\nsarasvatyuttare tīrthe yastyajedātmanastanum /\npṛthūdake japyaparo nūnaṃ cāmaratāṃ vrajet // VamPSm_18.20 //\ntatraiva brahmayonyasti brahmaṇā yatra nirmitā /\npṛthūdakaṃ samāśritya sarasvatyāstaṭe sthitaḥ // VamPSm_18.21 //\ncāturvarṇyasya sṛṣṭyarthamātmajñānaparo 'bhavat /\ntasyābhidhyāyataḥ sṛṣṭiṃ brahmaṇo 'vyaktajanmanaḥ // VamPSm_18.22 //\nmukhato brāhmaṇā jātā bāhubhyāṃ kṣatriyāstathā /\nūrubhyāṃ vaiśyajātīyāḥ padbhyāṃ śūdrāstato 'bhavan // VamPSm_18.23 //\ncāturvarṇyaṃ tato dṛṣṭvā āśramasthaṃ tatastataḥ /\nevaṃ pratiṣṭhitaṃ tīrthaṃ brahmayonīti saṃjñitam // VamPSm_18.24 //\ntatra snātvā muktikāmaḥ punaryoniṃ na paśyati /\ntatraiva tīrthaṃ vikhyātamavakīrṇeti nāmataḥ // VamPSm_18.25 //\nyasmin tīrthe bako dālbhyo dhṛtarāṣṭramamarṣaṇam /\njuhāva vāhanaiḥ sārdhaṃ tatrābudhyat tato nṛpaḥ // VamPSm_18.26 //\nkathaṃ pratiṣṭhitaṃ tīrthamavakīrṇena nāmataḥ /\ndhṛtarāṣṭreṇa rājñā ca sa kimarthaṃ prasāditaḥ // VamPSm_18.27 //\nṛṣayo naimiṣeyā ye dakṣiṇārthaṃ yayuḥ purā /\ntatraiva ca bako dālbhyo dṛtarāṣṭrā mayācata // VamPSm_18.28 //\ntenāpi tatra nindārthamuktaṃ paśvanṛtaṃ tu yat /\ntataḥ krodhena mahatā māṃsamutkṛtya tatra ha / /\n18.29 pṛthūdake mahātīrthe avakīrṇeti nāmataḥ /\njuhāva dhṛtarāṣṭrasya rāṣṭraṃ narapatestataḥ // VamPSm_18.30 //\nhūyamāne tadā rāṣṭre pravṛtte yajñakarmaṇi /\nakṣiyata tato rāṣṭraṃ nṛpaterduṣkṛtena vai // VamPSm_18.31 //\ntataḥ sa cintayāmāsa brāhmaṇasya viceṣṭitam /\npurohitena saṃyukte ratnānyādāya sarvaśaḥ // VamPSm_18.32 //\nprasādanārthaṃ viprasya hyavakīrṇaṃ yayau tadā /\nprasāditaḥ sa rājñā ca tuṣṭaḥ provāca taṃ nṛpam // VamPSm_18.33 //\nbrāhmaṇā nāvamantavyāḥ puruṣeṇa vijānatā /\navajñāto brāhmaṇastu hanyāt tripuruṣaṃ kulam // VamPSm_18.34 //\nevamuktvā sa nṛpatiṃ rājyena yaśasā punaḥ /\nutthāpayāmāsa tatastasya rājño hite sthitaḥ // VamPSm_18.35 //\ntasmiṃstīrthe tu yaḥ snāti śraddadhāno jitendriyaḥ /\nsa prāpnoti naro nityaṃ manasā cintitaṃ phalam // VamPSm_18.36 //\ntatra tīrthaṃ suvikhyātaṃ yāyātaṃ nāma nāmataḥ /\nyasyeha yajamānasya madhu susrāva vai nadī // VamPSm_18.37 //\ntasmin snāto naro bhaktyā mucyate sarvakilbiṣaiḥ /\nphalaṃ prāpnoti yajñasya aśvamedhasya mānavaḥ // VamPSm_18.38 //\nmadhusravaṃ ca tatraiva tīrthaṃ puṇyatamaṃ dvijāḥ /\ntasmin snātvā naro bhaktyā madhunātarpayet pitṝn // VamPSm_18.38 //\ntatrāpi sumahattīrthaṃ vasiṣṭhodvāhasaṃjñitam /\ntatra snāto bhaktiyukto vāsiṣṭhaṃ lokamāpnuyāt // VamPSm_18.39 //\ntatra snāto bhaktiyukto vāsiṣṭhaṃ lokamāpnuyāt // VamPSm_18.40 //\niti śrīvāmanapurāṇe saromāhātmye aṣṭādaśo 'dhyāyaḥ\nvasiṣṭhasyāpavāho 'sau kathaṃ vai saṃbabhūva ha /\nkimarthaṃ sā saricchreṣṭhā tamṛṣiṃ pratyavāhayat // VamPSm_19.1 //\nviśvāmitrasya rājarṣervasiṣṭhasya mahātmanaḥ /\nbhṛśaṃ vairaṃ babhūveha tapaḥsparddhākṛte mahat // VamPSm_19.2 //\nāśramo vai vasiṣṭhasya sthāṇutīrthe babhūva ha /\ntasya paścimadigbhāge viśvāmitrasya dhīmataḥ // VamPSm_19.3 //\nyatreṣṭvā bhagavān sthāṇuḥ pūjayitvā sarasvatīm /\nsthāpayāmāsa deveśo liṅgākārāṃ sarasvatīm // VamPSm_19.4 //\nvasiṣṭhastatra tapasā ghorarūpeṇa saṃsthitaḥ /\ntasyeha tapasā hīno viśvāmitro babhūva ha // VamPSm_19.5 //\nsarasvatīṃ samāhūya idaṃ vacanamabravīt /\nvasiṣṭhaṃ munisārdūlaṃ svena vegena ānaya // VamPSm_19.6 //\nihāhaṃ taṃ dvijaśreṣṭhaṃ haniṣyāmi na saṃśayaḥ /\netacchratvā tu vacanaṃ vyathitā sā mahānadī // VamPSm_19.7 //\ntathā tāṃ vyathitāṃ dṛṣṭvā vepamānaṃ mahānadīm /\nviśvāmitro 'bravīt kruddho vasiṣṭhaṃ śīghramānaya // VamPSm_19.8 //\ntato gatvā saricchreṣṭhā vasiṣṭhaṃ munisattamam /\nkathayāmāsa rudatī viśvāmitrasya tad vacaḥ // VamPSm_19.9 //\ntapaḥkriyāviśīrṇāṃ ca bhṛśaṃ śokasamanvitām /\nuvāca sa saricchreṣṭhāṃ viśvāmitrāya māṃ vacaḥ // VamPSm_19.10 //\ntasya tad vacanaṃ śrutvā kṛpāśīlasya sā satit /\ncālayāmāsa taṃ stānāt pravāheṇāmbhasastadā // VamPSm_19.11 //\nsa ca kūlāpahārema mitrāvaruṇayoḥ sutaḥ /\nuhyamānaśca tuṣṭāva tadā devīṃ sarasvatīm // VamPSm_19.12 //\npitāmahasya sarasaḥ pravṛttāsi sarasvati /\nvyāptaṃ tvayā jagat sarvaṃ tavaivāmbhobhiruttamaiḥ // VamPSm_19.13 //\ntvamevākāśagā devī megheṣu sṛjase payaḥ /\nsarvāstvāpastvameveti tvatto vayamadhīmahe // VamPSm_19.14 //\npuṣṭirdhṛtistathā kīrtiḥ siddhiḥ kāntiḥ kṣamā tathā /\nsvadhā svāhā tathā vāṇī tavāyattamidaṃ jagat // VamPSm_19.15 //\ntvameva sarvabhūteṣu vāṇīrūpeṇa saṃsthitā /\nevaṃ sarasvatī tena stutā bhagavatī tadā // VamPSm_19.16 //\nsukhenovāha taṃ vipraṃ viśvāmitraśramaṃ prati /\nnyavedayattadā khinnā viśvāmitrāya taṃ munim // VamPSm_19.17 //\ntamānītaṃ sarasvatyā dṛṣṭvā kopasamanvitaḥ /\nathānviṣat praharaṇaṃ vasiṣṭhāntakaraṃ tadā // VamPSm_19.18 //\ntaṃ tu kruddhamabhiprekṣya brahmahatyābhayānnadī /\napovāha vasiṣṭhaṃ taṃ madhye caivāmbhasastadā /\nubhayoḥ kurvatī vākyaṃ vañcayitvā ca gādhijam // VamPSm_19.19 //\ntato 'pavāhitaṃ dṛṣṭvā vasiṣṭhamṛṣisattamam /\nabravīt krodharaktākṣo viśvāmitro mahātapāḥ // VamPSm_19.20 //\nyasmānmāṃ saritāṃ śreṣṭhe vañcayitvā vinirgatā /\nśoṇitaṃ vaha kalyāṇi rakṣogrāmaṇisaṃyutā // VamPSm_19.21 //\ntataḥ sarasvatī śaptā viśvāmitreṇa dhīmatā /\navahacchoṇitonmiśraṃ toyaṃ saṃvatsaraṃ tadā // VamPSm_19.22 //\natharṣayaśca devāśca gandharvāpsarasastadā /\nsarasvatīṃ tadā dṛṣṭvā bhabhūvurbhṛśaduḥkhitāḥ // VamPSm_19.23 //\ntasmintīrthavare puṇye śoṇitaṃ samupāvahat /\ntato bhūtapiśācāśca rākṣasāśca samāgatāḥ // VamPSm_19.24 //\ntatasto śoṇitaṃ sarve pibantaḥ sukhamāsate /\ntṛptāśca subhṛśaṃ tena sukhitā vigatajvarāḥ /\nnṛtyantaśca hasantaśca yathā svargajitastathā // VamPSm_19.25 //\nkasyacittvatha kālasya ṛṣayaḥ satapodhanāḥ /\ntīrthayātrāṃ samājagmuḥ sarasvatyāṃ tapodhanāḥ // VamPSm_19.26 //\ntāṃ dṛṣṭvā rākṣasaighoraiḥ pīyamānāṃ mahānadīm /\nparitrāṇe sarasvatyāḥ paraṃ yatnaṃ pracakrire // VamPSm_19.27 //\nte tu sarve mahābhāgāḥ samāgamya mahāvratāḥ /\nāhūya saritāṃ śreṣṭhāmidaṃ vacanamabravan // VamPSm_19.28 //\nkiṃ kāraṇaṃ saricchreṣṭhe śoṇitena hlado hyayam /\nevamākulatāṃ yātaḥ śrutvā vetsyāmahe vayam // VamPSm_19.29 //\ntataḥ sā sarvamācaṣṭa viśvāmitraviceṣṭitam /\ntataste munayaḥ prītāḥ sarasvatyāṃ samānayan /\naruṇāṃ puṇyatoyaughāṃ sarvaduṣkṛtanāśanīm // VamPSm_19.30 //\ndṛṣṭvā toyaṃ sarasvatyā rākṣasā duḥkhitā bhṛśam /\nūcustān vai munīn sarvān dainyayuktāḥ punaḥ punaḥ // VamPSm_19.31 //\nvayaṃ hi kṣudhitāḥ sarve dharmahīnāśca śāśvatāḥ /\nna ca naḥ kāmakāroyaṃ yad vayaṃ pāpakāriṇaḥ // VamPSm_19.32 //\nyuṣmākaṃ cāprasādena duṣkṛtena ca karmaṇā /\npakṣo 'yaṃ vardhate 'smākaṃ yataḥ smo brahmarākṣasāḥ // VamPSm_19.33 //\nevaṃ vaiśyāśca śūdrāśca kṣatriyāśca vikarmabhiḥ /\nye brāhmaṇān pedviṣanti te bhavantīha rākṣasāḥ // VamPSm_19.34 //\nyoṣitāṃ caiva pāpānāṃ yonidoṣeṇa varddhate /\niyaṃ saṃtatirasmākaṃ gatireṣā sanātanī // VamPSm_19.35 //\nśaktā bhavantaḥ sarveṣāṃ lokānāmapi tāraṇe /\nteṣāṃ te munayaḥ śrutvā kṛpāśīlāḥ punaśca te // VamPSm_19.36 //\nūcuḥ parasparaṃ sarve tapyamānāśca te dvijāḥ /\nkṣutakīṭāvapannaṃ ca yaccocchiṣṭāśitaṃ bhavet // VamPSm_19.37 //\nkeśāvapannamādhūtaṃ mārutaśvāsadvaṣitam /\nebhiḥ saṃsṛṣṭamannaṃ ca bhāgaṃ vai rakṣasāṃ bhavet // VamPSm_19.38 //\ntasmājjñātvā sadā vidvān annānyetāni jarjayet /\nrākṣasānāmasau bhuṅkte yo bhuṅkte annamīdṛśam // VamPSm_19.39 //\nśodhayitvā tu tattīrthamṛṣayaste tapodhanāḥ /\nmokṣārthaṃ rakṣasāṃ teṣāṃ saṃgamaṃ tatra kalpayan // VamPSm_19.40 //\naruṇāyāḥ sarasvatyāḥ saṃgame lokaviśrute /\ntrirātropoṣitaḥ snāto mucyate sarvakilbiṣaiḥ // VamPSm_19.41 //\nprāpte kaliyuge ghore adharme pratyupasthite /\naruṇāsaṃgame snātvā muktimāpnoti mānavaḥ // VamPSm_19.42 //\ntataste rākṣasāḥ sarve snātāḥ pāpavivarjitāḥ /\ndviyāmālyambaradharāḥ svargasthitisamanvitāḥ // VamPSm_19.43 //\niti śrīvāmanapurāṇe saromāhātmye ekonaviṃśo 'dhyāyaḥ\nsamudrāstatra catvāro darviṇā āha-tāḥ purā /\npratyekaṃ tu naraḥ snāto gosahasraphalaṃ labhet // VamPSm_20.1 //\nyatkiñcit kriyate tasmiṃstapastīrthe dvijottamāḥ /\nparipūrṇaṃ hi tatsarvamapi duṣkṛtakarmaṇaḥ // VamPSm_20.2 //\nśatasāhasrikaṃ tīrthaṃ tathaiva śatikaṃ dvijāḥ /\nubhayorhi naraḥ snāto gosahasraphalaṃ labhet // VamPSm_20.3 //\nsomatīrthaṃ ca tatrāpi sarasvatyāstaṭe sthitam /\nyasmin snātastu puruṣo rājasūyaphalaṃ labhet // VamPSm_20.4 //\nreṇukāśramamāsādya śraddadhāno jitendriyaḥ /\nmātṛbhaktyā ca yatpuṇyaṃ tatphalaṃ prāpnuyānnaraḥ // VamPSm_20.5 //\nṛṇairmukto bhavennityaṃ devarṣipitṛsaṃbhavaiḥ /\nkumārasyābhiṣekaṃ ca ojasaṃ nāma viśrutam // VamPSm_20.6 //\ntasmin snātastu puruṣo yaśasā ca samanvitaḥ /\nkumārapuramāpnoti kṛtvā śrāddhaṃ tu mānavaḥ // VamPSm_20.7 //\ncaitraṣaṣṭhyāṃ site pakṣe yastu śrāddhaṃ kariṣyati /\ngayāśrāddhe ca yatpuṇyaṃ tatpuṇyaṃ prāpnuyānnaraḥ // VamPSm_20.8 //\nsaṃnihityāṃ yathā śrāddhaṃ rāhugraste divākare /\ntathā śrāddhaṃ tatra kṛtaṃ nātra kāryā vicāraṇā // VamPSm_20.9 //\nojase hyakṣayaṃ śrāddhaṃ vāyunā kathitaṃ purā /\ntasmāt sarvaprayatnena śrāddhaṃ tatra samācaret // VamPSm_20.10 //\nyastu snānaṃ śraddadhānaścaitraṣaṣṭhyāṃ kariṣyati /\nakṣayyamudakaṃ tasya pitṝṇāmupajāyate // VamPSm_20.11 //\ntatra pañcavaṭaṃ nāma tīrthaṃ trailokyaviśrutam /\nmahādevaḥ sthito yatra yogamūrtidharaḥ svayam // VamPSm_20.12 //\ntatra snātvār'cayitvā va devadevaṃ maheśvaram /\ngāṇapatyamavāpnoti daivataiḥ saha modate // VamPSm_20.13 //\nkurutīrthaṃ ca vikhyātaṃ kuruṇā yatra vai tapaḥ /\ntaptaṃ sughoraṃ kṣetrasya karṣaṇārthaṃ dvijottamāḥ // VamPSm_20.14 //\ntasya ghoreṇa tapasā tuṣṭa indrobravīd vacaḥ /\nrājarṣe parituṣṭo 'smi tapasānena suvrataḥ // VamPSm_20.15 //\nyajñaṃ ye ca kurukṣetre kariṣyanti śatakratoḥ /\nte gamiṣyanti sukṛtāṃllokān pāpavivarjitān // VamPSm_20.16 //\navahasya tataḥ śakro jagāma tridivaṃ prabhuḥ /\nāgamyāgamya caivainaṃ bhūyo bhūyo 'vahasya ca // VamPSm_20.17 //\nśatakraturanirviṇṇaḥ pṛṣṭvā pṛṣṭvā jagāma ha /\nyadā tu tapasogreṇa cakarṣa dehamātmanaḥ /\ntataḥ śakro 'bravīt prītya brūhi yatte cikīrṣitam // VamPSm_20.18 //\nye śraddadhānāstīrthe 'smin mānavā nivasanti ha /\nte prāpnuvantu sadanaṃ brahmaṇaḥ paramātmanaḥ // VamPSm_20.19 //\nanyatra kṛtapāpā ye pañcapātakadūṣitāḥ /\nasmistīrthe narāḥ snātvā muktā yāntu parāṃ gatim // VamPSm_20.20 //\nkurukṣetre puṇyatamaṃ kurutīrthaṃ dvijottamāḥ /\nte dṛṣṭvā pāpamuktastu paraṃ padamavāpnuyāt // VamPSm_20.21 //\nkurutīrthe naraḥ snāto mukto bhavati kilviṣaiḥ /\nkuruṇā samanujñātaḥ prāpnoti paramaṃ padam // VamPSm_20.22 //\nsvargadvāraṃ tato gacchet śivadvāre vyavasthitam /\ntatra snātvā śivadvāre prāpnoti paramaṃ padam // VamPSm_20.23 //\ntato gacchedanarakaṃ tīrthaṃ trailokyaviśrutam /\nyatra pūrve sthito brahma dakṣiṇe tu maheśvaraḥ // VamPSm_20.24 //\nrudrapatnī paścimataḥ padmanābhottare sthitaḥ /\nmadhye anarakaṃ tīrthaṃ trailokyasyāpi durlabham // VamPSm_20.25 //\nyasmin snātastu mucyeta pātakairupapātakaiḥ /\nvaiśākhe ca yadā ṣaṣṭhī maṅgalasya dinaṃ bhavet // VamPSm_20.26 //\ntadā snānaṃ tatra kṛtvā mukto bhavati pātakaiḥ /\nyaḥ prayaccheta karakāṃścaturo bhakṣyasaṃyutān // VamPSm_20.27 //\nkalaśaṃ ca tathā dadyādapūpaiḥ pariśobhitam /\ndevatāḥ prīmayet pūrvaṃ karakairannasaṃyutaiḥ // VamPSm_20.28 //\ntatastu kalaśaṃ dadyāt sarvapātakanāśanam /\nanenaiva vidhānena yastu snānaṃ samācaret // VamPSm_20.29 //\nsa muktāḥ kaluṣaiḥ sarvaiḥ prayāti paramaṃ padam /\nanyatrāpi yadā ṣaṣṭhī maṅgalena bhaviṣyati // VamPSm_20.30 //\ntatrāpi muktiphaladā kriyā tasmin bhaviṣyati /\ntīrthe ca sarvatīrthānāṃ yasmin snāto dvijottamāḥ // VamPSm_20.31 //\nsarvadevairanujñātaḥ paraṃ padamavāpnuyāt /\nkāmyakaṃ ca vanaṃ puṇyaṃ sarvapātakanāśanam // VamPSm_20.32 //\nyasmin praviṣṭamātrastu mukto bhavati kilbiṣaiḥ /\nyamāśritya vanaṃ puṇyaṃ savitā prakaṭaḥ sthitaḥ // VamPSm_20.33 //\npūṣā nāma dvijaśreṣṭha darśanānmuktimāpnuyāt /\nādityasya dine prāpte tasmin snātastu mānavaḥ /\nviśuddhadeho bhavati manasā cintitaṃ labhet // VamPSm_20.34 //\niti śrīvāmanapurāṇe saromāhātmye viśo 'dhyāyaḥ\nkāmyakasya tu pūrveṇa kuñjaṃ devairniṣevitam /\ntasya tīrthasya saṃbhūtiṃ vistareṇa bravīhi naḥ // VamPSm_21.1 //\nśṛṇvantu munayaḥ sarve tīrthamāhātmyamuttamam /\nṛṣīṇāṃ caritaṃ śrutvā mukto bhavati kilbiṣaiḥ // VamPSm_21.2 //\nnaimiṣeyāśca ṛṣayaḥ kurukṣetre samāgatāḥ /\nsarasvatyāstu snānārthaṃ praveśaṃ te na lebhire // VamPSm_21.3 //\ntataste kalpayāmāsustīrthaṃ yajñopavītikam /\nśeṣāstu munayastatra na praveśaṃ hi lebhire // VamPSm_21.4 //\nrantukasyāśramāttāvad yāvattīrthaṃ sacakrakam /\nbrāhmaṇaiḥ paripūrṇaṃ tu dṛṣṭvā devī sarasvatī // VamPSm_21.5 //\nhitārthaṃ sarvaviprāṇāṃ kutvā kuñjāni sā nadī /\nprayātā paścimaṃ mārgaṃ sarvabhūtahite sthitā // VamPSm_21.6 //\npūrvapravāhe yaḥ snāti gaṅgasnānaphalaṃ labhet /\npravāhe dakṣiṇe tasyā narmadā saritāṃ varā // VamPSm_21.7 //\npaścime tu diśābhāge yamunā saṃśritā nadī /\nyadā uttarato yāti sindhurbhavati sā nadī // VamPSm_21.8 //\nevaṃ diśāpravāheṇa yāti puṇyā sarasvatī /\ntasyāṃ snātaḥ sarvatīrthe snāto bhavati mānavaḥ // VamPSm_21.9 //\ntato gacched dvijaśreṣṭhā madanasya mahātmanaḥ /\ntīrthaṃ trailokyavikhyātaṃ vihāraṃ nāma nāmataḥ // VamPSm_21.10 //\nyatra devāḥ samāgamya śivadarśanakāṅkṣiṇaḥ /\nsamāgatā na cāpaśyan devaṃ devyā samanvitam // VamPSm_21.11 //\nte stuvanto mahādevaṃ nandinaṃ gaṇanāyakam /\ntataḥ prasanno nandīśaḥ kathayāmāsa ceṣṭitam // VamPSm_21.12 //\nbhavasya umayā sārdhaṃ vihāre krīḍitaṃ mahat /\ntacchratvā devatāstatra patnīrāhūya krīḍitāḥ // VamPSm_21.13 //\nteṣāṃ krīḍāvinodena tuṣṭaḥ provaca śaṅkaraḥ /\nyo 'smiṃstīrthenaraḥ snātivihāre śraddhayānvitaḥ // VamPSm_21.14 //\ndhanadhānyapriyairyukto bhavate nātra saṃsayaḥ /\ndurgātīrthaṃ tato gacched durgayā sevitaṃ mahat // VamPSm_21.15 //\nyatra snātvā pitṛn pūjya na durgatimavāpḥṛyāt /\ntatrāpi ca sarasvatyāḥ kūpaṃ trailokyaviśrutam // VamPSm_21.16 //\ndarśanānmuktimāpnoti sarvapātakavarjitaḥ /\nyastatra tarpayet devān pitṝṃś ca śraddhayāntavitaḥ // VamPSm_21.17 //\nakṣayyaṃ labhate sarvaṃ pitṛtīrthaṃ viśiṣyate /\nmātṛhā pitṛhā yaśca brahmahā gurutalpagaḥ // VamPSm_21.18 //\nsnātvā śuddhimavāpnoti yatra prācī sarasvatī /\ndevamārgapraviṣṭā ca devamārgeṇa niḥsṛta // VamPSm_21.19 //\npracī sarasvatī puṇyā api duṣkṛtakarmaṇām /\ntrirātraṃ ye kariṣyanti prācīṃ prāpya sarasvatīm // VamPSm_21.20 //\nna teṣāṃ duṣkutaṃ kiñcid dehamāśritya tiṣṭhati /\nnaranārāyaṇau devau brahmā sthāṇustathā raviḥ // VamPSm_21.21 //\npracīṃ diśaṃ niṣevante sadā devāḥ savāsavāḥ /\nye tu śrāddhaṃ kariṣyanti prācīmāśritya mānavāḥ // VamPSm_21.22 //\nteṣāṃ na durlabhaṃ kiñcidiha loke paratra ca /\ntasmāt prācī sadā sevyā pañcamyāṃ ca viśeṣataḥ // VamPSm_21.23 //\npañcamyāṃ sevamānastu lakṣmīvān jāyate naraḥ /\ntatra tīrthamauśanaṃ trailokyasyāpi durlabham // VamPSm_21.24 //\nuśanā yatra saṃsiddha ārādhya parameśvaram /\ngrahamadhyeṣu pūjyate tasya tīrthasya sevanāt // VamPSm_21.25 //\nevaṃ śukreṇa muninā sevitaṃ tīrthamuttamam /\nye sevante śraddadhānāste yānti paramāṃ gatim // VamPSm_21.26 //\nyastu śrāddhaṃ naro bhaktyā tasmiṃstīrthe kariṣyati /\npitarastāritāstena bhaviṣyanti na saṃśayaḥ // VamPSm_21.27 //\ncaturmukhaṃ brahmatīrthaṃ saro maryādayā sthitam /\nye sevante caturdaśyāṃ sopavāsā vasanti ca // VamPSm_21.28 //\naṣṭamyāṃ kṛṣṇapakṣasya caitre māsi dvijottamāḥ /\nte paśyanti paraṃ sūkṣmaṃ yasmānnāvartate punaḥ // VamPSm_21.29 //\nsthāṇutīrthaṃ tato gacchet sahasraliṅgaśobhitam /\ntatra sthāṇuvaṭaṃ dṛṣṭvā mukto bhavati kilbiṣaiḥ // VamPSm_21.30 //\niti śrīvāmanapurāṇe saromāhātmye ekaviśo 'dhyāyaḥ\nsthāṇutīrthasya māhātmyaṃ vaṭasya ca mahāmune /\nsānnihatyasarotpattiṃ pūraṇaṃ pāṃśunā tataḥ // VamPSm_22.1 //\nliṅgānāṃ darśanāt puṇyaṃ sparśanena ca kiṃ phalam /\ntathaiva saramāhātmyaṃ brūhi sarvamaśeṣataḥ // VamPSm_22.2 //\nśṛṇvantu munayaḥ sarve purāṇaṃ vāmanaṃ mahat /\nyacchrutvā muktimāpnoti prasādād vāmanasya tu // VamPSm_22.3 //\nsanatkumāramāsīnaṃ sthāṇorvaṭasamīpataḥ /\nṛṣibhirbālakhilyādyairbrahmaputrairmahātmabhiḥ // VamPSm_22.4 //\nmārkaṇḍeyo munistatra vinayenābhigamya ca /\npapraccha saramāhātmyaṃ pramāṇāṃ ca sthitiṃ tathā // VamPSm_22.5 //\nbrahmaputra mahābhāga sarveśāstraviśārada /\nbrūhi me saramāhātmyaṃ sarvapāpakṣayāvaham // VamPSm_22.6 //\nkāni tīrthāni dṛśyāni guhyāni dvijasattama /\nliṅgāni hyatipuṇyāni sthāṇoryāni samīpataḥ // VamPSm_22.7 //\nyeṣāṃ darśanāmātreṇa muktiṃ prāpnoti mānavaḥ /\nvaṭasya darśanaṃ puṇyamutpatti kathayasva me // VamPSm_22.8 //\npradakṣiṇāyāṃ yatpuṇyaṃ tīrthasnānena yatphalam /\nguhyeṣu caiva dṛṣṭeṣu yatpuṇyamabhijāyate // VamPSm_22.9 //\ndevadevo yatā sthāṇuḥ saromadhye vyavasthitaḥ /\nkimarthaṃ pāṃśunā śakrastīrthaṃ pūritavān punaḥ // VamPSm_22.10 //\nsthāṇutīrthasya māhātmyaṃ cakratīrthasya yatphalam /\nsūryatīrthasya māhātmyaṃ somatīrthasya brūhi me // VamPSm_22.11 //\nsaṃkarasya ca kuhyāni viṣṇoḥ stānāni yāni ca /\nkathayasya mahābhāga sarasvatyāḥ savistaram // VamPSm_22.12 //\nbrūhi devādhidevasya māhātmyaṃ deva tattvataḥ /\nviriñjasya prasādena viditaṃ sarvameva ca // VamPSm_22.13 //\nmārkaṇḍeyavacaḥ śrutvā brahmatmā sa mahāmuniḥ /\natibhaktyā tu tīrthasya pravaṇīkṛtamānasaḥ // VamPSm_22.14 //\nparyaṅkaṃ śithilīkṛtvā namaskṛtvā maheśvaram /\nkathayāmāsa tatsarvaṃ yacchrutaṃ brahmaṇaḥ purā // VamPSm_22.15 //\nnamaskṛtya mahādevamīśānaṃ varadaṃ śivam /\nutpatti ca pravakṣyāmi tīrthānāṃ brahmabhāṣitām // VamPSm_22.16 //\npūrvamekārṇave ghore naṣṭe sthāvarajaṅgame /\nbṛhadaṇḍamabhūdekaṃ prajānāṃ bījasaṃbhavam // VamPSm_22.17 //\ntasminnaṇḍe sthito brahmā śayanāyopacakrame /\nsahasrayugaparyantaṃ suptvā sa pratyabudhyata // VamPSm_22.18 //\nsuptotthitastadā brahmā śūnyaṃ lokamapaśyata /\nsṛṣṭiṃ cintayatastasya rajasā mohitasya ca // VamPSm_22.19 //\nrajaḥ sṛṣṭiguṇaṃ proktaṃ sattvaṃ sthitiguṇaṃ viduḥ /\nupasaṃhārakāle ca tamogumaḥ pravartate // VamPSm_22.20 //\nguṇātītaḥ sa bhagavān vyāpakaḥ puruṣaḥ smṛtaḥ /\ntenadaṃ sakalaṃ vyāptaṃ yatkiñciñjīvasaṃjñitam // VamPSm_22.21 //\nsa brahma sa ca govinda īśvaraḥ sa sanātanaḥ /\nyastaṃ veda mahātmānaṃ sa sarvaṃ veda mokṣavit // VamPSm_22.22 //\nkiṃ teṣāṃ sakalaistīrthairāśramairvā prayojanam /\nyeṣāmanantakaṃ cittamātmanyeva vyavasthitam // VamPSm_22.23 //\nātmā nadī saṃyamapuṇyatīrthā satyodakā śīlamādhiyuktā /\ntasyāṃ snātaḥ puṇyakarmā punāti na viriṇā suddhyati cāntarātmā // VamPSm_22.24 //\netatpradhānaṃ puruṣasya karma yadātmasaṃbodhasukhe praviṣṭam /\njñeyaṃ tadeva pravadanti santastatprāpya dehī vijahāti kāmān // VamPSm_22.25 //\nnaitādṛsaṃ brāhmaṇasyāsti vittaṃ yathaikatā samatā satyatā ca /\nśīle sthitirdaṇḍavidhānavarjanamakrodhanaścoparamaḥ kriyābhyaḥ // VamPSm_22.26 //\netad brahma samāsena mayoktaṃ te dvijottama /\nyajjñātvā brahma paramaṃ prāpsyasi tvaṃ na saṃśayaḥ // VamPSm_22.27 //\nidānīṃ śṛṇu cotpattiṃ brahmaṇaḥ paramātmanaḥ /\nimaṃ codāharantyeva ślokaṃ nārāyaṇaṃ prati // VamPSm_22.28 //\nāpo nārā vai tanava ityevaṃ nāma śuśrumaḥ /\ntāsu śete sa yasmācca tena nārāyaṇaḥ smṛtaḥ // VamPSm_22.29 //\nvibuddhaḥ salile tasmin vijñāyāntargataṃ jagat /\naṇḍaṃ bibheda bhagavāṃstasmādomityajāyata // VamPSm_22.30 //\ntato bhūrabhavat tasmād bhuva ityaparaḥ smṛtaḥ /\nsvaḥ śabdaśca tṛtīyo 'bhad bhūrbhuvaḥ sveti saṃjñitaḥ // VamPSm_22.31 //\ntasmāttejaḥ samabhavat tatsaviturvareṇyaṃ yat /\nudakaṃ śoṣayāmāsa yattejo 'ṇḍaviniḥsṛtam // VamPSm_22.32 //\ntejasā śoṣitaṃ śeṣaṃ kalalatvamupāgatam /\nkalalād budbudaṃ jñeyaṃ tataḥ kāṭhinyatāṃ gatam // VamPSm_22.33 //\nkāṭhinyād dharaṇī jñeya bhūtānāṃ dhāriṇī iha sā /\nyasmin stānesthitaṃ hyaṇḍaṃ tasmin saṃnihitaṃsaraḥ // VamPSm_22.34 //\nyadādyaṃ niḥsṛtaṃ tejastasmādāditya ucyate /\naṇḍamadhye samutpanno hrahmā lokapitāmahaḥ // VamPSm_22.35 //\nulbaṃ tasyābhavanmerurjarāyuḥ parvatāḥ smṛtāḥ /\ngarbhodakaṃ samudrāśca tathā nadyaḥ sahasraśaḥ // VamPSm_22.36 //\nnābhisthāne yadudakaṃ brahmaṇo nirmalaṃ mahat /\nmahatsarastena pūrṇaṃ vimalena varāmbhasā // VamPSm_22.37 //\ntasmin madhye sthāṇurūpī vṛṭavṛkṣo mahāmanaḥ /\ntasmād vinirgatā varṇā brāhmaṇāḥ kṣatriyā viśaḥ // VamPSm_22.38 //\nśūdrāśca tasmādutpannāḥ śuśrūṣārthaṃ dvijanmanām /\ntataścintayataḥ sṛṣṭiṃ brahmaṇo 'vyaktajanmanaḥ /\nmanasā mānasā jātāḥ sanakādyā maharṣayaḥ // VamPSm_22.39 //\npunaścintayatastasya prajākāmasya dhīmataḥ /\nutpannā ṛṣayaḥ sapta te prajāpatayo 'bhavan // VamPSm_22.40 //\npunaścintayatastasya rajasā mohitasya ca /\nbālakhilyāḥ samutpannāstapaḥsvādhyāyatatparāḥ // VamPSm_22.41 //\nte sadā snānaniratā devārcanaparāyaṇāḥ /\nupavāsairvrataistīvraiḥ śoṣayanti kalevaram // VamPSm_22.42 //\nvānaprasthena vidhinā agnihotrasamanvitāḥ /\ntapasā parameṇeha śoṣayanti kalevaram // VamPSm_22.43 //\ndivyaṃ varṣasahasraṃ te kṛśā dhamanisaṃtatāḥ /\nārādhayanti deveśaṃ na ca tuṣyati śaṅkaraḥ // VamPSm_22.44 //\ntataḥ kālena mahatā umayā saha śaṅkaraḥ /\nākāśamārgeṇa tadā dṛṣṭvā devī suduḥkhitāḥ // VamPSm_22.45 //\nprasādya devadeveśaṃ śaṅkaraṃ prāha suvratā /\nkliśyante te munigaṇā devadāruvanāśrayāḥ // VamPSm_22.46 //\nteṣāṃ kleśakṣayaṃ deva vidhehi kuru me dayām /\nkiṃ vedadharmaniṣṭhanāmanantaṃ deva dṛṣkṛtam // VamPSm_22.47 //\nnādyāpi yena śuddhyanti śuṣkasnāyvasthisoṣitāḥ /\ntacchrutvā vacanaṃ devyāḥ pinākī pātitāndhakaḥ /\nprovāca prahasan mūrdhni cārucandrāṃśuśobhitaḥ // VamPSm_22.48 //\nna vetsi devi tattvena dharmasya gahanā gatiḥ /\nnaite dharmaṃ vijānanti na ca kāmavivarjitāḥ // VamPSm_22.49 //\nna ca krodhena nirmuktāḥ kevalaṃ mūḍhabuddhayaḥ /\netacchrutvābravīd devī mā maivaṃ śaṃsitavratān // VamPSm_22.50 //\ndeva pradarśayātmānaṃ paraṃ kautūhalaṃ hi me /\nsa ityukta uvācedaṃ devīṃ devaḥ smitānanāḥ // VamPSm_22.51 //\ntiṣṭha tvamatra yāsyāmi yatraite munipuṅgavāḥ /\nsādhayanti tapo ghoraṃ darśayiṣyāmi ceṣṭitam // VamPSm_22.52 //\nityuktā tu tato devī śaṅkareṇa mahātmanā /\ngacchasvetyāha muditā bhartaraṃ bhuvaneśvaram // VamPSm_22.53 //\nyatra te munayaḥ sarve kāṣṭhaleṣṭasamāḥ sthitāḥ /\nadhīyānā mahābhāgāḥ kṛtāgnisadanakriyāḥ // VamPSm_22.54 //\ntān vilokya tato devo nagnaḥ sarvāṅgasundaraḥ /\nvanamālākṛtāpīḍo yuvā bhikṣākapālabhṛt // VamPSm_22.55 //\nāśrame paryaṭan bhikṣāṃ munīnāṃ darśanaṃ prati /\ndehi bhikṣāṃ tataścoktvā hyāśramādāśramaṃ yayau // VamPSm_22.56 //\ntaṃ vilokyāśramagataṃ yoṣito brahmavādinām /\nsakautukasvabhāvena tasya rūpema mohitāḥ // VamPSm_22.57 //\nprocuḥ parasparaṃ nārya ehi paśyāma bhiśrukam /\nparasparamiti coktvā gṛhya mūlaphalaṃ bahu // VamPSm_22.58 //\ngṛhāṇa bhikṣāmūcustāstaṃ devaṃ muniyoṣitaḥ /\nsa tu bhikṣākapālaṃ taṃ prasārya bahu sādaram // VamPSm_22.59 //\ndehi dehi śivaṃ vo 'stu bhavatībhyastapovane /\nhasamānastu devosastatra devyā nirīkṣitaḥ /\ntasmai dattvaiva tāṃ bhikṣāṃ papracchustaṃ smarāturāḥ // VamPSm_22.60 //\nko 'sau nāma vratavidhistvayā tāpasa sevyate /\nyatra nagnena liṅgena vanamālāvibhūṣitaḥ /\nbhavān vai tāpaso hṛdyo hṛdyāḥ smo yadi manyase // VamPSm_22.61 //\nityuktastāpasībhistu provāca hasitānanaḥ /\nidamīdṛg vrataṃ kiñcinna rahasyaṃ prakāśyate // VamPSm_22.62 //\nśṛṇvanti bahavo yatra tatra vyākhyā na vidyate /\nasya vratasya subhagā iti matvā gamiṣyatha // VamPSm_22.63 //\nevamuktāstadā tena tāḥ pratyūcustadā munim /\nrahasye hi gamiṣyāmo mune naḥ kaitukaṃ mahat // VamPSm_22.64 //\nityuktvā tāstadā taṃ vai jagṛhuḥ pāṇipallavaiḥ /\nkācit kaṇṭhe sakandarpā bāhubhyāmaparāstathā // VamPSm_22.65 //\njānubhyāmaparā nāryaḥ keśeṣu lalitāparāḥ /\naparāstu kaṭīrandhre aparāḥ pādayorapi // VamPSm_22.66 //\nkṣobhaṃ vilokya munaya āśrameṣu svayoṣitām /\nhanyatāmiti saṃbhāṣya kāṣṭhapāṣāṇapāṇayaḥ // VamPSm_22.67 //\npātayanti sma devasya liṅgamuddhṛtya bhīṣaṇam /\npātite tu tato liṅge gato 'ntardhānamīśvaraḥ /\n22.68 devyā sa bhagavān rudraḥ kailāsaṃ nagamāśritaḥ /\npatite devadevasya liṅge naṣṭe carācare // VamPSm_22.69 //\nkṣobho babhūva sumahānṛṣīṇāṃ bhāvitātmanām /\nevaṃ deve tadā tatra vartati vyākulīkṛte // VamPSm_22.70 //\nuvācaiko munivarastatra buddhimatāṃ varaḥ /\nna vayaṃ vidmaḥ sadbhāvaṃ tāpasasya mahātmanaḥ // VamPSm_22.71 //\nviriñciṃ śaraṇaṃ yāmaḥ sa hi jñāsyati ceṣṭitam /\nevamuktāḥ sarva eva ṛṣayo lañjitā bhṛśam // VamPSm_22.72 //\nbrahmaṇaḥ sadanaṃ jagmur devaiḥ saha niṣevitam /\npraṇipatyātha deveśaṃ lañjayādhomukhāḥ sthitāḥ // VamPSm_22.73 //\natha tān duḥkhitān dṛṣṭvā brahma vacanamabravīt /\naho mugdhā yadā yūyaṃ krodhena kaluṣīkṛtāḥ // VamPSm_22.74 //\nna dharmasya kriyā kācijjñāyate mūḍhabuddhayaḥ /\nśruyatāṃ dharmasarvasvaṃ tāpasāḥ krūraceṣṭitaḥ // VamPSm_22.75 //\nviditvā yad budhaḥ kṣipraṃ dharmasya phalamāpnuyāt /\nyo 'sāvātmani dehe 'smin vibhurnityovyavasthitaḥ // VamPSm_22.76 //\nso 'nādiḥ sa mahāsthāṇuḥ pṛthaktve parisūcitaḥ /\nmaṇiryathopadhānena dhatte varṇojjvalo 'pi vai // VamPSm_22.77 //\ntanmayo bhavate tadvadātmāpi manasā kṛtaḥ /\nmanaso bhedamāśritya karmabhiścopacīyate // VamPSm_22.78 //\ntataḥ karmavaśād bhuṅkte saṃbhogān svarganārakān /\ntanmanaḥ śodhayed dhīmān jñānayogādyupakramaiḥ // VamPSm_22.79 //\ntasmin śuddhe hyantarātmā svayameva nirākulaḥ /\nna śarīrasya saṃkleśairapi nirdahanātmakaiḥ // VamPSm_22.80 //\nśuddhimāpnoti puruṣaḥ saṃśuddhaṃ yasya no manaḥ /\nkriyā hi niyamārthāya pātakebhyaḥ prakīrtitāḥ // VamPSm_22.81 //\nyasmādatyāvilaṃ dehaṃ na śīghraṃ śuddhyate kila /\ntena lokeṣu mārgo 'yaṃ satpathasya pravartitaḥ // VamPSm_22.82 //\nvarṇāśramavibhāgo 'yaṃ lokādhyakṣeṇa kenacit /\nnirmito mohamāhātmyaṃ cihnaṃ cottamabhāginām // VamPSm_22.83 //\nbhavantaḥ krodhakāmābhyāmabhibhūtāśrame sthitāḥ /\njñānināmāśramo veśma anāśramamayoginām // VamPSm_22.84 //\nkva ca nyastasamastecchā kva ca nārīmayo bhramaḥ /\nkva krodhamīdṛśaṃ ghoraṃ yenātmānaṃ na jāyatha // VamPSm_22.85 //\nyatkrodhano yajati yad dadāti yad vā tapastapatila yajjuhoti /\nna tasya prāpnoti phalaṃ hi loke moghaṃ phalaṃ tasya hi krodhanasya // VamPSm_22.86 //\niti śrīvāmanapurāṇe saromāhātmye dvāviśo 'dhyāyaḥ\nsanatkumāra uvāca /\nbrahmaṇo vacanaṃ śrutvā ṛṣayaḥ sarva eva te /\npunareva ca papracchurjagataḥ śreyakāraṇam // VamPSm_23.1 //\ngacchāmaḥ śaraṇaṃ devaṃ śūlapāṇiṃ trilocanam /\nprasādād devadevasya bhaviṣyatha yathā purā // VamPSm_23.2 //\nityuktā brahmaṇā sārddha kailāsaṃ girimuttamam /\ndadṛśuste samāsīnamumayā sahitaṃ haram // VamPSm_23.3 //\ntataḥ stotuṃ samārabdho brahma lokapitāmahaḥ /\ndevādhidevaṃ varadaṃ trailokyasya prabhuṃ śivam // VamPSm_23.4 //\nanantāya namastubhyaṃ varadāya pinākine /\nmahādevāya devāya sthaṇave paramātmane // VamPSm_23.5 //\nnamo 'stu bhuvaneśāya tubhyaṃ tāraka sarvadā /\njñānānaṃ dāyako devastvamekaḥ puruṣottamaḥ // VamPSm_23.6 //\nnamaste padmagarbhāya padmeśāya namo namaḥ /\nghoraśāntisvarūpāya caṇḍakrodha namo 'stu te // VamPSm_23.7 //\nnamaste deva viśveśa namaste suranāyaka /\nśūlapāṇe namaste 'stu namaste viśvabhāvana // VamPSm_23.8 //\nevaṃ stuto mahādevo brahmaṇā ṛṣibhistadā /\nuvāca mā bhairvrajata liṅgaṃ vo bhavitā punaḥ // VamPSm_23.9 //\nkriyatāṃ madvayaḥ śīghraṃ yena me prītiruttamā /\nbhaviṣyati pratiṣṭhāyāṃ liṅgasyātra na saṃśayaḥ // VamPSm_23.10 //\nye liṅgaṃ pūjayiṣyanti māmakaṃ bhaktimāśritāḥ /\nna teṣāṃ durlabhaṃ kicid bhaviṣyati kadācana // VamPSm_23.11 //\nsarveṣāmeva pāpānāṃ kṛtānāmapi jānatā /\nśuddhyate liṅgapūjāyāṃ nātra kāryā vicāraṇā // VamPSm_23.12 //\nyuṣmābhiḥ pātitaṃ liṅgaṃ sārayitvā mahātsaraḥ /\nsāṃnihatyaṃ tu vikhyātaṃ tasmiñśīghraṃ pratiṣṭhitam // VamPSm_23.13 //\nyathābhilaṣitaṃ kāmaṃ tataḥ prapsyatha brāhmaṇāḥ /\nsthāṇurnāmnā hi lokeṣu pūjanīyo divaukasām // VamPSm_23.14 //\nsthāṇvīsvare sthito yasmātstāṇvīśvarastataḥ smṛtaḥ /\nye smaranti sadā sthāṇuṃ te muktāḥ sarvakilbiṣaiḥ // VamPSm_23.15 //\nbhaviṣyanti śuddhadehā darśanānmokṣagāminaḥ /\nityevamuktā devena ṛṣayo brahmaṇā saha // VamPSm_23.16 //\ntasmād dāruvanālliṅgaṃ netuṃ samupacakramuḥ /\nna taṃ cālayituṃ śaktāste devā ṛṣibhiḥ saha // VamPSm_23.17 //\nśrameṇa mahatā yuktā brahmāṇaṃ śaraṇaṃ yayuḥ /\nteṣāṃ śramābhitaptānāmidaṃ brahmābravīd vacaḥ // VamPSm_23.18 //\nkiṃ vā śrameṇa mahatā na yūyaṃ vahanakṣamāḥ /\nsvecchayā pātitaṃ liṅgaṃ devadevena śūlinā // VamPSm_23.19 //\ntasmāt tameva śaraṇaṃ yāsyāmaḥ sahitāḥ surāḥ /\nprasannaśca mahādevaḥ svayameva nayiṣyati // VamPSm_23.20 //\nityevamuktā ṛṣayo devāśca brahmaṇā saha /\nkailāsaṃ girimāsedū rudradarśanakāṅkṣiṇaḥ // VamPSm_23.21 //\nna ca paśyanti taṃ devaṃ tataścintāsamanvitāḥ /\nbrahmāṇamūcurmunayaḥ kva sa devo maheśvaraḥ // VamPSm_23.22 //\ntato brahma ciraṃ dhyātvā jñātvā devaṃ maheśvaram /\nhastirupeṇa tiṣṭhantaṃ munibhirmānasaiḥ stutam // VamPSm_23.23 //\natha te ṛṣayaḥ sarve devāśca brahmaṇā saha /\ngatā mahatsaraḥ puṇyaṃ yatra devaḥ svayaṃ sthitaḥ // VamPSm_23.24 //\nna ca paśyanti taṃ devamanviṣyantastatastataḥ /\ntataścintānvitā devā brahmaṇā sahitā sthitāḥ // VamPSm_23.25 //\npasyanti devīṃ suprītāṃ kamaṇḍaluvibhūṣitām /\nprīyamāṇā tadā devī idaṃ vacanamabravīt // VamPSm_23.26 //\nśrameṇa mahatā yuktā anviṣyanto maheśvaram /\npīyatāmamṛtaṃ devāstato jñāsyatha śaṅkaram /\netacchratvā tu vacanaṃ bhavānyā samudāhṛtam // VamPSm_23.27 //\nsukhopaviṣṭāste devāḥ papustadamṛtaṃ śuci /\nanantaraṃ sukhāsīnāḥ papracchuḥ parameśvarīm // VamPSm_23.28 //\nkva sa deva ihāyāto hastirūpadharaḥ sthitaḥ /\ndarśitaśca tadā devyā saromadhye vyavasthitaḥ // VamPSm_23.29 //\ndṛṣṭvā devaṃ harṣayuktāḥ sarve devāḥ saharṣibhiḥ /\nbrahmaṇamagrataḥ kṛtvā idaṃ vacanamabruvan // VamPSm_23.30 //\ntvayā tyaktaṃ mahādeva liṅgaṃ trailokyavanditam /\ntasya cānayane nānyaḥ samarthaḥ syānmaheśvara // VamPSm_23.31 //\nityevamukto bhagavān devo brahmādibhirharaḥ /\njagāma ṛṣibhiḥ sārddha devadāruvanāśramam // VamPSm_23.32 //\ntatra gatvā mahādevo hastirūpadharo haraḥ /\nkareṇa jagrāha tato līlayā parameśvaraḥ // VamPSm_23.33 //\ntamādāya mahādevaḥ stūyamāno maharṣibhiḥ /\nniveśayāmāsa tadā saraḥpārśve tu paścime // VamPSm_23.34 //\ntato devāḥ sarva eva ṛṣayaśca tapodhanāḥ /\nātmānaṃ saphalaṃ daṣṭvā stavaṃ cakrurmaheśvare // VamPSm_23.35 //\nnamaste paramātman anantayone lokasākṣin parameṣṭhin bhagavan mahāviriñca mahāvibhūte mahākṣetrajña mahāpuruṣa sarvabhūtāvāsa manonivāsa ādideva mahādeva sadāśiva (5) īśāna durvijñeya durārādhya mahābhūteścara parameśvara mahāyogeśvara tryambaka mahāyogin parabrahman paramajyotiḥ brahmaviduttama oṅkāra vaṣaṭkāra svāhākāra svadhākāra paramakāraṇa sarvagata sarvadarśin sarvaśakte sarvadeva aja (10) sahasrārciḥ pṛṣārciḥ sudhāman haradhāma anantadhāma saṃvarta saṃkarṣaṇa vaḍavānala agnīṣomātmaka pavitra mahāpavitra mahāmegha mahāmāyādhara mahākāma kāmahan haṃsa paramahaṃsa mahārājika maheśvara mahākāmuka mahāhaṃsa bhavakṣayakara surasiddhārcita (15) hiraṇyavāha hiraṇyaretaḥ hiraṇyanābha hiraṇyāgrakeśa muñjakeśin sarvalokavaraprada sarvānugrahakara kamaleśaya kuśeśaya hṛdayeśaya jñānodadhe śaṃbho vibho mahāyajña mahāyājñi ka sarvayajñamaya sarvaya5hṛdaya sarvayajñasaṃstuta nirāśraya (20) samudreśaya atrisaṃbhava bhaktānukampin abhagnayoga yogadhara vāsukimahāmaṇi- vidyotitavigraha haritanayana trilocana jaṭādhara nīlakaṇṭha candrārdhadhara umāśarīrārdhahara gajacarmadhara dustarasaṃsāramahāsaṃhārakara(25) prasīda bhaktajanavatsala evaṃ stuto devagaṇaiḥ subhaktyā sabrahāmukhyaiśca pitāmahena /\ntyaktvā tadā hastirūpaṃ mahātmā liṅge tadā saṃnidhānaṃ cakāra // VamPSm_23.36 //\niti śrīvāmanapurāṇe saromāhātmye trayoviṃśo 'dhyāyaḥ\nathovāca mahādevo devān brahmapurogamān /\nṛṣīṇāṃ caiva praityakṣaṃ tīrthamāhātmyamuttamam // VamPSm_24.1 //\netat sāṃnihitaṃ proktaṃ saraḥ puṇyatamaṃ mahat /\nmayopasevitaṃ yasmāt tasmānmuktipradāyakam // VamPSm_24.2 //\niha ye puruṣāḥ kecid brāhmaṇāḥ kṣatriyā viśaḥ /\nliṅgasya darśanādeva paśyanti paramaṃ padam // VamPSm_24.3 //\nahanyahani tīrthāni āsamudrasarāṃsi ca /\nsthāṇutīrthaṃ sameṣyanti madhyaṃ prāpte divākare // VamPSm_24.4 //\nstotreṇānena ca naro yo māṃ stoṣyati bhaktitaḥ /\ntasyāhaṃ sulabho nityaṃ bhaviṣyāmi na saṃśayaḥ // VamPSm_24.5 //\nityuktvā bhagavān rudro hyantardhānaṃ gataḥ prabhuḥ /\ndevāśca ṛṣayaḥ sarve svāni sthānāni bhehire // VamPSm_24.6 //\ntato nirantaraṃ svargaṃ mānuṣairmiśritaṃ kṛtam /\nsthāṇuliṅgasya māhātmya darśanātsvargamāpnuyāt // VamPSm_24.7 //\ntato devāḥ sarva eva brahmāṇaṃ śaraṇaṃ yayuḥ /\ntānuvāca tadā brahmā kimarthamiha cāgatāḥ // VamPSm_24.8 //\ntato devāḥ sarva eva idaṃ vacanamabruvan /\nmānuṣebhyo bhayaṃ tīvraṃ rakṣāsmākaṃ pitāmaha // VamPSm_24.9 //\ntānuvāca tadā brahmā surāṃstridaśanāyakaḥ /\npāṃśunā pūryatāṃ śīghraṃ saraḥ śakre hitaṃ kuru // VamPSm_24.10 //\ntato vavarṣa bhagavān pāṃśunā pākaśāsanaḥ /\nsaptāhaṃ pūrayāmāsa saro devaistadā vṛtaḥ // VamPSm_24.11 //\ntaṃ dṛṣṭvā pāṃśuvarṣaṃ ca devadevo maheśvaraḥ /\nkareṇa dhārayāmāsa liṅgaṃ tīrthavaṭaṃ tadā // VamPSm_24.12 //\ntasmāt puṇyatamaṃ tīrthamādyaṃ yatrodakaṃ sthitam /\ntasmin snātaḥ sarvatīrthaiḥ snāto bhavati mānavaḥ // VamPSm_24.13 //\nyastatra kurute śrāddhaṃ vaṭaliṅgasya cāntare /\ntasya prītāśca pitaro dāsyanti bhuvi durlabham // VamPSm_24.14 //\npūritaṃ ta caco dṛṣṭvā ṛṣayaḥ sarva eva te /\npāṃśunā sarvagātrāṇi spṛśanti śraddhayā yutāḥ // VamPSm_24.15 //\nte 'pi nirdhūtapāpāste pāṃśunā munayo gatāḥ /\npūjyamānāḥ suragaṇaiḥ prayātā brahmaṇaḥ padam // VamPSm_24.16 //\nye tu siddhā mahātmānaste liṅgaṃ pūjayanti ca /\nvrajanti paramāṃ siddhiṃ punarāvṛttidurlabhām // VamPSm_24.17 //\nevaṃ jñātvā tadā brahmā liṅgaṃ śailamayaṃ tadā /\nādyaliṅgaṃ tadā sthāpya tasyopari dadhāra tat // VamPSm_24.18 //\ntataḥ kālena mahatā tejasā tasya rañjitam /\ntasyāpi sparśanāt siddhaḥ paraṃ padamavāpnuyāt // VamPSm_24.19 //\ntato devaiḥ punarbrahmā vijñapto dvijasattama /\nete yānti parāṃ siddhiṃ liṅgasya darśanānnarāḥ // VamPSm_24.20 //\ntacchrutvā bhagavān brahmā devānāṃ hitakāmyayā /\nuparyupari liṅgāni sapta tatra cakāra ha // VamPSm_24.21 //\ntato ye miktikāmāśca siddhāḥ śamaparāyaṇāḥ /\nsevya pāṃśuṃ prayatnena prayātāḥ paramaṃ padam // VamPSm_24.22 //\npāṃśavo 'pi kurukṣetre vāyunā samudīritāḥ /\nmahāduṣkṛtakarmāṇaṃ prayānti paramaṃ padam // VamPSm_24.23 //\najñānājjñānato vāpi striyo vā puruṣasya vā /\nnaśyate duṣkṛtaṃ sarvaṃ sthāṇutīrthaprabhāvataḥ // VamPSm_24.24 //\nliṅgasya darśanānmuktiḥ sparśanācca vaṭasya ca /\ntatsaṃnidhau jale snātvā prāpnotyabhimataṃ phalam // VamPSm_24.25 //\npitṛṇāṃ tarpaṇaṃ yastu jale tasmin kariṣyati /\nbindo bindau tu toyasya anantaphalabhāgbhavet // VamPSm_24.26 //\nyastu kṛṣṇatilaiḥ sārddha liṅgasya paścime sthitaḥ /\ntarpayecchraddhayā yuktaḥ sa prīṇāti yugatrayam // VamPSm_24.27 //\nyāvanmanvantaraṃ proktaṃ yāvalliṅgasya saṃsthitiḥ /\ntāpatprītāśca pitaraḥ pibanti jalamuttamam // VamPSm_24.28 //\nkṛte yuge sānnihatyaṃ tretāyāṃ vāyusaṃjñitam /\nkalidvāparayormadhye kūpaṃ rudrahradaṃ smṛtam // VamPSm_24.29 //\ncaitrasya kṛṣṇapakṣe ca caturdaśyāṃ narottamaḥ /\nsnātvā rudrahrade tīrthe paraṃ padamavāpnuyāt // VamPSm_24.30 //\nyastu vaṭe sthito rātriṃ dhyāyate parameśvaram /\nsthāṇorvaṭaprasādena manasā cintitaṃ phalam // VamPSm_24.31 //\niti śrīvāmanapurāṇe saromāhātmye caturviṃśo 'dhyāyaḥ\nsthāṇorvaṭasyottarataḥ sukratīrthaṃ prakīrtitam /\nsthāṇorvaṭasya pūrveṇa somatīrthaṃ dvijottama // VamPSm_25.1 //\nsthāṇorvaṭaṃ dakṣiṇato dakṣatīrthamudāhṛtam /\nsthāṇorvaṭāt paścimataḥ skandatīrthaṃ pratiṣṭhitam // VamPSm_25.2 //\netāni puṇyatīrtāni madhye sthāṇuriti smṛtaḥ /\ntasya darśanamātreṇa prāpnoti paramaṃ padam // VamPSm_25.3 //\naṣṭamyāṃ ca caturdaśyāṃ yastvetāni parikramet /\npade pade yajñaphalaṃ sa prāpnoti na śaṃśayaḥ // VamPSm_25.4 //\netāni munibhiḥ sādhyairādityairvasubhistadā /\nmarudbhirvahnibhiścaiva sevitāni prayatnataḥ // VamPSm_25.5 //\nanye ye prāṇinaḥ kecit praviṣṭāḥ sthāṇumuttamam /\nsarvapāpavinirmuktāḥ prayānti paramāṃ gatim // VamPSm_25.6 //\nasti tatsaṃnidhau liṅgaṃ devadevasya śūlinaḥ /\numā ca liṅgarūpeṇa harapārśvaṃ na muñcati // VamPSm_25.7 //\ntasya darśanamātreṇa siddhiṃ prāpnoti mānavaḥ /\nvaṭasya uttare pārśve takṣakeṇa mahātmanā // VamPSm_25.8 //\npratiṣṭhitaṃ mahāliṅgaṃ sarvakāmapradāyakam /\nvaṭasya pūrvadigbhāge viśvakarmakṛtaṃ mahat // VamPSm_25.9 //\nliṅgaṃ pratyaṅmukhaṃ dṛṣṭvā siddhimāpnoti mānavaḥ /\ntatraiva liṅgarūpeṇa sthitā devī sarasvatī // VamPSm_25.10 //\npraṇamya tāṃ prayatnena buddhiṃ medhāṃ ca vindati /\nvaṭapārśve sthitaṃ liṅgaṃ brahmaṇā tat pratiṣṭhitam // VamPSm_25.11 //\ndṛṣṭvā vaṭeśvaraṃ devaṃ prayāti paramaṃ padam /\ntataḥ sthāṇuvaṭaṃ dṛṣṭvā kṛtvā cāpi pradakṣiṇam // VamPSm_25.12 //\npradikṣiṇīkṛtā tena saptadvīpā vasuṃdharā /\nsthāṇoḥ paścimadigbāge nakulīśo gaṇaḥ smṛtaḥ // VamPSm_25.13 //\ntamabhyarcya prayatnena sarvapāpaiḥ pramucyate /\ntasya dakṣiṇadigbhāge tīrthaṃ rudrakaraṃ smṛtam // VamPSm_25.14 //\ntasmin snātaḥ sarvatīrthe snāto bhavati mānavaḥ /\ntasya cottaradigbhāge rāvaṇena mahātmanā // VamPSm_25.15 //\npratiṣṭhitaṃ mahāliṅgaṃ gokarṇaṃ nāma nāmataḥ /\nāṣāḍhamāse yā kṛṣṇā bhaviṣyati caturdaśī /\ntasyāṃ yor'cati gokarṇaṃ tasya puṇyaphalaṃ śṛṇu // VamPSm_25.16 //\nkāmato 'kāmato vāpi yat pāpaṃ tena saṃcitam /\ntasmād vimucyate pāpāt pūjayitvā haraṃ śuciḥ // VamPSm_25.17 //\nkaumārabrahmacaryeṇa yatpuṇyaṃ prāpyate naraiḥ /\ntatpuṇyaṃ sakalaṃ tasya aṣṭamyāṃ yor'cayecchivam // VamPSm_25.18 //\nyadīcchet paramaṃ rūpaṃ saubhāgyaṃ dhanasaṃpadaḥ /\nkumāreśvaramāhātmyāt siddhyate nātra saṃśayaḥ / /\n25.19 tasya cottaradigbāge liṅgaṃ pūjya vibhīṣaṇaḥ /\najaraścāmaraścaiva kalpayitvā babhūva ha // VamPSm_25.20 //\nāṣāḍhasya tu māsasya śuklā yā cāṣṭamī bhavet /\ntasyāṃ pūjya sopavāso hyamṛtatvamavāpnuyāt // VamPSm_25.21 //\nkhareṇa pūjitaṃ liṅgaṃ tasmin sthāne dvijottama /\ntaṃ pūjayitvā yatnena sarvakāmānavāpnuyāt // VamPSm_25.22 //\ndūṣaṇastriśirāścaiva tatra pūjya maheśvaram /\nyathābhilaṣitān kāmānāpatustau mudānvitau // VamPSm_25.23 //\ncaitramāse site pakṣe yo narastatra pūjayet /\ntasya tau varadau devau prayacchete 'bhivāñchitam // VamPSm_25.24 //\nsthāṇorvaṭasya pūrvoṇa hastipādeśvaraḥ śivaḥ /\ntaṃ dṛṣṭvā mucyate pāpairanyajanmani saṃbhavaiḥ // VamPSm_25.25 //\ntasya dakṣiṇato liṅgaṃ hārītasya ṛṣeḥ sthitam /\nyat praṇaṇya prayatnena siddhiṃ prāpnoti mānavaḥ // VamPSm_25.26 //\ntasya dakṣiṇapārśve tu vāpītasya mahātmanaḥ /\nlihgaṃ trailokyavikhyātaṃ sarvapāpaharaṃ śivam // VamPSm_25.27 //\nkaṅgālarūpiṇā cāpi rudreṇa sumahātmanā /\npratiṣṭhitaṃ mahāliṅgaṃ sarvapāpapraṇaśanam // VamPSm_25.28 //\nbhuktidaṃ muktidaṃ proktaṃ sarvakilbiṣanāśanam /\nliṅgasya darśanāccaiva agniṣṭomaphalaṃ labhet // VamPSm_25.29 //\ntasya paścimadigbhāge liṅgaṃ siddhapratiṣṭhitam /\nsiddheśvaraṃ tu vikhyātaṃ sarvasiddhipradāyakam // VamPSm_25.30 //\ntasya dakṣiṇadigbāge mṛkaṇḍena mahātmanā /\ntatra pratiṣṭhitaṃ liṅgaṃ darśanāt siddhidāyakam // VamPSm_25.31 //\ntasya pūrve ca digbhāge ādityena mahātmanā /\npratiṣṭhitaṃ liṅgavaraṃ sarvakilbiṣanāśanam // VamPSm_25.32 //\ncitrāṅgadastu gandharvo rambhā cāpsarasāṃ varā /\nparasparaṃ sānurāgau sthāṇudarśanakāṅkṣiṇau // VamPSm_25.33 //\ndṛṣṭvā sthāṇuṃ pūjayitvā sānurāgau parasparam /\nārādhya varadaṃ devaṃ pratiṣṭhāpya maheśvaram // VamPSm_25.34 //\ncitrāṅgadeśvaraṃ dṛṣṭvā tathā rambheśvaraṃ dvija /\nsubhago darśanīyaśca kule janma samāpnuyāt // VamPSm_25.35 //\ntasya dabhiṇato liṅgaṃ vajriṇā sthāpitaṃ purā /\ntasya prasādāt prāpnoti manasā cintitaṃ phalam // VamPSm_25.36 //\nparāśareṇa muninā tataivārādhya śaṅkaram /\nprāptaṃ kavitvaṃ paramaṃ darśanācchaṅkarasya ca // VamPSm_25.37 //\nvedavyāsena muninā ārādhya parameśvaram /\nsarvajñatvaṃ brahmajñānaṃ prāptaṃ devaprasādataḥ // VamPSm_25.38 //\nsthāṇoḥ paścimadigbhāge vāyunā jagadāyunā /\npratiṣṭhitaṃ mahāliṅgaṃ darśanāt pāpanāśanam // VamPSm_25.39 //\ntasyāpi dakṣiṇe bhāge liṅgaṃ himavateśvaram /\npratiṣṭhitaṃ puṇyakṛtāṃ darśanāt siddhikārakam // VamPSm_25.40 //\ntasyāpi paścime bhāge kārtavīryeṇa sthāpitam /\nliṅgaṃ pāpaharaṃ sadyo kārtanāt puṇyamāpnuyāt // VamPSm_25.41 //\ntasyāpyuttaradigbhāgo supārśve sthāpitaṃ punaḥ /\nārādhya hanumāṃścāpa siddhiṃ devaprasādataḥ // VamPSm_25.42 //\ntasyaiva pūrvadigbhāge viṣṇunā prabhaviṣṇunā /\nārādhya varadaṃ devaṃ cakraṃ labdhaṃ sudarśanam // VamPSm_25.43 //\ntasyāpi pūrvādighbhāge mitreṇa varuṇena ca /\npratiṣṭhitau liṅgavarau sarvakāmapradāyakau // VamPSm_25.44 //\netāni munibhiḥ sādhyairādityairvasubhistathā /\nsevitāni prayatnena sarvapāpaharāṇi vai // VamPSm_25.45 //\nkharṇaliṅgasya paścāttu ṛṣibhistattvadarśibhiḥ /\npratiṣṭhitāni liṅgāni yeṣāṃ saṃkhyā na vidyate // VamPSm_25.46 //\ntathā hyuttaratastasya yāvadoghavatī nadī /\nsahasramekaṃ liṅgānāṃ devapaścimataḥ sthitam // VamPSm_25.47 //\ntasyāpi pūrvadigbhāge bālakhilyairmahātmabhiḥ /\npratiṣṭhitā rudrakoṭiryāvatsaṃnihitaṃ saraḥ // VamPSm_25.48 //\ndakṣiṇena tu devasya gandharvairyakṣakinnaraiḥ /\npratiṣṭhitāni liṅgāni yeṣāṃ saṃkhyā na vidyate // VamPSm_25.49 //\ntisraḥ koṭyor'dhakoṭī ca liṅgānāṃ vāyurabravīt /\nasaṃkhyātāḥ sahasrāṇi ye rudrāḥ sthāṇumāśritāḥ // VamPSm_25.50 //\netajjñātvā śraddadhānaḥ sthāṇuliṅgaṃ samāśrayet /\nyasya prasādāt prāpnoti manasā cintitaṃ phalam // VamPSm_25.51 //\nakāmo vā sakāmo vā praviṣṭaḥ sthāṇumandiram /\nvimuktaḥ pātakairghoraiḥ prāpnoti paramaṃ padam // VamPSm_25.52 //\ncaitre māse trayodaśyāṃ divyanakṣatrayogataḥ /\nśukrārkacandrasaṃyoge dine puṇyatame śubhe // VamPSm_25.53 //\npratiṣṭhitaṃ sthāṇuliṅgaṃ brahmaṇā lokadhāriṇā /\nṛṣibhirdevasaṃghaiśca pūjitaṃ śāśvatīḥ samāḥ // VamPSm_25.54 //\ntasmin kāle nirāhārā mānavāḥ śraddhayānvitāḥ /\npūjayanti śivaṃ ye vai te yānti paramaṃ padam // VamPSm_25.55 //\ntadārūḍhamidaṃ jñātvā ye kurvanti pradakṣiṇam /\npradakṣiṇīkṛtā taistu saptadvīpā vasuṃdharā // VamPSm_25.56 //\niti śrīvāmanapurāṇe saromāhātmye pañcaviśo 'dhyāyaḥ\nsthāṇutīrthaprabhāvaṃ tu śrotumicchāmyahaṃ mune /\nkena siddhiratha prāptā sarvapāpabhayāpahā // VamPSm_26.1 //\nśṛṇu sarvamaśeṣeṇa sthāṇumāhātmyamuttamam /\nyacchrutvā sarvapāpebhyo mukto bhavati mānavaḥ // VamPSm_26.2 //\nekārṇave jagatyasmin naṣṭe sthāvarajaṅgame /\nviṣṇornābhisamudbhūtaṃ padmamavyaktajanmanaḥ /\ntasmin brahma samudbhūtaṃ sarvalokapitāmahaḥ // VamPSm_26.3 //\ntasmānmarīcirabhavanmarīceḥ kaśyapaḥ sutaḥ /\nkaśyapādabhavad bhāsvāṃstamānmanurajāyata // VamPSm_26.4 //\nmanostu kṣuvataḥ putra utpanno mukhasaṃbhavaḥ /\npṛthivyāṃ caturantāyāṃ rājāsīd dharmarakṣitā // VamPSm_26.5 //\ntasya patnī babhūvātha bhayā nāma bhayāvahā /\nmṛtyoḥ sakāśādutpannā kālasya duhitā tadā // VamPSm_26.6 //\ntasyāṃ samabhavad veno durātmā vedanindakaḥ /\nsa dṛṣṭvā putravadanaṃ kruddho rājā vanaṃ yayau // VamPSm_26.7 //\ntatra kṛtvā tapo ghoraṃ dharmeṇāvṛtya rodasī /\nprāptavān brahmasadanaṃ puranāvṛttidurvabham // VamPSm_26.8 //\nveno rājā samabhavat samaste kṣitimaṇḍale /\nsa mātāmahadoṣeṇa tena kālātmajātmajaḥ // VamPSm_26.9 //\nghoṣayāmasa nagare durātmā vedanindakaḥ /\nna dātavyaṃ na yaṣṭavyaṃ na hotavyaṃ kadācana // VamPSm_26.10 //\nahameko 'tra vai vandyaḥ pūjyo 'haṃ bhavatāṃ sadā /\nmayā hi pālitā yūyaṃ nivasadhvaṃ yathāsukham // VamPSm_26.11 //\ntanmatto 'nyo na devo 'sti yuṣmākaṃ yaḥ parāyaṇam /\netacchratvā tu vacanamṛṣayaḥ sarva eva te // VamPSm_26.12 //\nparasparaṃ samāgamya rājānaṃ vākyamabravan /\nśrutiḥ pramāṇaṃ dharmasya tato yajñaḥ pratiṣṭhitaḥ // VamPSm_26.13 //\nyajñairvinā no prīyante devāḥ svarganivāsinaḥ /\naprītā na prayacchanti vṛṣṭiṃ sasyasya vṛddhaye // VamPSm_26.14 //\ntasmād yajñaiśca devaiśca dhāryate sacarācaram /\netacchrutvā krodhadṛṣṭirvenaḥ prāha punaḥ punaḥ // VamPSm_26.15 //\nna yaṣṭavyaṃ na dātavyamityāha krodhamūrcchitaḥ /\ntataḥ krodhasamāviṣṭā ṛṣayaḥ sarva eva te // VamPSm_26.16 //\nnijaghnurmantrapūtaiste kuśairvajrasamanvitaiḥ /\ntatastvarājake loke tamasā saṃvṛte tadā // VamPSm_26.17 //\ndasyubhiḥ pīḍyamānāstān ṛṣīṃste śaraṇaṃ yayuḥ /\ntataste ṛṣayaḥ sarve mamanthustasya vai karam // VamPSm_26.18 //\nsavyaṃ tasmāt samuttasthau puruṣo hrasvadarśanaḥ /\ntamūcurṛṣayaḥ sarve niṣīdatu bhavāniti // VamPSm_26.19 //\ntasmānniṣādā utpannā venakalmaṣasaṃbhavāḥ /\ntataste ṛṣayaḥ sarve manmathurdakṣiṇaṃ karam // VamPSm_26.20 //\nmathyamāne kare tasmin utpannaḥ puruṣo 'paraḥ /\nbṛhatsālapratīkāśo divyalakṣaṇalakṣitaḥ // VamPSm_26.21 //\ntamutpannaṃ tadā dṛṣṭvā sarve devāḥ savāsavāḥ // VamPSm_26.22 //\nabhyaṣiñcan pṛthivyāṃ taṃ rājānaṃ bhūmipālakam /\ntataḥ sa rañjayāmāsa dharmeṇa pṛthivīṃ tadā // VamPSm_26.23 //\npitrāḥ'parañjitā tasya tena sā paripālitā /\ntatra rājetiśabdo 'sya pṛthivyā rañjanādabhūt // VamPSm_26.24 //\nsa rājyaṃ pāpya tebhyastu cintayāmāsa pārthivaḥ /\npitā mama adharmiṣṭho yajñavyucchittikārakaḥ // VamPSm_26.25 //\nkathaṃ tasya kriyā kāryā paralokasukhāvahā /\nityevaṃ cintayānasya nārado 'bhyājagāma ha // VamPSm_26.26 //\ntasmai sa cāsanaṃ dattvā praṇipatya ca pṛṣṭavān /\nbhagavan sarvalokasya jānāsi tvaṃ śubhāśubham // VamPSm_26.27 //\npitā mama durācāro devabrāhmaṇanindakaḥ /\nsvakarmarahito vipra paralokamavāptavān // VamPSm_26.28 //\ntato 'bravīnnāradastaṃ jñātvā divyena cakṣuṣā /\nmlecchamaghye samutpannaṃ kṣayakuṣṭhasamanvitam // VamPSm_26.29 //\ntacchrutvā vacanaṃ tasya nāradasya mahātmanaḥ /\ncintayāmāsa dukhārtaḥ kathaṃ kāryaṃ mayā bhavet // VamPSm_26.30 //\nityevaṃ cintayānasya matirjātā mahātmanaḥ /\nputraḥ sa kathyate loke yaḥ pitṝṃstrāyate bhayāt // VamPSm_26.31 //\nevaṃ saṃcintya sa tadā nāradaṃ pṛṣṭavān munim /\ntāraṇaṃ matpitustasya mayā kāryaṃ kathaṃ mune // VamPSm_26.32 //\ngaccha tvaṃ tasya taṃ dehaṃ tīrtheṣu kuru nirmalam /\nyatra sthāṇormahattīrthaṃ saraḥ saṃnihitaṃ prati // VamPSm_26.33 //\netacchratvā tu vacanaṃ nāradasya mahātmanaḥ /\nsacive rājyamādhāya rājā sa tu jagāma ha // VamPSm_26.34 //\nsa gatvā cottarāṃ bhūmiṃ mlecchamadhye dadarśa ha /\nkuṣṭharogeṇa mahātā kṣayeṇa ca samanvitam // VamPSm_26.35 //\ntataḥ śokena mahatā saṃtapto vākyamabravīt /\nha mlecchā naumi puruṣaṃ svagṛhaṃ ca nayāmyaham // VamPSm_26.36 //\ntatrāhamenaṃ nirujaṃ kariṣye yadi manyatha /\ntatheti sarve te mlecchāḥ puruṣaṃ taṃ dayāparam // VamPSm_26.37 //\nūcuḥ praṇatasarvāṅgā yathā jānāsi tatkuru /\ntata ānīya puruṣān śivikāvāhanocitān // VamPSm_26.38 //\ndattvā śulkaṃ ca dviguṇaṃ sukhena nayata dvijam /\ntataḥ śrutvā tu vacanaṃ tasya rājño dayāvataḥ /\n26.39 gṛhītvā śivikāṃ kṣipraṃ kurukṣetreṇa yānti te /\ntatra nītvā sthāṇutīrthe avatārya ca te gatāḥ // VamPSm_26.40 //\ntataḥ sa rājā madhyāhne taṃ snāpayati vai tadā /\ntato vāyurantarikṣe idaṃ vacanamabravīt // VamPSm_26.41 //\nmā tāta sāhasaṃ kārṣistīrtha rakṣa prayatnataḥ /\nayaṃ pāpena ghorema atīva pariveṣṭitaḥ // VamPSm_26.42 //\nvedanindā mahatpāpaṃ yasyānto naiva labhyate /\nso 'yaṃ snānānmahattīrthaṃ nāśayiṣyati tatkṣaṇāt // VamPSm_26.43 //\netad voyarbacaḥ śrutvāduḥkhena mahatānvitaḥ /\nuvāca śokasaṃtaptastasya duḥkhena duḥkhitaḥ /\neṣa ghoreṇa pāpena atīva pariveṣṭitaḥ // VamPSm_26.44 //\nprāyaścittaṃ kariṣye 'haṃ yadvadiṣyanti devatāḥ /\ntatastā devatāḥ sarvā idaṃ vacanamabruvan // VamPSm_26.45 //\nsnātvā snātvā ca tīrtheṣu abhiṣiñcasva vāriṇā /\nojasā culukaṃ yāvat pratikūle sarasvatīm // VamPSm_26.46 //\nsnātvā muktimavāpnoti puruṣaḥ śraddhayānvitaḥ /\neṣa svapoṣaṇaparo devadūṣaṇatatparaḥ // VamPSm_26.47 //\nbrāhmaṇaiśca parityakto naiṣa śuddhyati karhicit /\ntasmādenaṃ samuddiśya snātvā tīrtheṣu bhaktitaḥ // VamPSm_26.48 //\nabhiṣiñcasva toyena tataḥ pūto bhaviṣyati /\nityetadvacanaṃ śrutvā kṛtvā tasyāśramaṃ tataḥ // VamPSm_26.49 //\ntīrthayātrāṃ yayau rājā uddiśya janakaṃ svakam /\nsa teṣu plāvanaṃ kurvastīrtheṣu ca dine dine // VamPSm_26.50 //\nabhyaṣiḍhcat svapitaraṃ tīrthatoyena nityaśaḥ /\netasminneva kāle tu sārameyo jagāma ha // VamPSm_26.51 //\nsthāṇormaṭhe kaulapatirdevadravyasya rakṣitā /\nparigrahasya dravyasya paripālayitā sadā // VamPSm_26.52 //\npriyaśca sarvasokeṣu devakāryaparāyaṇaḥ /\ntasyaivaṃ vartamānasya dharmamārge sthitasya ca // VamPSm_26.53 //\nkālena calitā buddhirdevadravyasya nāśene /\ntenādharmeṇa yuktasya paralokagatasya ca / /\n26.54 dṛṣṭvā yamo 'bravīd vākyaṃ śvayoniṃ va3ja mā ciram /\ntadvākyānantaraṃ jātaḥ śva vai saugandhike vane // VamPSm_26.55 //\ntataḥ kālena mahatā śvayūthaparivāritaḥ /\nparibhūtaḥ saramayā duḥkhena mahatā vṛtaḥ // VamPSm_26.56 //\ntyaktvā dvaitavanaṃ puṇyaṃ sānnihatyaṃ yayau saraḥ /\ntasmin praviṣṭamātrastu sthāṇoreva prasādataḥ // VamPSm_26.57 //\natīva tṛṣayā yuktaḥ sarasvatyāṃ mamañja ha /\ntatra saṃplutadehastu vimuktaḥ sarvākilbiṣaiḥ // VamPSm_26.58 //\nāhāralobhena tadā praviveśa kuṭīrakam /\npraviśantaṃ tadā dṛṣṭvā śvānaṃ bhayasamanvitaḥ // VamPSm_26.59 //\nsa taṃ pasparśa śanakaiḥ sthāṇutīrthe mamañja ha /\npatataḥ pūrvatīrtheṣu vipruṣaiḥ pariṣiñcataḥ // VamPSm_26.60 //\nśuno 'sya gātrasaṃbhūtairabbindubhiḥ sa siñcitaḥ /\nviraktadṛṣṭiśca śunaḥ kṣepeṇa ca tataḥ param // VamPSm_26.61 //\nsthāṇutīrthasya māhātmyāt sa putreṇa ca tāritaḥ /\nniyatastatkṣaṇāñjāto stutiṃ kartuṃ pracakrame // VamPSm_26.62 //\nprapadye devamīśānaṃ tvāmajaṃ candrabhūṣaṇam /\nmahādevaṃ mahātmānaṃ viśvasya jagataḥ patim // VamPSm_26.63 //\nnamaste devadeveśa sarvaśatruniṣūdana /\ndeveśa baliviṣṭambhadevadaityaiśca pūjita // VamPSm_26.64 //\nvirūpākṣa sahasrākṣa tryakṣa yakṣeśvarapriya /\nsarvataḥ pāṇipādānta sarvato 'kṣiśiromukha // VamPSm_26.65 //\nsarvataḥ śrutimalloke sarvamāvṛtya tiṣṭhasi /\nśaṅkukarṇa mahākarma kumbhakarṇārṇavālaya // VamPSm_26.66 //\ngajendrakarṇa gokarṇa pāṇikarṇa namo 'stu te /\nśatajihva śatāvarta śatodara śatānana // VamPSm_26.67 //\ngāyanti tvāṃ gāyatriṇo hyarcayantyarkkamarciṇaḥ /\nbrahmāṇaṃ tvā śatakrato udvaṃśamiva menire // VamPSm_26.68 //\nmūrtau hi te mahāmūrte samudrāmbudharāstathā /\ndevatāḥ sarva evātra goṣṭhe gāva ivāsate // VamPSm_26.69 //\nśarīre tava paśyāmi somamagniṃ jaleśvaram /\nnārāyaṇaṃ tathā sūryaṃ brahmāṇaṃ ca bṛhaspatim // VamPSm_26.70 //\nbhagavān kāraṇaṃ kāryaṃ kriyākāraṇameva tat /\nprabhavaḥ pralayaścaiva sadasaccāpi daivatam // VamPSm_26.71 //\nnamo bhavāya śarvāya varadāyograrūpiṇe /\nandhakāsurahantre ca paśūnāṃ pataye namaḥ // VamPSm_26.72 //\ntrijaṭāya triśīrṣāya triśulāsakkapāṇaye /\ntryambakāya trinetrāya tripuraghra namo 'stu te // VamPSm_26.73 //\nnamo muṇḍāya caṇḍāya aṇḍāyotpattihetave /\nḍiṇḍimāsaktahastāya ḍiṇḍimuṇḍāya te namaḥ // VamPSm_26.74 //\nnamordhvakeśadaṃṣṭrāya śuṣkāya vikṛtāya ca /\ndhūmralohitakṛṣṇāya nīlagrīvāya te namaḥ // VamPSm_26.75 //\nnamo 'stvapratirūpāya virupāya śivāya ca /\nsūryamālāya sūryāya svarūpadhvajamāline // VamPSm_26.76 //\nnamo mānātimānāya namaḥ paṭutarāya te /\nnamo gaṇendranāthāya vṛṣaskandhāya dhanvine // VamPSm_26.77 //\nsaṃkrandanāya caṇḍāya parṇadhārapuṭāya ca /\nnamo hiraṇyavarṇāya namaḥ kanakavarcase // VamPSm_26.78 //\nnamaḥ stutāya stutyāya stutisthāya namo 'stu te /\nsarvāya sarvabhakṣāya sarvabhūtaśarīriṇe // VamPSm_26.79 //\nnamo hotre ca hantre ca sitodagrapatākine /\nnamo namyāya namrāya namaḥ kaṭakaṭāya ca // VamPSm_26.80 //\nnamo 'stu kṛśanāśāya śayitāyotthitāya ca /\nsthitāya dhāvamānāya muṇḍāya kuṭilāya ca // VamPSm_26.81 //\nnamo nartanaśīlāya layavāditraśāline /\nnāṭyopahāralubdhāya mukhavāditraśāline // VamPSm_26.82 //\nnamo jyoṣṭhāya śreṣṭhāya balatibalaghātine /\nkālanāśāya kālāya saṃsārakṣayarūpiṇe // VamPSm_26.83 //\nhimavadduhituḥ kānta bhairavāya namo 'stu te /\nugrāya ca namo nityaṃ namo 'stu daśabāhave // VamPSm_26.84 //\ncitibhasmapriyāyaiva kapālāsaktapāṇaye /\nvibhīṣaṇāya bhīṣmāya bhīmavratadharāya ca // VamPSm_26.85 //\nnamo vikṛtavaktrāya namaḥ pūtogradṛṣṭaye /\npakvāmamāṃsalubdhāya tambivīṇāpriyāya ca // VamPSm_26.86 //\nnamo vṛṣāṅkavṛkṣāya govṛṣābhirute namaḥ /\nkaṭaṅkaṭāya bhīmāya namaḥ paraparāya ca // VamPSm_26.87 //\nnamaḥ sarvavariṣṭhāya varāya varadāyine /\nnamo viraktaraktāya bhāvanāyākṣamāline // VamPSm_26.88 //\nvibhedabhedabhinnāya chāyāyai tapanāya ca /\naghoraghorarūpāya ghoraghoratarāya ca // VamPSm_26.89 //\nnamaḥ śivāya śāntāya namaḥ śāntatamāya ca /\nbahunetrakapālāya ekamūrte namo 'stu te // VamPSm_26.90 //\nnamaḥ kṣudrāya lubdhāya yajñabhāgapriyāya ca /\npañcālāya sitāṅgāya namo yamaniyāmine // VamPSm_26.91 //\nnamaścitrorughaṇṭāya ghaṇṭāghaṇṭanighaṇṭine /\nsahasraśataghaṇṭāya ghaṇṭāmālavibhūṣiṇe // VamPSm_26.92 //\npraṇasaṃghaṭṭagarvāya namaḥ kilikilipriye /\nhuṃhuṅkārāya pārāya huṃhuṅkārapriyāya ca //VamPSm_26.93 //\nnamaḥ samasame nityaṃ gṛhavṛkṣaniketine /\ngarbhamāṃsaśṛgālāya tārakāya tarāya ca // VamPSm_26.94 //\nnamo yajñāya yajine hutāya prahutāya ca /\nyajñavāhāya havyāya tapyāya tapanāya ca // VamPSm_26.95 //\nnamastu payase tubhyaṃ tuṇḍānāṃ pataye namaḥ /\nannadāyānnapataye namo nānānnabhojine // VamPSm_26.96 //\nnamaḥ sahasraśīrṣāya sahasracaraṇāya ca /\nsahasrodyataśūlāya sahasrābharaṇāya ca // VamPSm_26.97 //\nbālanucaragoptre ca bālalīlāvilāsine /\nnamo bālāya vṛddhāya kṣubdhāya kṣobhaṇāya ca // VamPSm_26.98 //\ngaṅgālulitakeśāya muñjakeśāya vai namaḥ /\nnamaḥ ṣaṭkarmatuṣṭāya trikarmaniratāya ca // VamPSm_26.99 //\nnagnaprāṇāya caṇḍāya kṛśāya sphoṭanāya ca /\ndharmārthakāmamokṣāṇāṃ kathyāya kathanāya ca // VamPSm_26.100 //\nsāṅkhyāya sāṅkhyamukhyāya sāṅkhyayogamukhāya ca /\nnamo viratharathyāya catuṣpatharathāya ca // VamPSm_26.101 //\nkuṣṇājinottarīyāya vyālayajñopavītine /\nvaktrasaṃdhānakeśāya harikeśa namo 'stu te /\ntryambikāmbikanāthāyavyaktavyaktāya vedhase // VamPSm_26.102 //\nkāmakāmadakāmaghna tṛptātṛptavicāriṇe /\nnamaḥ sarvada pāpaghna kalpasaṃkhyāvicāriṇe // VamPSm_26.103 //\nmahāsattva mahābāho mahābala namo 'stu te /\nmahāmegha mahāprakhya mahākāla mahādhyute // VamPSm_26.104 //\nmeghāvarta yugāvarta candrārkapataye namaḥ /\ntvamannamannabhoktā ca pakvabhuk pāvanottama // VamPSm_26.105 //\njarāyujāṇḍajāścaiva svedajodbhidajāśca ye /\ntvameva devadeveśa bhūtagrāmaścaturvidhaḥ // VamPSm_26.106 //\nsraṣṭā carācarasyāsya pātā hantā tathaiva ca /\ntvāmāhurbrahya vidvāṃso brahma brahmavidāṃ gatim // VamPSm_26.107 //\nmanasaḥ paramajyotistvaṃ vāyurjyotiṣāmapi /\nhaṃhavṛkṣe madhukaramāhustvaṃ brahmavādinaḥ // VamPSm_26.108 //\nyajurmayo ṛṅmayastvāmāhuḥ sāmamayastathā /\npaṭhyase stutibhirnityaṃ vedopaniṣadāṃ gaṇaiḥ // VamPSm_26.109 //\nbrāhmaṇāḥ kṣatriyā vaiśyāḥ śūdrā varṇāvarāśca ye /\ntvameva meghasaṃghāśca vidyuto 'sanigarjitam // VamPSm_26.110 //\nsaṃvatsarastvamṛtavo māso māsārdhameva ca /\nyugā nimeṣāḥ kāṣṭhāśca nakṣatrāṇi grahāḥ kalāḥ // VamPSm_26.111 //\nvṛkṣāṇāṃ kakubho 'si tvaṃ girīṇāṃ himavān giriḥ /\nvyāghro mṛgāṇāṃ patatāṃ tārkṣyo 'nantaśca bhoginām // VamPSm_26.112 //\nkṣirodo 'syudadhīnāṃ ca yantrāṇāṃ dhanureva ca /\nvajraṃ praharaṇānāṃ ca vratānāṃ satyameva ca // VamPSm_26.113 //\ntvameva dveṣa icchā ca rāgo mohaḥ kṣamākṣame /\nvyavasāyo dhṛtirlobhaḥ kāmakrodhau jayājayau // VamPSm_26.114 //\ntvaṃ śarī tvaṃ gadī cāpi khaṭvāṅgī ca śarāsanī /\nchettā mettā prahartāsi mantā netā sanātanaḥ // VamPSm_26.115 //\ndaśalakṣaṇasaṃyukto dharmor'thaḥ kāma eva ca /\nsamudrāḥ sarito gaṅgā parvatāśca sarāṃsi ca // VamPSm_26.116 //\nlatāvallyastṛṇauṣadhyaḥ paśavo mṛgapakṣiṇaḥ /\ndravyakarmaguṇārambhaḥ kālapuṣpaphalapradaḥ // VamPSm_26.117 //\nādiścantaśca vedānāṃ gāyatrī praṇavastathā /\nlohito harito nīlaḥ kuṣṇaḥ pītaḥ sitastathā // VamPSm_26.118 //\nkadruśca kapilaścaiva kapoto mecakastathā /\nsavarṇaścāpyavarṇāśca kartā hartā tvameva hi // VamPSm_26.119 //\ntvamindraśca yamaścaiva varuṇo dhanado 'nilaḥ /\nupaplavaścitrabhānuḥ svarbhānureva ca // VamPSm_26.120 //\nśikṣāhaitraṃ trisauparṇaṃ yajuṣāṃ śatarudriyam /\npavitraṃ ca pavitrāṇāṃ maṅgalānāṃ ca maṅgalam // VamPSm_26.121 //\ntinduko girijo vṛkṣe mudgaṃ cākhilajīvanam /\nprāṇāḥ sattvaṃ rajaścaiva tamaśca pratipatpitiḥ // VamPSm_26.122 //\nprāṇo 'pānaḥ masānaśca udāno vyāna eva ca /\nunmeṣaśca nimeṣaśca kṣutaṃ jṛmbhitameva ca // VamPSm_26.123 //\nlohitāntargato dṛṣṭirmahāvaktro mahodaraḥ /\nśuciromā hariśmaśrurūrdhvakeśaścalācalaḥ // VamPSm_26.124 //\ngītavāditranṛtyajño gītavāditrakapriyaḥ /\nmatsyo jālo jalaukāśca kālaḥ kelikalā kaliḥ // VamPSm_26.125 //\nakālaśca vikālaśca duṣkālaḥ kāla eva ca /\nmṛtyuśca mṛtyukartā ca yakṣo yakṣabhayaṅkaraḥ // VamPSm_26.126 //\nsaṃvartako 'ntakaścaiva saṃvartakabalāhakaḥ /\nghaṇṭo ghaṇṭī māhaghaṇṭī cirī mālī ca mātaliḥ // VamPSm_26.127 //\nbrahmakālayamāgnīnāṃ daṇḍī muṇḍī trimuṇḍadhṛk /\ncaturyugaścaturvedaścāturhetrapravartakaḥ // VamPSm_26.128 //\ncāturāśramyanetā ca cāturvarṇyakarastathā /\nnityamakṣapriyo dhūrto gaṇādhyakṣo gaṇādhipaḥ // VamPSm_26.129 //\nraktamālyāmbaradharo giriko girikapriyaḥ /\nśilpaṃ ca śilpināṃ śreṣṭhaḥ sarvaśilpapravartakaḥ // VamPSm_26.130 //\nbhaganetrāṅkuśaścaṇḍaḥ pūṣṇo dantavināśanaḥ /\nsvāhā svadhā vaṣaṭkāro namaskāro namo namaḥ // VamPSm_26.131 //\ngūḍhavrato guhyatapāstārakāstārakāmayaḥ /\ndhātā vidhātā saṃdhātā pṛthivyā dharaṇo 'paraḥ // VamPSm_26.132 //\nbrahma tapaśca satyaṃ ca vratacarya mathārjavam /\nbhūtātmā bhūtakṛd bhūtirbhūtabhavyabhavodbhavaḥ // VamPSm_26.133 //\nbhūrbhuvaḥ svarṛtaṃ caiva dhruvo dānto maheśvaraḥ /\ndīkṣito 'dīkṣitaḥ kānto durdānto dāntasaṃbhavaḥ // VamPSm_26.134 //\ncandrāvarto yugāvartaḥ saṃvartakapravartakaḥ /\nbinduḥ kāmo hyaṇuḥ sthūlaḥ karṇikārasrajapriyaḥ // VamPSm_26.135 //\nnandīmukho bhīmamukaḥ sumuko durmukhastathā /\nhiraṇyagarbhaḥ śakunirmahoragapatirvirāṭ / /\n26.136 adharmahā mahādevo daṇḍadhāro gaṇotkaṭaḥ /\ngonarde gopratāraśca govṛṣeśvaravāhanaḥ // VamPSm_26.137 //\ntrailokyagoptā govindo gomārgo mārga eva ca /\nsthiraḥ śreṣṭhaśca sthāṇuśca vikrośaḥ krośa eva ca // VamPSm_26.138 //\ndurvāraṇo durviṣaho duḥsaho duratikramaḥ /\ndurddharṣo duṣprakāśaśca durdurśo durjayo jayaḥ // VamPSm_26.139 //\nśaśāṅkānalaśītoṣṇaḥ kṣuttṛṣṇā ca nirāmayaḥ /\nādhayo vyādhayaścaiva vyādhihā vyādhināśanaḥ // VamPSm_26.140 //\nsamūhaśca samūhasya hantā devaḥ sanātanaḥ /\nśikhaṇḍī puṇḍarīkākṣaḥ puṇḍarīkavanālayaḥ // VamPSm_26.141 //\ntryambako daṇḍadhāraśca ugradaṃṣṭraḥ kulāntakaḥ /\nviṣāpahaḥ suraśreṣṭhaḥ somapāstvaṃ marutpate /\namṛtāśī jagannāto devadeva gaṇeśvaraḥ // VamPSm_26.142 //\nmadhuścyutānāṃ madhupo brahmavāk tvaṃ ghṛtacyutaḥ /\nsarvalokasya bhoktā tvaṃ sarvalokapitāmahaḥ // VamPSm_26.143 //\nhiraṇyaretāḥ puruṣastvamekaḥ tvaṃ strī pumāṃstvaṃ hi napuṃsakaṃ ca /\nbālo yuvā sthaviro devadaṃṣṭrā tvanno girirviśvakṛd viśvahartā // VamPSm_26.144 //\ntvaṃ vai dhātā viśvakṛtāṃ vareṇyas tvāṃ pūjayanti praṇatāḥ sadaiva /\ncandrādityau cakṣuṣī te bhavān hi tvameva cāgniḥ prapitāmahaśca /\nārādhya tvāṃ sarakhatīṃ vāglabhante ahorātre nimiṣonmeṣakartā // VamPSm_26.145 //\nna brahmā na ca govindaḥ paurāṇā ṛṣayo na te /\nmāhātmyaṃ vedituṃ śaktā yātātathyena śaṅkara // VamPSm_26.146 //\npuṃsāṃ śatasahasrāṇi yatsamāvṛtya tiṣṭhati /\nmahatastamasaḥ pāre goptā mantā bhavān sadā // VamPSm_26.147 //\nyaṃ vinidrā jitaśvāsāḥ sattvasthāḥ saṃyatendriyāḥ /\njyotiḥ paśyanti yuñjānāstasmai yogātmane namaḥ // VamPSm_26.148 //\nyā mūrtayaśca sūkṣmāste na śakyā yā nidarśitum /\ntābhirmāṃ satataṃ rakṣa pitā putramivaurasam // VamPSm_26.149 //\nrakṣa māṃ rakṣaṇīyo 'haṃ tavānagha namo 'stu te /\nbhaktānukampī bhagavān bhaktaścāhaṃ sadā tvayi // VamPSm_26.150 //\njaṭine daṇḍine nityaṃ lambodaraśārīriṇe /\nkamaṇḍaluniṣaṅgāya tasmai rudrātmane namaḥ // VamPSm_26.151 //\nyasya keśeṣu jīmūtā nadyāḥ sarvāṅgasandhiṣu /\nkukṣau samudraścatvārastasmai toyātmane namaḥ // VamPSm_26.152 //\nsaṃbhakṣya sarvabhūtāni yugānte paryupasthite /\nyaḥ śete jalamadhyasthastaṃ prapadye 'mbuśāyinam // VamPSm_26.153 //\npraviśya vadanaṃ rāhoryaḥ somaṃ pibate niśi /\ngrasatyarkaṃ ca kharbhānū rakṣitastava tejasā // VamPSm_26.154 //\nye cātra patitā garbhā rudragandhasya rakṣeṇa /\nnamaste 'stu khadhā khāhā prāpnuvanti tadadbhute // VamPSm_26.155 //\nye 'ṅguṣṭhamātrāḥ puruṣā dehasthāḥ sarvadehinām /\nrakṣantu te hi māṃ nityaṃ te māmāpyāyayantu vai // VamPSm_26.156 //\nye nadīṣu samudreṣu parvateṣu guhāsu ca /\nvṛbhamūleṣu goṣṭheṣu kāntāragahaneṣu ca // VamPSm_26.157 //\ncatuṣpatheṣu rathyāsu catvareṣu sabhāsu ca /\nhastyaśvarathaśālāsu jīrṇodyānālayeṣu ca // VamPSm_26.158 //\nye ca pañcasu bhūteṣu diśāsu vidiśāsu ca /\ncandrārkayormadhyāgatā ye ca candrārkaraśmiṣu // VamPSm_26.159 //\nrasātalagatā ye ca ye ca tasmāt paraṃ gatāḥ /\nnamastebhyo namastebhyo namastebhyaśca nityaśaḥ // VamPSm_26.160 //\nyeṣāṃ na vidyate saṃkhyā pramāṇaṃ rūpameva ca /\nasaṃkhyeyagaṇā rudrā namastebhyo 'stu nityaśaḥ // VamPSm_26.161 //\nprasīda mama bhadraṃ te tava bhāvagatasya ca /\ntvayi me hṛdayaṃ deva tvayi buddhirmatistvayi // VamPSm_26.162 //\nstutvaivaṃ sa mahādevaṃ virarāma dvijottmaḥ // VamPSm_26.163 //\niti śrīvāmanapurāṇe saromāhātmye ṣaḍviṃśo 'dhyāyaḥ\nsanatkumāra uvacā /\nathainamabravīd devastrailokyādhipatirbhavaḥ /\nāśvāsanakaraṃ cāsya vākyavid vākyamuttamam // VamPSm_27.1 //\naho tuṣṭo 'smi te rājan stavenānena suvrata /\nbahunātra kimuktena matsamīpe vasiṣyasi // VamPSm_27.2 //\nuṣitvā suciraṃ kālaṃ mama gātrodbhavaḥ punaḥ /\nasuro hyandhako nāma bhaviṣyasi surāntakṛt // VamPSm_27.3 //\nhiraṇyākṣagṛhe janma prāpya vṛddhiṃ gamiṣyasi /\npūrvādharmeṇa ghoreṇa vedanindākṛtena ca // VamPSm_27.4 //\nsābhilāṣo jaganmāturbhaviṣyasi yadā tadā /\ndehaṃ śulena hatvāhaṃ pāvayiṣyāmi samārbudam // VamPSm_27.5 //\ntatrāpyakalmaṣo bhūtvā stutvā māṃ bhaktitaḥ punaḥ /\nkhyātogaṇādhipo bhūtvā nāmnā bhṛṅgiriṭiḥ smṛtaḥ // VamPSm_27.6 //\nmatsannidhāne sthitvā tvaṃ tataḥ siddhiṃ gamiṣyasi /\nvenaproktaṃ stavamimaṃ kīrtayed yaḥ śṛṇoti ca // VamPSm_27.7 //\nnāśubhaṃ prāpnuyāt kiñcid dīrghamāyuravāpnuyāt /\nyathā sarveṣu deveṣu viśiṣṭo bhagavāñśivaḥ // VamPSm_27.8 //\ntathā stavo variṣṭho 'yaṃ stavānāṃ venanirmitaḥ /\nyaśorājyasukhaiśvaryadhanamānāya kīrtitaḥ // VamPSm_27.9 //\nśrotavyo bhaktimāsthāya vidyākāmaiśca yatnataḥ /\nvyādhito duḥkhito dīnaścaurarājabhayānvitaḥ // VamPSm_27.10 //\nrājakāryavimukto vā mucyate mahato bhayāt /\nanenaiva tu dehena gaṇānāṃ śreṣṭhatāṃ vrajet // VamPSm_27.11 //\ntejasā yaśasā caiva yukto bhavati nirmalaḥ /\nna rākṣasāḥ piśācā vā na bhūtā na vināyakāḥ // VamPSm_27.12 //\nvighnaṃ kuryurgṛhe tatra yatrāyaṃ paṭhyate stavaḥ /\nśruṇuyād yā stavaṃ nārī anujñāṃ prāpya bhartṛtaḥ // VamPSm_27.13 //\nmātṛpakṣe pituḥ pakṣe pūjyā bhavati devavat /\nśruṇuyād yaḥ stavaṃ divyaṃ kīrtayed vā samāhitaḥ // VamPSm_27.14 //\ntasya sarvāṇi kāryāṇa siddhiṃ gacchanti nityaśaḥ /\nmanasā cintitaṃ yacca yacca vācānukīrtitam // VamPSm_27.15 //\nsarvaṃ saṃpadyate tasya stavanasyānukīrtanāt /\nmanasā karmaṇā vācā kṛtameno vinaśyati /\nvaraṃ varaya bhadraṃ te yattvayā manasepsitam // VamPSm_27.16 //\nasya liṅgasya māhātmyāt tathā liṅgasya darśanāt /\nmukto 'haṃ pātakaiḥ sarvaistava darśanataḥ kila // VamPSm_27.17 //\nyadi tuṣṭo 'si me deva yadi deyo varo mama /\ndevasvabhakṣaṇāñjātaṃ śvayonau tava sevakam // VamPSm_27.18 //\netasyāpi prasādaṃ tvaṃ kartumarhasi śaṅkara /\netasyāpi bhayānmadhye saraso 'haṃ nimañjitaḥ // VamPSm_27.19 //\ndevairnivāritaḥ pūrvaṃ tīrthe 'smin snānakāraṇāt /\nayaṃ kṛtopakāraśca etadarthe vṛṇomyaham // VamPSm_27.20 //\ntasyaitad vacanaṃ śrutvā tuṣṭaḥ provāca śaṅkaraḥ /\neṣo 'pi pāpinirmukto bhaviṣyati na saṃśayaḥ // VamPSm_27.21 //\nprasādānme mahābāho śivalokaṃ gamiṣyati /\ntathā stavamimaṃ śrutvā mucyate sarvapātakaiḥ // VamPSm_27.22 //\nkurukṣetrasya māhātmyaṃ saraso 'sya mahīpate /\nmama liṅgasya cotpattiṃ śrutvā pāpaiḥ pramucyate // VamPSm_27.23 //\nityevamuktvā bhagavān sarvalokanamaskṛtaḥ /\npaśyatāṃ sarvalokānāṃ tatraivāntaradhīyata // VamPSm_27.24 //\nsa ca śvā tatkṣaṇādeva smṛtvā janma purātanam /\ndivyamūrtidharo bhūtvā taṃ rājānamupasthitaḥ // VamPSm_27.25 //\nkṛtvā snānaṃ tato vainyaḥ pitṛdarśanalālasaḥ /\nsthāṇatīrthe kuṭīṃ śūnyāṃ dṛṣṭvā śokasamanvitaḥ // VamPSm_27.26 //\ndṛṣṭvā veno 'bravīd vākyaṃ harṣeṇa mahatānvitaḥ /\nsatputreṇa tvayā vatsa trāto 'haṃ narakārmavāt // VamPSm_27.27 //\ntvayābhiṣiñcito nityaṃ tīrthasthapuline sthitaḥ /\nasya sādhoḥ prasādena sthāṇordevasya darśanāt // VamPSm_27.28 //\nmuktāpāpaśca svarlokaṃ yāsye yatra śivaḥ sthitaḥ /\nityevamuktvā rājānaṃ pratiṣṭhāpya maheśvaram // VamPSm_27.29 //\nsthāṇutīrthe yayau siddhiṃ tena putreṇa tāritaḥ /\nsa ca śvā paramāṃ siddhiṃ sthāṇutīrthaprabhāvataḥ // VamPSm_27.30 //\nvimuktaḥ kaluṣaiḥ sarvairjagāma bhavamandiram /\nrājā pitṛṛṇairmuktaḥ paripālya vasundharām // VamPSm_27.31 //\nputrānutpādya dharmeṇa kṛtvā yajñaṃ nirargalam /\ndattvākāmāṃścaviprebhyo bhuktvā bhogān pṛthagvidhān // VamPSm_27.32 //\nsuhṛdo 'tha ṛṇairmuktvā kāmaiḥ saṃtarpya ca striyaḥ /\nabhiṣicya sutaṃ rājye kurukṣetraṃ yayau nṛpaḥ // VamPSm_27.33 //\ntatra taptvā tapo ghoraṃ pūjayitvā ca śaṅkaram /\nātmecchayā tanuṃ tyaktvā prayātaḥ paramaṃ padam // VamPSm_27.34 //\netatprabhāvaṃ tīrthasya sthāṇoryaḥ śṛṇuyānnaraḥ /\nsarvapāpavinirmuktaḥ prayāti paramāṃ gatim // VamPSm_27.35 //\niti śrīvāmanapurāṇe saromāhātmye saptaviṃśo 'dhyāyaḥ